കാമനയുടെ കല പെണ്‍നോട്ടത്തില് | Special | Deshabhimani | Wednesday Dec 22, 2021\nകാമനയുടെ കല പെണ്‍നോട്ടത്തില്\nഡോ. കവിത ബാലകൃഷ്ണന്Updated: Wednesday Dec 22, 2021\nഅശ്വതി പ്രകാശിന്റെ ‘ബ്രൈഡ്’ എന്ന ഇൻസ്‌റ്റലേഷനിൽ നിന്ന്\n‘പെണ്‍നോട്ടം’ പൊതുവേ കരുതപ്പെടുന്നപോലെ ആണ്‍നോട്ടത്തിന്റെ തിരിച്ചിട്ട പതിപ്പല്ല; അടിസ്ഥാനപരമായി അത് ഒരു ഭിന്നലൈംഗികതാ സമൂഹത്തിന്റെ മൂല്യങ്ങളെയും ഒപ്പം ജാതിസമൂഹങ്ങളുടെയും ലൈംഗികസമൂഹങ്ങളുടെയും അടരുകള്‍ക്കുള്ളില് പുരുഷദൃഷ്‌ടി നേടുന്ന പ്രാമാണികതയെയും ചോദ്യംചെയ്യുന്ന നോട്ടമാണ്.\nഡോ. കവിത ബാലകൃഷ്ണന്\nകലാചരിത്രത്തില് കാമനകളെ ആവിഷ്‌ക്കരിക്കാന് ചില സവിശേഷമായ ദൃശ്യഭാഷകള് രൂപം കൊണ്ടിട്ടുണ്ട്. വസ്‌തുക്കളുടെ ഉപരിതലത്തിന്റെ പദാര്‍ത്ഥഗുണം ചിത്രത്തില് പകര്‍ത്തിക്കൊണ്ട്, ചിത്രം കണ്ടാല്‍ത്തന്നെ അതില് കാണുന്ന വസ്തുവിനെ സ്പര്‍ശിച്ചതായും ഭക്ഷിച്ചതായും ഭോഗിച്ചതായും അനുഭവപ്പെടുത്തുക എന്നത് സങ്കേതബദ്ധമായ ഒരു ചിത്രഭാഷയാണ്. അതുപോലെ, ഉടല് കേന്ദ്രസ്ഥായിയില് വരികയെന്നതും കാമനകളെ ആവിഷ്‌ക്കരിക്കാനുള്ള ഭാഷയാണ്. ഉദാഹരണത്തിന് പെണ്‍കുട്ടിയും പൂക്കളും ചേര്‍ന്ന ഒരു ഫോട്ടോഗ്രാഫിക് കോംപോസിഷന് പരിഗണിക്കാം. പൂക്കൾ തന്റെ പാവാട ആണെന്നപോലെ, കൈകളിൽ അവയെടുത്ത് താഴോട്ടു പിടിച്ച നഗ്നയായ പെണ്‍കുട്ടി. ആ കൈകള് ആരുടെയോ ഒരു ‘ബോണ്ടേജ് ഫാന്റസി’ക്കുവേണ്ടി തയ്യാറായിരിക്കുന്നതുപോലെ തോന്നാം. അതോ പെൺകുട്ടിയുടെ ഹൃദയം ആലങ്കാരികമായി ‘പൂ പോലെ’’ പിറകിലേക്ക് പിടിച്ചിരിക്കുകയാണോ എന്ന് തോന്നാം; ഇങ്ങനെത്തന്നെയല്ലേ അടിമയുടെ കൈകൾ പിറകിലേക്ക് കെട്ടാറുള്ളത് എന്നും ചിലര് ഓര്‍ത്തേക്കും. ഇവിടെ കെട്ടിയിട്ടില്ല. അവൾ സ്വാത്മനാ ആ ആംഗ്യം കാണിച്ചിരിക്കുന്നു.\nഇറോട്ടിക് ഫോട്ടോഗ്രാഫിയുടെ സ്‌പെസിമെൻ\nഅപ്പോള് അവൾ നാടകീയമായി ഒളിപ്പിച്ചതെന്തോ അത് ഊഹിക്കാനാവുകയും ചെയ്തിരിക്കുന്നു. ഇത്തരത്തിലുള്ള ഒട്ടേറെ ‘ഇറോട്ടിക് ഫോട്ടോഗ്രാഫുകൾ’ മാത്രമല്ല, പതിനാറും പതിനേഴും നൂറ്റാണ്ടിലെ പ്രസിദ്ധമായ യൂറോപ്യൻ ഓയിൽ പെയിന്റിങ്ങുകൾ മുതൽ ഇരുപതാം നൂറ്റാണ്ടിലെ മലയാള വാരികകളിലെ ജനപ്രിയ ഇലസ്ട്രേഷനുകളില് വരെ പടർന്നു കിടക്കുന്നതാണ് ‘കലാത്മകമായ ഇറോട്ടിക്ക’ എന്ന ജനുസ്സ്. പലതരം തോന്നലുകള് ഒരുമിച്ച് വരുമ്പോഴാണ് കാഴ്ചയില് ഉത്തേജനമുണ്ടാകുന്നത്, രതിയുണരുന്നത്. പക്ഷേ എന്താണിവിടെ കലാത്മകം? ഇതിലെ പെണ്‍കുട്ടിയുടെ നാടകീയതയിലാണോ ആ ഫോട്ടോഗ്രാഫിക് ക്ലിക്കിലാണോ നമ്മുടെ തോന്നലിലാണോ കലയിരിക്കുന്നത് ? രതിയുണര്‍ത്തുന്ന നിമിഷം ഈ ഫോട്ടോഗ്രാഫില് ‘കലാത്മകം’ ആകുന്നു. വസ്ത്രം കൊണ്ടോ പൂക്കള് കൊണ്ടോ മറയ്ക്കപ്പെടുന്നതിനാല് ‘നാണം’ അനുഭവപ്പെടുത്തുന്ന ശരീരം എന്നത്, അതുവഴി ഒരു മാന്യത നേടുന്ന നഗ്നത / ലൈംഗികത കൊണ്ടുള്ള സാഹിതീയദൃശ്യഭാഷ കൂടിയാകുന്നതുകൊണ്ടാണ് ചിത്രം ആ ‘കലാത്മകത’ നേടുന്നത്. ഇന്ന് ഡിജിറ്റല് സാമൂഹികജീവിതത്തില് സുപ്രഭാതത്തിനും ശുഭരാത്രിക്കുമൊക്കെ ആശംസയായി അയക്കാന് പോലും എടുക്കാവുന്നവിധം ‘സാംസ്‌കാ രികവും മാന്യവും കലാത്മകവുമായ നഗ്നതാപ്രദർശന’വും ആണത്.\nശരീരത്തെ സംബന്ധിച്ച മാന്യതയുടെ ചിഹ്നമാണ് ആ നാടകീയമായ മറയ്ക്കലുകള്. അങ്ങനെ കാണപ്പെടുകയാല് ഇത്തരം ചിത്രങ്ങള്‍ക്ക് നമ്മുടെ ജീവിതകാമനകളുമായും, അവ ഉത്പാദിപ്പിക്കുന്ന ശൃംഗാരങ്ങളുമായും നിരുപദ്രവകരമായ ബന്ധമുണ്ടെന്നു തോന്നും. പക്ഷേ ഈ ശരീരഭാഷകള് സൂക്ഷ്മമായി നോക്കിയാല്, എല്ലാം ഒരു പുരുഷന്റെ കാമനാവൃത്തികള്‍ക്കായിട്ടുള്ള പെണ്ണിന്റെ പരിപൂർണ ‘ലഭ്യത’യിലുള്ള ആൺ ‘നേട്ട’മാണ് അനുഭവിപ്പിക്കുന്നത്. അതിന്റെ ലോജിക് Men act, women appear – എന്ന് ഒരിക്കല്\nജോണ് ബെര്‍ജ്ജര് സംക്ഷിപ്തമാക്കിയതുതന്നെയാണ്. നമുക്ക് അതൊന്നു തിരിച്ചിട്ടാലോ? ഇതേപോലെ പരിപൂർണ ‘ലഭ്യത’ പകരുന്ന ശരീരഭാഷയില് ഒരു പുരുഷനെ ചിത്രത്തിൽ കാണിച്ചാലോ? കാണിക്ക് ഇതേ ‘ലഭ്യതാബോധം’ ഉണ്ടാകുമോ? അത് ഏതെങ്കിലും വിധത്തില് ഒരു പെണ്‍നോട്ട’മുണ്ടാക്കുമോ?\nവൈകാരികവശംവദത്വം എന്ന ദൃശ്യഭാഷ\nമനുഷ്യശരീരം പൊതുവേ നോട്ടങ്ങളെയും ആലിംഗനങ്ങളെയും അപരനെയും തന്നിലേക്ക് സഹജമായി ക്ഷണിക്കുന്നുണ്ട്. ബോധപൂർവം അത് ചെയ്യുമ്പോള് ശരീരം ഏറ്റവുമധികം തരളതയുടെ ചിഹ്നങ്ങള് ഉൾക്കൊള്ളും. ഏറ്റവും നിഷ്‌ക്കളങ്കമായ സ്വയം രഹസ്യപ്രദർശന ഭാഷ അതിനു നേടാനാകും. മറ്റൊരാള്‍ക്കായിട്ടുള്ള തന്റെ വശംവദത്വം തന്നെ ((Vulnerablility) ) അത് മറ്റൊരാൾക്ക് വാഗ്ദാനംചെയ്യും. ശരീരത്തിൽ മറയില്ലാതെ പ്രത്യക്ഷമാകുന്ന വൈകാരികതയും, കലാത്മകമായി സാധ്യമാകുന്ന അതിന്റെ മെറ്റഫോറിക്കൽ വിപുലനവുമാണ് വശംവദത്വം എന്നിവിടെ ഉദ്ദേശിച്ചത്. പക്ഷേ ‘മാന്യതയുടെ മറവ്’ ചിത്രത്തില് സൂചിതമെങ്കില്, പച്ചയായ ‘ആര്‍ട്ടിഫിഷ്യാലിറ്റി’ (കലാത്മകത) ആണ് ആ ദൃശ്യം വിക്ഷേപിക്കുക. പൊതുവേ കലാചരിത്രപ്രസിദ്ധമായ പെയിന്റിങ്ങുകളും ഫോട്ടോഗ്രാഫുകളും ചലച്ചിത്രങ്ങളിലെ അഭിനേതാക്കളുടെ ശരീരനിലകളുമൊക്കെ ഈ ഭാഷ ഉള്‍ക്കൊള്ളുന്ന സംസ്‌കാരരൂപങ്ങളാണ്.\nതങ്ങള്‍ക്ക് മറ്റുള്ളവരുടെ രഹസ്യങ്ങളിലേക്ക് ലഭ്യമാകുന്ന കാഴ്ചയും നിശ്ശബ്ദതയും നിഗൂഢതയുമൊക്കെ അതിലെ ‘മറവ് നീക്കായ്മയാല്’ ലഭ്യമാകുന്ന വശംവദത്വത്തിന്റെ ചിഹ്നങ്ങളാണ്. പക്ഷേ ഇതില് ചില കുഴപ്പങ്ങളുണ്ട്. സ്ത്രീയുടെ വശംവദത്വം പോലെയല്ല, പുരുഷശരീരത്തിന്റേത്. നമ്മുടെ സംസ്‌കാരരൂപങ്ങളിൽ പുരുഷ ശരീരത്തിന്റെ ലൈംഗികലഭ്യത പൊതുവേ ദുർലഭമാണ്. പുരുഷശരീരം ആദര്‍ശ മാനദണ്ഡങ്ങൾക്കോ, വിജയശ്രീലാളിതത്വത്തിനോ ദുരന്തബോധത്തിനോ ആവിഷ്ക്കരിക്കപ്പെടാന് വേണ്ടി ഉള്ളതാണെന്നാണ് പൊതുവേ അംഗീകരിക്കപ്പെട്ട കലാഭാഷാവിചാരം. പാഗന് പുരുഷശരീരം ഒരു ഘട്ടത്തില് ഉദാത്ത രതിവിഷയമല്ലാതായത് സ്വന്തം കാമനകളില്‍നിന്നുതന്നെ ആ മനുഷ്യന് അന്യവല്‍ക്കരിക്കപ്പെട്ടപ്പോഴാണ്. അതിന് ക്രിസ്ത്യന് മതബോധത്തില് വേരുകളുണ്ട്. ചരിത്രപരമായ ആ മതബോധത്തിന്റെ തുടര്‍ച്ചയിലൂടെത്തന്നെയാണ് പാശ്ചാത്യലോകം ആധുനികവല്‍ക്കരിക്കപ്പെട്ടത്.\nഅത് ശാസ്ത്ര സാങ്കേതിക പുരോഗതിയുടെ വികാസം കൊണ്ട് ഉണ്ടായത് മാത്രമല്ല. അതുകൊണ്ട് ഒരു ദൃശ്യത്തില് മാന്യതയുടെ മറവുണ്ടായാല്‍പ്പോലും പുരുഷനെ വൈകാരികതയ്ക്ക് വശംവദമായ ഉടലായി ചിത്രീകരിച്ച് രതിജനകവിഷയമാക്കിത്തീര്‍ത്ത കലാകൃതികളെല്ലാം ഫലത്തില് ഭിന്നലൈംഗികശീലങ്ങള് (Heterosexual Habits) അനുസരിച്ച് ‘പെർവെർട്ടഡ്’ എന്ന് മുദ്രകുത്തപ്പെടുന്നു. വസ്ത്രം കൊണ്ടും മറ്റു ഫോട്ടോഗ്രാഫിക് – പെയിന്റർലി സങ്കേതങ്ങള്‍കൊണ്ടും നഗ്നശരീരത്തില് ഉണ്ടാക്കുന്ന മാന്യതയുടെ മറവ് ഫലത്തില് ആ ഉടലിന്റെ രതിയെ പദവിമൂല്യമുള്ളതാക്കുന്നുവെങ്കിലും കാണിക്ക് വശംവദപ്പെടുന്ന പുരുഷന്റെ ഉടലിന് ആ മൂല്യം ലഭിക്കുന്നില്ല. മറിച്ച് ആ പദവിമൂല്യത്തെ പരിഗണിക്കുന്നേയില്ലാത്തതാണ് ‘അശ്ലീലചിത്രണ’ത്തിന്റെ, രീതി. അത് കലാത്മകമായ മറവില്ലാത്ത അവയവ വിശദാംശചിത്രണത്തിന്റെ, വകുപ്പില്‍പ്പെടുന്നു. ഏറെയും ക്ലോസപ്പില് പ്രവര്‍ത്തിക്കുകയാല് വസ്തുനിഷ്ഠതയുടെ സ്വഭാവം ഏറിയിരിക്കും. വിഷയനിഷ്ടമായ വ്യക്തിപരത അപ്രസക്തമാകുകയും ചെയ്യും. കാണിക്ക് വശംവദമായ പുരുഷ ഉടലിന് ‘കലാത്മകത’യുടെ ആനുകൂല്യം, ലഭ്യമല്ലാത്തതുകൊണ്ടുതന്നെ, നാണക്കേടിന്റെയും അശ്ലീലത്തിന്റെയും അടിമത്തത്തിന്റെയും തീര്‍ത്തൂം അഭികാമ്യമല്ലാത്ത മണ്ഡലത്തിലേക്ക് അത്തരം ഉടല് വേഗത്തില് പതിക്കുന്നു.\nലൈംഗികതയെ അടിമത്തവുമായി ബന്ധപ്പെടുത്തുന്ന രതിരുചികള് ഭിന്നലൈംഗിക സമൂഹത്തില് പ്രബലമാണ്. കുടുംബത്തിൽ സ്ത്രീയെ ഒരു ബോണ്ടേജ് ലേബറർ ആക്കിയ അതേ സാമൂഹിക സാംസ്‌കാരിക മൂലൃബോധത്തിനകത്തുള്ള രതിജീവിതത്തിലാണിത് കാണുക. അവിടെ പെണ്ണുടൽ മാത്രമേ സ്വാഭാവികമായി അടിമ സഹജമായ ലൈംഗികതക്ക് വേണ്ടതായ വഴക്കത്തോടെ കാണപ്പെടൂ. പരിപൂർണമായും സ്വയം തിരിച്ചറിവില്ലാതെ നില്‍ക്കുന്ന ‘ഒരു കാഴ്ചപ്പണ്ടം’ ആയി അതിന് സ്ത്രീ ശരീരത്തെ മാത്രമേ പൊതുവില് ഭാവനയില് കാണാനാകുന്നുള്ളൂ.\nഎന്നാല് തീര്‍ത്തൂം വ്യത്യസ്ഥമായ രീതിയില് ലൈംഗികതയെ പുരുഷ ഉടലിന്റെ വശംവദത്വവുമായി ബന്ധപ്പെടുത്തുന്ന പല പ്രശസ്ത സന്ദര്‍ഭങ്ങളുമുണ്ട്. ഉദാഹരണത്തിന് റോബർട്ട് മേപ്പിൾത്തോർപ്പിന്റെ ഫോട്ടോഗ്രാഫുകള്. അവ ജനപ്രിയമായില്ല. ‘അയാളുടെ ഹോമോസെക്ഷ്വാലിറ്റി'യുടെ ആവിഷ്‌ക്കാരമായി അവ പൊതുവേ കാണപ്പെട്ടു. സമകാലിക കലാപ്രേമികളുടെയും വിമത ലൈംഗികസംസ്‌കാരങ്ങളുടെയും ചെറുവട്ടത്തില് മാത്രം മേപ്പിൾത്തോർപ്പ് ഒരു ‘ആർട്ടിസ്റ്റ്’ ആയി കാണപ്പെട്ടു. ഹെറ്ററോസെക്ഷ്വൽ ജീവിതത്തിൽ അടിമസഹജമായ ശരീരലഭ്യതയുടെ കലാപരമായ പ്രതിനിധാനം ഏറെയും സ്ത്രീയുടെ ഉടലിൽ മാത്രമായി കാണുന്നത്, ആ രുചിയുടെ കാണികളും ആസ്വാദകരും ഭൂരിഭാഗവും പുരുഷരായതുകൊണ്ടാണ്. അപരന്റെ അടിമസഹജമായ ശരീരലഭ്യത എന്നത് ഒരു ദൃശ്യാഭിരുചി കൂടി ആയിരിക്കെ, അതിന്റെ കാണികൾ / ഉപഭോക്താക്കള് സ്ത്രീകളാകുമ്പോള്, പുരുഷന്റെ ‘ബോൺഡേജബിൾ ഉടലും' ഇതേ യുക്തിയാൽ സ്ത്രീകളെയും ഉത്തേജിപ്പിക്കുന്നതായിട്ടുള്ള പ്രതിനിധാനങ്ങള് ജനപ്രിയ സാഹിത്യത്തിലും\nറോബർട്ട് മേപ്പിൾതോർപിന്റെ ഫോട്ടോഗ്രാഫ്\nപരസ്യനരേറ്റീവുകളിലുമൊക്കെ ധാരാളമായി കാണാം. പലപ്പോഴും ഉന്നതജാതരും സമ്പന്നരുമായ സ്ത്രീകളെക്കൂടി ഉപഭോക്താക്കളും വായനക്കാരുമായി കിട്ടാനുള്ള സാധ്യത മുന്‍നിര്‍ത്തിയാകാം അത്. പക്ഷേ വാസ്തവത്തില് നിത്യജീവിതത്തിലും കലാ സാംസ്‌കാരികജീവിതത്തിലും പുരുഷന്റെ ഉടൽ പ്രദർശനം സ്ത്രീകൾക്ക് ഇന്നും തങ്ങൾക്കുള്ള ഒരു ലൈംഗികമായ ഉപലബ്ധിയായി തോന്നി രസിക്കാനുള്ള അധികാരമില്ല. മറിച്ച് അയാളുടെ വയലൻസായി അനുഭവപ്പെടുന്ന സ്ത്രീജീവിതാനുഭവങ്ങളുണ്ട്.\nഅതായത് ഭിന്നലൈംഗികതയുടെ പതിവുകളില് ജീവിക്കുന്ന ബഹുഭൂരിപക്ഷം വരുന്ന മനുഷ്യർക്കിടയില് പുരുഷന്റെ വൾനറബിലിറ്റി സാംസ്‌കാരികമായ സമ്മര്‍ദതന്ത്രങ്ങള് കൊണ്ട് മറച്ചുവയ്ക്കപ്പെടുന്നു. ചിലപ്പോഴെല്ലാം ശിക്ഷാര്‍ഹവുമാകുന്നു. അത് പൊതുവായ സാംസ്‌കാരികമൂല്യം നേടുന്നില്ല. എന്നിരിക്കേത്തന്നെ, നമ്മുടെ ശില്‍പ്പ സംസ്‌കാരത്തില് ആണുടലിന്റെ വിശുദ്ധനഗ്നത എന്നൊന്നുണ്ട്. അത് സാംസ്‌കാരികമായ ഒന്നാകാന് തീർത്തും പ്രാപ്തവുമാണ്. ഉദാഹരണത്തിന് അബ്രാഹ്മണികമായ ഇന്ത്യന് വിമത ആത്മീയതാ പാരമ്പര്യങ്ങള് ആണ്‍നഗ്നതയെ അനുഭവിപ്പിക്കുന്നുണ്ട്. ഗോമടേശ്വരപ്രതിമകളും, ‘നനഞ്ഞ വസ്ത്രം ഉടുത്ത’ ബുദ്ധനും ജൈനദേവന്മാരുമൊക്കെ അങ്ങനെയൊരു ആണിനെ മുന്നോട്ട് വയ്ക്കുന്നുണ്ട്. അവയുടെ അസാമാന്യ വലിപ്പവും, വിഗ്രഹാത്മകതയും ഭക്തിയുടെ ആവരണവും കൊണ്ടാകാം, ആ ബിംബങ്ങളിലെ ശാരീരികമായ നഗ്നതയുടെ വശംവദത്വത്തെ അമാനുഷികമായിട്ടാണ് അവ അനുഭവിപ്പിക്കുന്നത് എന്നുമാത്രം.\nചുരുക്കത്തില് ഒരു കാണിക്ക് വൈകാരികമായി വശംവദപ്പെടുന്ന വിധത്തിലുള്ള പുരുഷന്റെ നഗ്നത അനുഭവിക്കുംവിധം, സാംസ്‌കാരികമായി അങ്ങനെയൊന്നിന്റെ ആസ്വാദകരായി ഉണരാനുള്ള തടസ്സം ആണുങ്ങളടക്കം എല്ലാ ലിംഗസമൂഹങ്ങൾക്കും ഉള്ളിടത്തോളം, കലയിലെ കേവലമായ പെണ്ണുടലാസ്വാദനം, ആര് നടത്തിയാലും അത് ഒരു ഏകപക്ഷീയതയുടെ ആവിഷ്‌ക്കാരം മാത്രമാണ്; ദീർഘകാലമായുള്ളത്, ആവർത്തിക്കപ്പെടുന്നത്, സാമ്പ്രദായികമായത്, യാഥാസ്ഥിതികമായത്, ചരിത്രപരമായുള്ളത്. അതില് നങ്കൂരമിട്ട് ഈ കാലത്തും ചലനരഹിതമായി മുഷിഞ്ഞ കപ്പൽപോലെ കിടക്കുന്ന ഒരു കലാലോകമാകട്ടെ പ്രബലവും ജനപ്രിയവുമാണ്. അത്തരം കലയിൽ, അത് കാർട്ടൂണായാലും, എണ്ണച്ചായമായാലും, ഓണാശംസയായാലും, ഇലസ്ട്രേഷനായാലും, മഹത്തരമായി ഒന്നുമില്ല.\nഎന്നാല് കലയിലെ പ്രതിനിധാനപരത പലപ്പോഴും ഒരു ‘പെണ് വിഷയം’ ആകുന്നു. കാണിക്ക് താന് ഏകുന്ന വൈകാരിക വശംവദത്വത്തില് പ്രതിനിധാനം ചെയ്യപ്പെടുന്ന ഒരു ‘പുരുഷ ശരീരം’ പ്രകൃതിവിരുദ്ധമായ ഒന്നായി കണക്കാക്കപ്പെടുന്നു. ഇത് രണ്ടും ഒരേ സാംസ്കാരിക ഇടത്തിന്റെ, ‘പുരുഷദൃഷ്ടി’യുടെ (Male Gaze) സൃഷ്ടിയാണ്. ഇതിനൊരു മറുപക്ഷം, സാധ്യമാണോ? കാമനയുടെ മറ്റൊരു കല, സൃഷ്ടിക്കുന്നതെങ്ങനെയാണ്? അതില് പെണ്‍ദൃഷ്ടിയുടെ സാധ്യതകള് എന്താണ്?\nകലാവിഷയത്തെ വെറും (‘പെണ്) വിഷയമാക്കി (subject matter)ചുരുക്കുന്നത് വഴി ഒരാള് മുന്നോട്ടുവയ്ക്കുന്നത് ജാതിസമൂഹങ്ങളുടെയും ലൈംഗികസമൂഹങ്ങളുടെയും അടരുകള്‍ക്കുള്ളില് പുരുഷന്മാര് സ്വാഭാവികമെന്നപോലെ നേടുന്ന ഏകപക്ഷീയമായ പ്രാമാണികതയും പദവിമൂല്യങ്ങളുമാണ്. ഈ പ്രമാണങ്ങളെയും അവയുടെ ആഘോഷങ്ങളെയും ബോധപൂർ‍വം അവഗണിക്കേണ്ടതുണ്ട്. അപ്പോള് കലയെ കാലികവും സാമൂഹികവുമായ വിഷയമായി കാണാം.\nശരീരത്തില് കാമനകള് തുറക്കണമെങ്കില്\nമനുഷ്യശരീരങ്ങള് ഫലത്തില് ജാതിശരീരങ്ങളും അതുമാത്രവും ആയിരുന്ന അതിദീര്‍ഘകാലം ഇന്ത്യയില് ഉണ്ടായിരുന്നു. (ജാതി നിരന്തരം സജീവമാണെങ്കിലും രാജ്യം ഇന്ന് ഒരുതരം ജനാധിപത്യഘടനയില് ആയിരിക്കുന്നതിന്റെ വ്യത്യാസമുണ്ട്.) അത്തരം ഉടല്‍ബോധത്തില് ലൈംഗികത എങ്ങനെയായിരിക്കും പ്രവര്‍ത്തിച്ചിരിക്കുക? അതിന് പ്രമാണങ്ങളായ ആവിഷ്‌ക്കാരങ്ങളായി ക്ലാസിക്കല് കാവ്യങ്ങള് പലതുണ്ട്. അച്ചീചരിതങ്ങള് പലതുണ്ട്. അതിലെല്ലാം കാമനകഥകള് വട്ടമിടുന്നത് നായികകളെ കേന്ദ്രീകരിച്ചാണ്. ഇതൊക്കെ ആവിഷ്‌ക്കരിച്ചത് ഏറെയും ജാതിപ്രാമാണ്യമാണ്. അതില് പെടാത്ത കാമനകള് ധാരാളമാണ്. ഓര്‍മകളുടെയും പാട്ടുകളുടെയും രൂപത്തില് ആണും പെണ്ണും മനുഷ്യരും പക്ഷിമൃഗാദികളും എല്ലാം ഉള്‍ചേര്‍ന്ന് ഇപ്പൊഴും അവയെല്ലാം നമ്മുടെ അടിമജീവിത ചരിത്രത്തിന്റെ ഇരുട്ടില് കിടപ്പാണ്. വാമൊഴിവഴക്കങ്ങളെ വീണ്ടെടുത്ത് ചരിത്രരചനയിലേക്കുള്ള വസ്തുതകളായി പരിഗണിക്കുന്ന സനല്‍മോഹന് ഒക്കെ മുന്നോട്ടുവയ്ക്കുന്ന അക്കാദമിക് രീതിശാസ്ത്രം ഇന്ന് ഈ ഇരുട്ടിനെ മനസ്സിലാക്കാന് കൂടുതല് ശ്രമിക്കുന്നു.. ഇന്ത്യയില് മനുഷ്യ ശരീരത്തിന്റെ വൈകാരികതകളെ ഏറ്റവും കൂടുതല് നിർണയിച്ചിരുന്നത് അതിന്റെ ചലനസ്വാതന്ത്ര്യപരിധികളാണ്. ജാതിപ്രാമാണ്യം ഇല്ലാത്തവരുടെ ശരീരത്തിന്റെ വികാരപ്രകടനങ്ങളെ അവരുടെ ഭയചകിതവും വിധേയവുമായ അവസ്ഥകള് ഭരിച്ചു. ഭയമില്ലാത്ത സന്ദര്‍ഭങ്ങളിലുള്ള ആ ശരീരങ്ങളെവിടെയും ആവിഷ്‌ക്കരിക്കപ്പെട്ടതുമില്ല. ആവിഷ്‌ക്കരിച്ചപ്പോഴൊന്നും അതാരുംസാംസ്‌കാരികമായി വാഴ്‌ത്തിയതുമില്ല.\nശരീരകാമനകള് ദൈവകേന്ദ്രിതമല്ലാതെ, മനുഷ്യകേന്ദ്രിതമായും സാംസ്‌കാരികമായും പ്രതിനിധാനം ചെയ്യപ്പെടാന് തുടങ്ങിയത് പൊതുവിടങ്ങള്, അച്ചടിച്ചിത്രങ്ങള്, സംഘാടനങ്ങള് തുടങ്ങിയ കൊളോണിയല് സ്വഭാവമുള്ള ആദ്യകാല മുതലാളിത്ത സാമൂഹിക രൂപങ്ങളുമായുള്ള പരിചയത്തിലൂടെയാണ്. ശരീരകാമനകളെ വിറ്റു കാശാക്കാവുന്നവിധം പലതരം ചരക്കുകള് നമ്മുടെ സാമൂഹിക ശീലങ്ങള് തന്നെയായി മാറുകയുണ്ടായി. അടഞ്ഞ ഒരു ‘ജാതിസമൂഹത്തില്’ നിന്നു ബഹുവിധമായ നോട്ടപ്പുറങ്ങള്‍കൊണ്ട് തുറക്കാവുന്ന തരത്തിലുള്ള ‘ലൈംഗിക സമൂഹത്തിലേക്കു’ കൂടിയുള്ള പരിണാമമാണ് അത്.\nനോട്ടപ്പുറം എന്നാല് ജീവിതത്തില് നോട്ടത്തിന്റെയും കാഴ്ചയുടെയും പ്രവര്‍ത്തനമാണ്. കലയനുഭവചരിത്രത്തിന്റെ ഭാഗമാകവേതന്നെ, അത് ഇന്ത്യക്കാരുടെ ആധുനികതയുടെ സാങ്കേതിക അനുഭവവുമായിട്ടും അത്രമേല് പിണഞ്ഞുകിടക്കുന്നു. കണ്ടതപ്പടി പകര്‍ത്തുന്ന ചിത്രകലയും ഫോട്ടോഗ്രാഫിയും നമ്മെ ആകര്‍ഷിച്ച് ഏറെ വശത്താക്കിയതങ്ങനെയാണ്. ലൈംഗികാവിഷ്‌ക്കാരങ്ങളാകുന്ന ഉടലുകള് അവിടെയും പുതുരൂപത്തില് ആവര്‍ത്തിക്കുന്നു. കാരണം അവ ജാതിപ്രാമാണ്യത്തിന്റെ മാത്രമല്ല, മുതലാളിത്തത്തിന്റെയും മര്‍മമാണ്. ആധുനിക ജീവിതത്തിലും ഏറ്റവും വലിയ പ്രമാണങ്ങളായി മാറിയത് ‘അച്ചീകാഴ്ചകള്’ തന്നെ ! പ്രമാണികളായി മാറിയത് അവ വരച്ചവരും, പ്രസിദ്ധീകരിച്ചവരും, വിറ്റുകാശാക്കിയവരും തന്നെ. അവരിലാകട്ടെ, ‘അച്ചികള്’ ഇല്ല താനും.\nഇരുപതാം നൂറ്റാണ്ടിലെ മലയാളിയുടെ കലാബോധത്തില്, രവിവര്‍മ്മ വരച്ച പെണ്ണരശുനാട് മുതല് ‘നമ്പൂതിരിയുടെ സുന്ദരിച്ചിത്രങ്ങള്’ വരെ നീണ്ടുകിടക്കുന്ന അച്ചീകാഴ്ചകളുടെ സാംസ്‌കാരികപ്രാധാന്യമുണ്ട്.\nചോദ്യംചെയ്യുന്ന ‘പെണ് നോട്ടം’\nകലാചരിത്രത്തില് മഹദ് പ്രതിഭകളായി വാഴ്ത്തപ്പെട്ട കലാകാരികളുടെ ഇല്ലായ്മയ്ക്കു പരിഹാരം നിർമിച്ചുകൊണ്ട് അഞ്ചു പതിറ്റാണ്ടിന്റെ ഫെമിനിസ്റ്റ് ബോധം സജീവമായി ഇടപെട്ടിട്ടുള്ള യൂറോ അമേരിക്കന് കലാരംഗവും, നൂറ്റാണ്ടൊടുവില് ഫെമിനിസ്റ്റ് വൈജ്ഞാനികതയെ വ്യാപകമായി ഉള്‍പ്പെടുത്തിയിട്ടുള്ള ഇന്ത്യന് അക്കാദമിക് ലോകവും തമ്മിലുള്ള പ്രാഥമിക പരിചയം പോലും ഇന്നത്തെ ഒരു കലാവിദ്യാർ ഥിനിയെ വ്യഗ്രതപ്പെടുത്തുന്നത് തങ്ങളുടെ കാമനകള്‍ക്ക് ഒരു ‘പെണ് നോട്ടം’ സൃഷ്ടിക്കാന് തന്നെയാണ്. അത് പൊതുവേ കരുതപ്പെടുന്നപോലെ ആണ്‍നോട്ടത്തിന്റെ തിരിച്ചിട്ട പതിപ്പല്ല; അടിസ്ഥാനപരമായി ഒരു ഭിന്നലൈംഗികതാ സമൂഹത്തിന്റെ മൂല്യങ്ങളെയും ഒപ്പം ജാതിസമൂഹങ്ങളുടെയും ലൈംഗികസമൂഹങ്ങളുടെയും അടരുകള്‍ക്കുള്ളില് പുരുഷദൃഷ്ടി നേടുന്ന പ്രാമാണികതയെ ചോദ്യംചെയ്യുന്ന നോട്ടമാണ്.\nപുരുഷാധിപത്യത്തില് ഉറക്കൂടിയ ആക്രമോത്സുകത സ്ത്രീകളുടെ ശരീരബോധത്തെത്തന്നെ മനഃശാസ്ത്രപരമായി സ്വാധീനിക്കുന്നു എന്നത് ഇന്ത്യയില് നളിനി മലാനിയും അര്‍പ്പിത സിങ്ങും നീലിമ ഷേക്കും തീര്‍ത്തൂം വ്യത്യസ്ഥമായ വിധങ്ങളില് കലയിലൂടെ കാണിച്ചിട്ടുണ്ട്. ഇന്ത്യയിലെ ഉത്തരാധുനിക സ്ത്രീവാദ കാലമാണ് ഈ കലാകാരികളെ നിർമിച്ചത് എന്നും പറയാം. കലാരംഗത്തെ ഔന്നത്യങ്ങളുടെ പൂർവനിശ്ചിതമായ അത്തരം ഗ്രാഫ് നോക്കാതെ, ഈ ലേഖനത്തില് എനിക്ക് താൽപ്പര്യം അവരുടെ അനന്തരകാലത്തെ കാണാനാണ്. ഞാന് കൂടി ഇടപെടുന്ന കലാധ്യയനത്തിന്റെ ഈ ലോകത്തെ എന്നുപറയാം.\nപുരുഷനെ തന്റെ ഇറോട്ടിക് പ്രണയഭാജനമായി കാണുമ്പോള് എന്തു സംഭവിക്കുന്നുവെന്ന് കാണിക്കുന്ന പുതിയ തലമുറ കലാവിദ്യാർഥിനികള് ഇവിടെ വളർന്നു വരുന്നുണ്ട്. വയലൻസി ലല്ല, വൈകാരികവിസ്താരങ്ങളിലും ഇണക്കത്തിലും ഭാഷാലീലകളിലും ഊന്നിയ രതിയനുഭവം കൊണ്ട് പുരുഷനെയും തന്നെയും തിരിച്ചറിയാനാഗ്രഹിക്കുന്ന ഒരു ശരീരഭാഷാന്വേഷണം ഇവിടെ നടക്കുന്നുണ്ട്. ഉദാഹരണത്തിന് ‘കറുത്ത കത്രീന’ അഥവാ ധന്യമോള് പി സിയുടെ നൂഡ്സ്റ്റഡികളില് ചിലത് അത്തരം ആത്മാനുഭവത്തില് (സ്വയം നഷ്ടപ്പെടുത്തിയ വിധേയത്വം കൊണ്ടല്ല) തങ്ങളെ ഒരുമിച്ച് ചിത്രീകരിക്കാന് താല്പര്യപ്പെടുന്നതാണ്.\n‘കറുത്ത കത്രീന’ സെൽഫ് പോർട്രയൽ സീരീസിൽ നിന്ന്\n‘ആദര്‍ശ സൗന്ദര്യം’ എന്നതിന് മനുഷ്യശരീരം ഒരു മാനകമായി ഉപയോഗിക്കുന്നതാണ് യൂറോപ്യന് ചരിത്രത്തില് നൂഡ് പഠനങ്ങള്. എന്നാല് മനുഷ്യശരീരം എന്നതിന് ‘അധിനിവേശിതമായ അടിമശരീരം’ എന്ന ഓർമ പകരം വന്നു മുന്നിട്ടുനില്‍ക്കുന്ന ഒരു ചരിത്രം ഇന്നത്തെ തന്റെ ശരീരപഠനത്തില് കയറി ഇടപെടുന്നത് ധന്യ അറിയുന്നുണ്ട്. യാദൃച്ഛികമായ അന്വേഷണങ്ങള്‍ക്കിടയില് കണ്ടെത്തുന്ന ഒരു ആര്‍ക്കൈവല് ഫോട്ടോഗ്രാഫാകാം ആ ഓർമയ്ക്ക് രൂപമിടുന്നത്.\nപക്ഷേ ആ പരാമര്‍ശചിത്രത്തിലുള്ളത്, ആരോ നിർവികാരമാക്കി ചിത്രീകരിച്ച ഒരു അടിമപ്പെട്ട ഉടലിന്റെ ഫോട്ടോഗ്രാഫിക് നോട്ടമാണ്. ചരിത്രപരമായി നിസ്സംഗമാക്കപ്പെട്ട ഓർമയെ തന്റെ ശരീരത്തിലേക്ക് ആവാഹിച്ചശേഷം തന്റേതായ ഒരു വിഷയിസ്ഥാനം ധന്യ തന്റെ സെല്‍ഫ് പോർട്രെയ്‌റ്റുകളില് എല്ലാം നിക്ഷേപിക്കുന്നത് സവിശേഷമായ നോട്ടംകൊണ്ടാണ്. താന് ആരെന്നുള്ളത് വസ്തുവല്‍ക്കരിക്കപ്പെട്ട അവസ്ഥക്കുള്ളില് കാണപ്പെടുന്ന ഒന്നല്ല. അതിനുള്ളില്‍നിന്ന് തന്റെ സ്ഥാനം താന് തന്നെ കണ്ടുപിടിക്കുന്നു. ഇതാണ് ആ പെണ്‍നോട്ടം. അതോടെ സ്വന്തം നഗ്നശരീരപഠനം ചരിത്രപരമായ ഓര്‍മകളാല് ആവേശിതമാകുന്ന ഒരു പെണ്‍ദൃഷ്ടിയില് നടക്കുന്നു. ആ ‘നോട്ടത്തിന്റെ പൊരുള്’ അച്ചീകാഴ്ചകളുടേതല്ല.\nചരക്കുവല്‍ക്കരണ ജാതിപ്രമാണ ശീലങ്ങളെ തന്നില്‍നിന്നും ബോധപൂർവം വേര്‍പ്പെടുത്താന് ശേഷിയുള്ളതാണ് ഈ ദൃഷ്ടി. അതില് പെണ്‍കാമനകള് ലക്ഷ്യം വയ്ക്കുന്നത് സ്വത്വത്തിന്റെ അപരവല്‍ക്കരണത്തിനല്ല. വാസ്തവത്തില് അതിനു ലോകവുമായി അസാമാന്യമായ ഇണക്കത്തിലാകണം; അത് എളുപ്പത്തില് അനുവദനീയമല്ലാത്ത ലോകത്ത് ജീവിച്ചുകൊണ്ടുതന്നെ. അതിനായി പെണ്‍കാമനകള് ആണ്‍ദൃഷ്ടിയുടെ ചരിത്രവുമായി ഏതെങ്കിലും വിധത്തില് സംഘര്‍ഷത്തിലാകുന്നു. നൂഡ് എന്ന സമ്മോഹനമായ പുരുഷദൃഷ്ടിയെ, അതിന്റെ വശംവദ ശരീരസംബന്ധമായ പരിമിതികളില്‍നിന്ന് നാണത്തില്‍നിന്ന് മോചിപ്പിച്ച് സ്വത്വത്തെ കൂസലില്ലാതെ ഒരുവള്‍ക്ക് നിക്ഷേപിക്കാവുന്ന ചലനസ്വാതന്ത്ര്യമുള്ള ഭാഷയാക്കാനുള്ള പരിശ്രമത്തിലാണ് ഇവിടെ ഈ കലാചരിത്രവിദ്യാര്‍ഥിനി ഇപ്പോള് കാണപ്പെടുന്നത്.\nസൗന്ദര്യശാസ്ത്രവും രാഷ്ട്രീയവും പെൺ നോട്ടത്തില്\nപുരുഷനെ മാത്രമല്ല, ആധിപത്യം കൊണ്ട് പുരുഷദൃഷ്ടി നിർമിച്ചെടുത്ത കലയെന്ന സ്ഥാപനവ്യവഹാരമാതൃകയെത്തന്നെ തന്റെ ഇറോട്ടിക് പരീക്ഷണങ്ങളുടെ ഭാഗമാക്കാന് ശ്രമിക്കുന്ന വിരുത് ശില്‍പ്പകലാവിദ്യാര്‍ഥിനിയായ അശ്വതി പ്രകാശിന്റെ പ്രവര്‍ത്തനങ്ങളിലുമുണ്ട്. കോവിഡ് കാലത്ത് വ്യവസ്ഥാപിത ശില്‍പ്പകലയ്ക്ക് അനുയോജ്യമായ ഗ്രാനൈറ്റ് സ്റ്റോണ്, മരത്തടി, ഫൈബര് കാസ്റ്റിങ് തുടങ്ങിയ പലതരം മെറ്റീരിയലുകള്‍ക്കും പ്രക്രിയകള്‍ക്കുമുള്ള അവസരം ലഭ്യമാകാത്ത അവസ്ഥയില്, കലാഭ്യസനങ്ങള് പൊതുവേ മനുഷ്യരെ പുതിയ മെറ്റീരിയലുകള് കണ്ടെത്താന് പ്രേരിപ്പിച്ചു. അശ്വതി കണ്ടെത്തിയത് ഒരു ‘സൗന്ദര്യശാസ്ത്രപരമായി അംഗീകരിക്കപ്പെട്ട മീഡിയം’ എന്ന നിലയില് തനിക്ക് വികസിപ്പിക്കാനുള്ള മെറ്റീരിയലുകളെയല്ല. ജീവിതത്തിന്റെയായാലും പദാര്‍ത്ഥങ്ങളുടെയായാലും ദ്രുതഗതിയിലുള്ള പരിണാമം എന്ന സഹജഗുണമാണ് അശ്വതി തിരിച്ചറിഞ്ഞത്.\nഈ സഹജഗുണം മനുഷ്യന് തിരിച്ചറിയാനാകുന്നത് കാമനകളുടെ ഉത്തേജനംകൊണ്ടാണ്. ഗോതമ്പുമാവ് കളിമണ്ണ് പോലെ കുഴച്ചെടുത്ത് കാലിടകളില് പതിപ്പിച്ചും, ഒരു കാലില് ആകമാനം പൊതിഞ്ഞും വച്ചുകൊണ്ട് അശ്വതി സ്വന്തം അവയവങ്ങളില്‍ത്തന്നെ ശില്‍പ്പനിർമാണം തുടങ്ങിയപ്പോള് സംഭവിച്ചത് ഈ ഉത്തേജനമാണ്. അതോടെ ഒരു ‘പെണ് കാല്’ പതിവുപോലെ ചരക്കുശീലങ്ങള് നേടിയ പുരുഷദൃഷ്ടിയുടെ കാമോത്തേജനവസ്തുവല്ലാതായി. അത് സ്വന്തം ഉടല്‍കൊണ്ട് സ്വയം ഉത്തേജിക്കുന്ന ഒരുവളുടെ ശില്‍പ്പകലാ സ്വാധ്യായത്തിനുള്ള മെറ്റീരിയല് ആയി.\nദിവസങ്ങള്‍ക്കുള്ളില് കളര് മാറുന്ന മാവ്, ശരീരത്തിനുള്ളിലെ രാസപ്രക്രിയകൾപോലെത്തന്നെയാണ് എന്ന ഒരു കാഴ്ചയിലേക്കാണ് അശ്വതിയുടെ പരീക്ഷണം വികസിച്ചത്. അതുപയോഗിച്ച് ഒരു കാല് മുഴുവന് പൊതിഞ്ഞുവച്ചപ്പോള് അതൊരു രോഗാതുരതയുടെ അനുഭവമായി. ഇക്കാലിലും മറുകാലിലും പാദസരമിട്ടപ്പോള് അത് പുരുഷദൃഷ്ടിയിലുള്ള സൗന്ദര്യശാസ്ത്രപരമായ അനുശീലനങ്ങളില് കാണുന്ന, ‘സുന്ദരം’, ‘വൃത്തികെട്ടത്’ എന്ന ദ്വന്ദ്വത്തെ ഓർമിപ്പിച്ചു.\nകോവിഡ്തരംഗം ശമിച്ചെന്നുതോന്നിയ ഇടവേളകളില് അശ്വതിയും കൂട്ടുകാരി സംഗീതയും, തങ്ങള് വാടകയ്ക്ക് താമസിക്കുന്ന വീട്ടില് ഒരു കലാപ്രദര്‍ശനം നടത്തി. ‘ഠവല ആൃശറല’ എന്ന പേരിലുള്ള ഒരു പ്രദര്‍ശനമായിരുന്നു അത്. ഒരു കലാപ്രദര്‍ശനത്തിന്റെ ഇടത്തിലേക്ക് എന്നതിനേക്കാള് രണ്ടു പെണ്‍കുട്ടികള് ജീവിക്കുന്ന ഒരിടത്തിലേക്കാണ് പൊതുസമൂഹത്തിന് അതോടെ പ്രവേശനം ലഭിച്ചത്. പലപ്പോഴും മാന്യമായി വിലക്കപ്പെട്ടതും, എന്നാല് തീര്‍ത്തൂം ക്രൂരമായി കയ്യേറപ്പെടുന്നതുമായിട്ടുള്ള ഇടമാണ് പെണ്‍കുട്ടികളുടെ ജീവിതസ്ഥലങ്ങള് എന്നതാണ് മറ്റൊരു വാസ്തവം.\nഅശ്വതി പ്രകാശിന്റെ ആവിഷ്‌കാരം\nമുറിയിലേക്ക് കാലെടുത്തു വയ്ക്കുമ്പോള് കാണുന്നത് ഒരു അഴിച്ചിട്ട പാവാടവട്ടത്തിനുള്ളില് കാണാവുന്ന മുട്ടകളാണ്. ‘ഛേ ഇവിടെ പാവാട അഴിച്ചിട്ടിരിക്കുന്നതെന്താ?’ എന്ന് പലരും ചോദിച്ചു. കലാവസ്തുവാകാനും അല്ലാതിരിക്കാനും സാധ്യതയുള്ള വസ്തുക്കളില്‍നിന്ന് ജീവിതത്തില് കലയുടെ ഇണക്കം വേര്‍തിരിച്ചെടുക്കല് കാണികളുടെ പണിയായി. പ്ലാസ്റ്റര് ഓഫ് പാരീസില് മെനഞ്ഞ മുട്ടകള് കിച്ചന് പ്ലാറ്റ്ഫോമില് അടുക്കിവച്ചിരിക്കുന്നു. അതിനിടയിലെങ്ങോനിന്ന് ശരിക്കുള്ള മുട്ടകളെടുത്ത് അടിച്ച് ഓംലെറ്റ് ഉണ്ടാക്കി ഈ കൂട്ടുകാരികള് കാണികളെ സല്‍ക്കരിക്കുകയുംചെയ്തു. കല ചുറ്റുപാടുകളില് മറഞ്ഞിരിക്കുന്നു. തൊട്ടുനോക്കി തീരുമാനിക്കാം. നിങ്ങൾക്ക് ആസ്ഥാനത്തെന്ന് തോന്നുന്നതാകാം യഥാര്‍ഥത്തില് കല ഇരിക്കുന്ന സ്ഥാനം. ഈ പരീക്ഷണങ്ങള് അതിസൂക്ഷ്മവും ശക്തവുമായ പെണ്‍ദൃഷ്ടികളില്‍നിന്ന് വരുന്നതാണ്. അത് നമ്മള് ശീലിച്ച നോട്ടത്തിന്റെയും കലയുടെയും വ്യവസ്ഥകളെയും വ്യവഹാരങ്ങളെയും വലിച്ചു പുറത്തിടുന്നു. അത് മനസ്സിലാകണമെങ്കില് കലാപ്രദര്‍ശനങ്ങളുടെ വ്യവസ്ഥാപിതമായ പ്രവര്‍ത്തനരീതി പരിഗണിക്കണം.\nമുന്‍പേതന്നെ കലാവസ്തുവായി ഭാവിച്ചും അംഗീകരിക്കപ്പെട്ടും ഇരിക്കുന്ന വസ്തുക്കളുടെ മുന്നില് ആസ്വാദകരായിട്ടോ വിമര്‍ശകരായിട്ടോ കലാകാണിയായിട്ടോ ഒക്കെ നിൽക്കാന് താരതമ്യേന എളുപ്പമാണ്. ഒരിക്കല് സമൂഹത്തില് പ്രദര്‍ശനത്തിനുവച്ച് കഴിഞ്ഞാല്, അതൊരു ജനാധിപത്യ സമൂഹമാണെങ്കില് പ്രത്യേകിച്ചും, ആസ്വാദനം വളരെ സ്വതന്ത്രമായ ഒരു വായന ജീവിതമാണ്. കലയില് കലാകാരന്മാര്‍ക്ക് മാത്രമല്ല, പങ്കുള്ളത്, കാണിസമൂഹത്തിനും നല്ല ഇടപാടുണ്ട്. എങ്കിലും ഏത് കലാസൃഷ്ടിയും സാമാന്യേന എടുക്കുന്ന ഒരു പ്രതിരോധതന്ത്രമുണ്ട്. ചെറുതല്ലാത്ത ഒരു അന്യവല്‍ക്കരണമാണ് അതിന്റെ മർമം. പലപ്പോഴും ‘അറിയപ്പെടുന്ന കലാകാരന്മാര്‍ക്കും’, ‘മ്യൂസിയമോ ഗ്യാലറിയോ സ്പോണ്‍സര് ചെയ്യുന്നതോ ‘സെല് ഔട്ട്’ ചെയ്യുന്നതോ ആയ ‘ഷോ’കള്‍ക്കും ഒക്കെ സ്വാഭാവികമെന്നോണം കൈവരുന്ന ഭാഷയാണത്. പലപ്പോഴും കലാസൃഷ്ടിയിലേക്ക് കൂടുതല് ശ്രദ്ധയും പദവിമൂല്യവും സ്വാംശീകരിച്ച്, ആ പ്രദര്‍ശനത്തില് കാണലിന്റെയും കാണിസമൂഹത്തിന്റെയും ഇടപാടുകള് പരിമിതമാക്കാന് ശ്രമിക്കും. ‘ഡു നോട്ട് ടച്ച്’ എന്നാണല്ലോ ഒരു ഗ്യാലറിയില് ഏറ്റവുമധികം ഓർമിപ്പിക്കപ്പെടുന്ന ആപ്തവാക്യം. കലാസൃഷ്ടി ചോദ്യം ചെയ്യപ്പെടാനാകാത്തതോ പല തരത്തില് വ്യാഖ്യാനം ചെയ്യപ്പെടാന് ആകാത്തതോ ആയ നിഗൂഢവല്‍കൃതമായ സൗന്ദര്യത്തോടെ നില്‍ക്കുന്നത് അങ്ങനെ ചില നിയന്ത്രണങ്ങള് സാധ്യമാക്കുന്ന ‘എക്സിബിഷന് ഡിസൈന്’ കൊണ്ട് കൂടിയാണ്. കലയുടെ ഈ വ്യാവഹാരിക തന്ത്രം അതിന്റെ നിലനില്‍പ്പിന് സുപ്രധാനം തന്നെയാണെന്ന് പൊതുവേ കരുതപ്പെടുന്നു.\nസൗന്ദര്യത്തിന്റെ ഭരണകൂടത്തില് പെണ്‍നോട്ടം എവിടെ നിൽക്കുന്നു\nഉണര്‍ന്നും തെളിഞ്ഞും തികഞ്ഞും വിശേഷിച്ച് കാണത്തക്കവിധമാണ് ആളുകള് സാധാരണ ഗതിയില് ഒരു കലാസൃഷ്ടി മെനയുന്നത്. തനിക്ക് ആനന്ദത്തിന് എന്ന പോലെത്തന്നെ ആളുകള്‍ക്ക് കാണാനുള്ളതും കൂടിയാണ് ഇവ എന്ന സമകാലികതയുടെ ബോധം പൊതുവേ കലാകാരരിലും ഇന്ന് കാണാം. അങ്ങനെ ചെയ്തെടുക്കുന്ന വസ്തുക്കളെ, പ്രത്യേക ഇടത്ത്, വിശേഷപ്പെട്ട വെളിച്ചത്തില് നിര്‍ത്തുന്ന പണിയാണ് പൊതുവേ കലാപ്രദര്‍ശനം. ആ ഇടം, കലയെക്കുറിച്ചുള്ള ആലോചനകള് ഉയര്‍ത്തുന്ന ഗ്യാലറി, മ്യൂസിയം തുടങ്ങിയവ പോലുള്ള സാമൂഹ്യകേന്ദ്രങ്ങളുമാകും.\nവളരെയേറെ രൂപപരമായി വിനിമയം ചെയ്യപ്പെടുന്ന ഈ തന്ത്രം കൊണ്ടാണ് പലപ്പോഴും സമൂഹത്തെ ചോദ്യംചെയ്യാനും അതിന്റെ ഘടനകളെ കൂസാതെ അതിവര്‍ത്തിക്കാനും സാധിക്കുന്ന ഒരു പ്രമേയം ഒരു കലാകാരിക്ക് / കലാകാരന് ‘കല’ എന്ന വ്യവഹാരം വഴി ഉയർത്താൻ കഴിയുന്നത്. അതായത് ഒരാള് കല ചെയ്യാന് തെരഞ്ഞെടുക്കുന്ന മാധ്യമം, മീഡിയം, പ്രദര്‍ശിപ്പിക്കുന്ന ഇടം ഇതെല്ലാം അതിന്റെ പദവിമൂല്യത്തിന്റെ ചിഹ്നങ്ങള്‍കൂടിയാണ്.\nപൊതുവേ കാര്യങ്ങള് ഇങ്ങനെയെല്ലാമായിരിക്കെ, കലാപ്രവര്‍ത്തനത്തില് കാണലിനെയും വായനയെയും കുറെക്കൂടി സ്വതന്ത്രമാക്കുന്ന രീതി കൂടി അപൂർവമായി കലാകാരര് പരീക്ഷിക്കാറുണ്ട്. (site specific art, community participation projects). അശ്വതിയും സംഗീതയും പരീക്ഷിച്ചത് ഇന്ന് അങ്ങിങ്ങായി കാണപ്പെടുന്ന അത്തരം സാധ്യതകള് തന്നെയാണ്.\nഇന്ന് ഏറെ വ്യവസ്ഥാപിതമായിക്കഴിഞ്ഞ ‘ഇന്‍സ്റ്റലേഷന്’ ഭാഷയിലാണ് കാണപ്പെടുന്നതെങ്കിലും സംഗീത ആ വീട്ടിലെ ഒരു ഇരുട്ടുമുറിയില് സ്ഥാപിച്ച ‘വെളിച്ചപ്പെട്ടി’ ഒരു വീട്ടിലെ പെൺവംശത്തിന്റെ അധ്വാനത്തെയും അതിനോടു നിസ്സംഗമായ ആണ്‍ബോധത്തെയും തിരിച്ചറിയിക്കുന്ന ഒരു മാന്ത്രികമുറിയിലെ ദൈനംദിനകാര്യമായി അനുഭവപ്പെടും.\n‘വെളിച്ചപ്പെട്ടി’: സംഗീതയുടെ ഇൻസ്‌റ്റലേഷനിൽ നിന്ന്\nകലയായി ഒരാളുടെ ഉള്ളില് കൊരുത്തെങ്കിലും, സാമാന്യമായ ജീവിത സാഹചര്യങ്ങളിലേക്ക് തന്നെ പൊഴിഞ്ഞുവീഴുംവിധം പ്രദര്‍ശിപ്പിക്കപ്പെടുമ്പോള് കലാകാണിയുടെ കാണല്‍പ്രക്രിയ കൂടി വെല്ലുവിളിക്കപ്പെടുന്നു. അതിനു കുറെക്കൂടി സജീവമായ ഇടപാടുകള് നടത്തേണ്ടി വരുന്നു.\nആണധികാരദൃഷ്ടിക്ക് അതിന്റെ ഒരുതരം പീഡാനുഭവാഹ്ലാദമുണ്ട്. കാമനകളെ അന്യവല്‍ക്കരിക്കുവാൻവേണ്ടി അത് ഭിന്നലൈംഗികതാ ശീലങ്ങളില് ഉണ്ടാക്കിവച്ചിരിക്കുന്ന കലയുടെ വ്യവസ്ഥാപിത രൂപങ്ങളെത്ര മുഷിപ്പനാണ്, എത്ര കലാരഹിതമാണ് എന്ന് ബോധ്യപ്പെടുത്തുന്ന ഒരു വിമര്‍ശകാഴ്ചപ്പാടാണ് കലയിലെ പെണ്‍നോട്ടം. അത് സൗന്ദര്യശാസ്ത്രത്തെ മറ (disguise) ഇല്ലാതെ ഒരു രാഷ്ട്രീയകാര്യമാക്കുന്നു. കലാഭാഷയുടെ ക്രാഫ്റ്റ് എന്നത് അപ്പോള് പുതിയ അനുഭവരൂപങ്ങള് തുറന്നുകാണിക്കലാണ്.\nവാസ്തവത്തില് ഇപ്പറഞ്ഞ ആണധികാരദൃഷ്ടിയും പെൺവിമര്‍ശനോട്ടങ്ങളുമെല്ലാം സൗന്ദര്യത്തിന്റെ ഭരണകൂടത്തില്‍നിന്ന് (Regime of Aesthetics) തന്നെയാണുണ്ടാകുന്നത്. പരമാധികാരവും വിമോചനകാംക്ഷയും അവ ഒരേസമയം ഉൾക്കൊള്ളുന്നുണ്ടാകും. പക്ഷേ കലാസൃഷ്ടിക്ക് ജീവിതത്തിലേക്ക് അങ്ങനെയുള്ള ‘പരമാധികാരവും വിമോചനകാംക്ഷയും’ പകരാനാകുംവിധം ചില സാഹചര്യങ്ങളും വസ്തുതകളും സമൂഹത്തിലുണ്ട്. ശരീരനിലകൾ, ചലനങ്ങൾ, ഭാഷണങ്ങൾ ഒക്കെയും കലയിലും ജീവിതത്തിലും പൊതുവായി ഉള്ളതാണ്.\nസൗന്ദര്യാത്മകത തന്റെ അപൂർവതയും സ്വാതന്ത്ര്യവും എപ്പോഴും ഉറപ്പിച്ചുകൊണ്ടിരിക്കും. പക്ഷേ ജീവിക്കാൻ ഒരു പുതിയ രൂപം തേടിയവർ കണ്ടെത്തിയ ഇന്ദ്രിയഗോചരമായ എന്തിന്റെയും വിതരണമാണ് സൗന്ദര്യത്തിന്റെ ഭരണകൂടത്തിൽ ഇക്കാലമത്രയും ഉണ്ടായിട്ടുള്ള സംഭവങ്ങളത്രയും. അതിനെ Distribution of the sensible എന്ന് ജാക്വസ് റാൻസിയർ പറയുന്നു. സാധ്യമാകുന്നതൊക്കെയും പ്രത്യക്ഷമാക്കാനുള്ള സാഹചര്യമാണ് അത്. ഉദാഹരണത്തിന് പ്രപഞ്ചമെന്ന ‘അനന്തവും അനാദിയുമായ’ സംഗതിയുടെ നിലനിൽപ്പിനെ കാണിക്കാൻ ഏതോ ഒരു ഘട്ടത്തിൽ ഇന്ത്യൻ ഉപഭൂഖണ്ഡത്തിലെ ശിൽപ്പികൾ മഹാവരാഹരൂപം കണ്ടെത്തിയതും, ഗ്രീക്കുകാർ അടഞ്ഞ റോമൻ ഭവനത്തിൽ പുറം കാഴ്ചകൾ കാണുന്ന ജനലുകൾ പ്രതീതമാക്കിയതും ഒക്കെ, യഥാർഥത്തിൽ കാണാൻ കഴിയുന്നതൊക്കെയും കാണിക്കാനുള്ള ഓരോരോ വഴികളുടെ കണ്ടുപിടുത്തമായിരുന്നു. സംഗീതത്തിലും നാടകത്തിലും അതുണ്ട്; കേൾക്കാവുന്നതിനൊക്കെയും ശബ്ദരൂപമിടുക. നടിക്കാവുന്നതിനൊക്കെയും ആംഗ്യരൂപമിടുക.\nലോകത്തിന്റെ ഈ ആവശ്യം ഇന്നും തീരുന്നില്ല. ഒരിക്കൽ കണ്ടുപിടിച്ചതിനെ പിന്നെയും പിന്നെയും വിതരണം ചെയ്തുകൊണ്ടും പരിഷ്‌ക്കരിച്ചുകൊണ്ടും വഴി മാറ്റിക്കൊണ്ടുമിരിക്കവേ കണ്ടുപിടുത്തങ്ങൾ പെരുകി വരുന്നു. കലയിൽ ആയിരിക്കുന്നവരുടെ പല പറ്റങ്ങൾ ഉണ്ടായിവരികയും, അവരുടെ ‘കലാകാരചിട്ടകൾ', രൂപംകൊള്ളുകയും ചെയ്യുന്നു. അത്തരം മനുഷ്യപ്പറ്റങ്ങളുടെ ഭരണകൂടമാണ് സൗന്ദര്യത്തിന്റേത്. പക്ഷേ ഒരു കാര്യമുണ്ട്. അവരിലെല്ലാമുള്ള ആ സ്വാതന്ത്ര്യബോധമുണ്ടല്ലോ, അത് അവരുടെ ‘കലാത്മകചിട്ട'യെത്തന്നെ നിരന്തരം അസ്ഥിരപ്പെടുത്തുന്ന ഒന്നുമാണ്. കലാപരമായ ഒന്നിന്റെ ആവിഷ്‌ക്കാരവും അതല്ലാത്ത ഒരു സാമാന്യ ആവിഷ്‌ക്കാരവും തമ്മിലുള്ള വ്യത്യാസം ഇല്ലാത്തോരിടത്താണ് ജീവിക്കാൻ ഒരു പുതിയ രൂപം തേടുന്ന ആ ‘സൗന്ദര്യ പ്രക്രിയ' തുടരുന്നത്. അത്തരത്തിലൊരു അന്വേഷണമാണ് അങ്ങനെ വ്യത്യാസങ്ങൾ ഇല്ലാത്ത, ‘നമ്മളെല്ലാം തുല്യരാണ്' എന്ന തോന്നലുളവാക്കുന്ന ആ ഇടത്തെ ‘രാഷ്ട്രീയം' എന്നും റാൻസിയർ വിളിക്കുന്നുണ്ട്. അതാണ് അശ്വതിയുടെയും സംഗീതയുടെയും വാടകവീട്ടില് കണ്ടത്. അവിടെ കാണികളായി കലാകാരചിട്ടയിൽ ഉൾപ്പെടാത്ത ആളുകൾ ധാരാളം കാണും.\nകലയും ജീവിതവും തമ്മിൽ വ്യത്യാസമില്ലാതാക്കാനുള്ള ശക്തമായ രാഷ്ട്രീയ ആവശ്യം പ്രകടമാക്കുന്ന സമകാലികമായ ആർട്ട് ആക്ടിവിസംപോലും അവയിൽ ഉൾപ്പെടുന്ന ചില കലാകാരത്വങ്ങൾ ഉണ്ടാകാൻ കലയുടെ ‘പരമാധികാര’ സന്ദർഭങ്ങളെ ഉപയോഗപ്പെടുത്തുന്നുണ്ട്. റാൻസിയറിന്റെ അഭിപ്രായത്തിൽ, (പരമാധികാരവും വിമോചനകാംക്ഷയും ഒരേസമയം ഉൾക്കൊള്ളുന്ന) ‘കല', ‘കലയില്ലായ്മ'യോട് (അതായത് ഇന്ദ്രിയഗ്രാഹകമായ എന്തും തുല്യനിലയിൽ ആവിഷ്‌ക്കരിക്കാവുന്നതാണ് എന്ന് കാണുന്ന ആശയമായ ‘രാഷ്ട്രീയ'ത്തോട്, അതിന്റെ വിമോചകത്വത്തോട്) ചേരാൻ ശ്രമിക്കുന്ന മുഹൂർത്തത്തെ കുറിക്കാവുന്നത് ജീവശാസ്ത്രത്തിൽനിന്നുവരുന്ന ഒരു വാക്കു കൊണ്ടാണ്: ഹെറ്റെറോളജിക്കൽ. അതായത് ഒരു ജൈവരൂപത്തിന് സമാനമെന്നു തോന്നാവുന്ന മറ്റൊന്നില്ലാത്ത അവസ്ഥ. മൂല പദാർഥങ്ങൾ വ്യത്യസ്തമായ ഉത്ഭവമുള്ളതാണെന്നതാണ് അതിന് കാരണം. ‘ജൈവികത’ എന്ന പദത്തിന് ലിംഗവിവേചിതധാരണകള് പൊതുവേ കൊടുക്കാറുള്ള ഏകീകൃതലിംഗസത്തയല്ല ഇവിടെ കിട്ടുന്നത്.\nചുരുക്കത്തില്, ദൃശ്യവും അദൃശ്യവുമായി വിക്ഷേപിക്കപ്പെടുന്ന ഒട്ടേറെ രാഷ്ട്രീയ കാര്യങ്ങളാണ്, കാമനകളുടെ കല ഉള്‍പ്പെടുന്ന സൗന്ദര്യത്തിന്റെ ഭരണകൂടം എന്നൊന്ന് സാധ്യമാക്കുന്നതുതന്നെ. പക്ഷേ സൗന്ദര്യത്തിന്റെ പരമാധികാര ഭരണകൂടത്തിൽ കലയും രാഷ്ട്രീയവുമായി ബന്ധപ്പെടുത്താനുള്ള മാനദണ്ഡങ്ങൾ ഇല്ല. ആ ഉത്തരവാദിത്തം പൊതുവായ ജീവിതത്തിലെ വിവിധ രാഷ്ട്രീയരൂപങ്ങൾക്കാണ്. അതുകൊണ്ടാണ് കലാപ്രയോഗങ്ങളിലെ ഭിന്നലൈംഗികതയിലെ ആണധികാരദൃഷ്ടിയുടെയും ബഹുല ലൈംഗികതയില് പുലരുന്ന പെൺവിമര്‍ശനോട്ടങ്ങളുടെയും സൂക്ഷ്‌മതകൾ രാഷ്ട്രീയമായി വിശദീകരിക്കേണ്ടിവരുന്നത്.


വാഷിങ്ടണ്: മൈക്രോസോഫ്റ്റ് സഹസ്ഥാപകന് പോള് അലന് (65) അന്തരിച്ചു. അര്‍ബുദരോഗബാധയെ തുടര്‍ന്നായിരുന്നു അന്ത്യം. ലോകത്തെ അതിസമ്പന്നരുടെ പട്ടികയില് 46-ാം സ്ഥാനത്തായിരുന്നു പോള് അലന്. 2009-ലാണ് പോള് അലന് അര്‍ബുദം സ്ഥിരീകരിച്ചത്. അന്ന് ചികിത്സിച്ച് ഭേദമായിരുന്ന അസുഖം രണ്ടാഴ്ച മുമ്പ് വീണ്ടും ഗുരുതരമാവുകയായിരുന്നു.\nവടക്കന് സിയാറ്റ്‌ലില് സ്‌കൂള് പഠനകാലത്താണ് ബില് ഗേറ്റ്‌സും അലനും പരിചപ്പെടുന്നത്. അടുത്ത സുഹൃത്തുക്കളായി മാറിയ ഇരുവരും ചേര്‍ന്നാണ് 1975-ല് മൈക്രോസോഫ്റ്റ് സ്ഥാപിക്കുന്നത്. പോള് അലന്റെ വിയോഗം ഹൃദയഭേദകമാണെന്നും തനിക്ക് ഏറ്റവും പ്രിയപ്പെട്ട ഒരു സുഹൃത്തിനെയാണ് നഷ്ടപ്പെട്ടതെന്നും ബില് ഗേറ്റ്‌സ് പറഞ്ഞു. പോള് അലന് ഇല്ലായിരുന്നുവെങ്കില് പേഴ്‌സണല് കമ്പ്യൂട്ടിങ് എന്നത് തന്നെ ഉണ്ടാകുമായിരുന്നില്ലെന്നും അദ്ദേഹം വ്യക്തമാക്കി. മൈക്രോസോഫ്റ്റിനും വ്യവസായ മേഖലയ്ക്കും അദ്ദേഹം നല്‍കിയ സംഭാവനകള് നിസ്തുലമാണെന്ന് മൈക്രോസോഫ്റ്റ് സി.ഇ.ഒ സത്യ നാഥെല്ല അഭിപ്രായപ്പെട്ടു.\nകായിക മേഖലയില് തത്പരനായിരുന്ന പോള് അലന് സീറ്റില് സീഹോക്‌സ് എന്ന ഫുട്‌ബോള് ടീമിന്റെയും പോര്‍ട് ലാന്‍ഡ് ട്രെയില് ബ്ലേസേഴ്‌സ് എന്ന വോളിബോള് ടീമിന്റെയും ഉടമസ്ഥനായിരുന്നു. അലന് ഇന്‍സ്റ്റിറ്റ്യൂട്ട് ഓഫ് ബ്രെയിന് സയന്‍സ്, ഇന്‍സ്റ്റിറ്റ്യൂട്ട് ഫോര് ആര്‍ട്ടിഫിഷ്യല് ഇന്റലിജന്‍സ്, ഇന്‍സ്റ്റിറ്റ്യൂട്ട് ഫോര് സെല് സയന്‍സ്, സ്‌ട്രോറ്റോലോഞ്ച് സിസ്റ്റംസ് എന്നിവയുടെയും സ്ഥാപകനായിരുന്നു.\nവിദ്യാരംഭ ദിനത്തില് എഴുത്തിനിരുത്തല് ചടങ്ങിന് പ്രഗല്ഭരെത്തുന്നു


ഓട്ടോ തൊഴിലാളികള് മാര്‍ച്ചും ധര്‍ണ്ണയും നടത്തി :: Janmabhumi Daily\nTuesday 15 November 2016 9:29 pm IST\nആലപ്പുഴ: ഓട്ടോറിക്ഷകള്‍ക്ക് പെട്രോളിയം ഉത്പന്നങ്ങള് സബ്‌സിഡി നിരക്കില് വിതരണം ചെയ്യുക. ഇന്‍ഷുറന്‍സ് പ്രീമിയം, ടാക്‌സ് വര്‍ദ്ധനവ് ഒഴിവാക്കുക, ലീഗല് മെട്രോളജി വകുപ്പിന്റെ പീഡനം അവസാനിപ്പിക്കുക, ആലപ്പുഴ നഗരത്തില് മോട്ടോര് ക്ഷേമനിധി ഓഫീസ് പ്രവര്‍ത്തനം പുനഃസ്ഥാപിക്കുക തുടങ്ങിയ ആവശ്യങ്ങള് ഉന്നയിച്ച് ആലപ്പുഴ ജില്ലാ ഓട്ടോറിക്ഷാ മസ്ദൂര് സംഘം (ബിഎംഎസ്) ജില്ലാ കമ്മറ്റിയുടെ നേതൃത്വത്തില് മിനി സിവില് സ്റ്റേഷനിലേക്ക് മാര്‍ച്ചും ധര്‍ണ്ണയും നടത്തി. ബിഎംഎസ് സംസ്ഥാന ഉപാദ്ധ്യക്ഷന് ബി. ശിവജി സുദര്‍ശനന് ഉദ്ഘാടനം ചെയ്തു. ഓട്ടോറിക്ഷാ തൊഴിലാളികളെ സര്‍ക്കാര് നിരന്തരമായി അവഗണിക്കുകയാണെന്നും ഇവര്‍ക്ക് ക്ഷേമപദ്ധതികള് നടപ്പാക്കുന്നതിനു പകരം നിരന്തരം പീഡിപ്പിക്കുകയാണെന്നും അദ്ദേഹം കുറ്റപ്പെടുത്തി. ബിഎംഎസ് ജില്ലാ സെക്രട്ടറി സി.ജി. ഗോപകുമാര് മുഖ്യപ്രഭാഷണം നടത്തി. ജില്ലാ പ്രസിഡന്റ് ബി. രാജശേഖരന്, അമ്പലപ്പുഴ മേഖലാ സെക്രട്ടറി പി. യശോധരന് എന്നിവര് സംസാരിച്ചു. ഓട്ടോറിക്ഷാ മസ്ദൂര് സംഘ് ജില്ലാ വൈസ് പ്രസിഡന്റ് മനോജ് കാവാലം അദ്ധ്യക്ഷത വഹിച്ചു. ജനറല് സെക്രട്ടറി അനിയന് സ്വാമിചിറ നന്ദി പറഞ്ഞു. അഭിലാഷ് ബേര്‍ളി, ശ്രീനിവാസ് കാവാലം, ഷാജി തോട്ടപ്പള്ളി എന്നിവര് പ്രകടനത്തിന് നേതൃത്വം നല്‍കി.\nചെമ്പ്ര എസ്‌റ്റേറ്റ് : തൊഴിലാളികള് കളക്ട്രേറ്റ് മാര്‍ച്ചും ധര്‍ണ്ണയും നടത്തി\nകളക്ടറേറ്റ് മാര്‍ച്ചും ധര്‍ണ്ണയും നടത്തി\nകലക്ട്രറ്റ് മാര്‍ച്ചും ധര്‍ണ്ണയും നടത്തി


P. O. C ബൈബിള്, പഴയ നിയമം,2ദിനവൃത്താന്തം, അദ്ധ്യായം 23 | Thiruvachanam | Malayalam Bible\nHome >> P. O. C ബൈബിള് >> പഴയ നിയമം >>2ദിനവൃത്താന്തം >> അദ്ധ്യായം 23\n1 : ഏഴാം വര്‍ഷം യഹോയാദാ പുരോഹിതന് ശതാധിപന്‍മാരായ ജറോഹാമിന്റെ മകന് അസറിയാ, യഹോഹനാന്റെ മകന് ഇസ്മായേല്, ഓബെദിന്റെ മകന് അസറിയാ, അദായായുടെ മകന് മാസെയാ, സിക്രിയുടെ മകന് എലിഷാഫാത്ത് എന്നിവരുമായി ധൈര്യപൂര്‍വം ഉടമ്പടി ചെയ്തു.\n2 : അവര് യൂദായിലെങ്ങും സഞ്ചരിച്ച് നഗരങ്ങളില് നിന്ന് ലേവ്യരെയും ഇസ്രായേല് കുടുംബത്തലവന്‍മാരെയും ജറുസലെമില് വിളിച്ചുകൂട്ടി.\n3 : സമൂഹം മുഴുവന് ദേവാലയത്തില് വെച്ച് രാജാവുമായി ഒരുടമ്പടി ചെയ്തു. യഹോയാദാ അവരോടു പറഞ്ഞു: ഇതാ, രാജപുത്രന്! ദാവീദിന്റെ സന്തതിയെക്കുറിച്ചു കര്‍ത്താവ് അരുളിച്ചെയ്തിരിക്കുന്നതുപോലെ ഇവന് രാജാവായി വാഴട്ടെ!\n4 : നിങ്ങള് ചെയ്യേണ്ടതിതാണ്: സാബത്തില് തവണമാറിവരുന്ന പുരോഹിതന്‍മാരിലും ലേവ്യരിലും മൂന്നിലൊരുഭാഗം ദേവാലയ വാതില്‍ക്കല് കാവല് നില്‍ക്കണം.\n5 : ഒരുഭാഗം രാജകൊട്ടാരം കാക്കണം. മൂന്നാമത്തെ ഭാഗം അടിസ്ഥാനകവാടത്തില് നിലയുറപ്പിക്കണം. ജനം ദേവാലയാങ്കണത്തില് നില്‍ക്കട്ടെ.\n6 : പുരോഹിതന്‍മാരും ശുശ്രൂഷ നടത്തുന്ന ലേവ്യരും ഒഴികെ ആരും കര്‍ത്താവിന്റെ ആലയത്തില് പ്രവേശിക്കരുത്. അവര് ശുദ്ധിയുള്ള വരായതിനാല് അവര്‍ക്കു പ്രവേശിക്കാം. എന്നാല്, ജനം കര്‍ത്താവിന്റെ നിബന്ധന കളനുസരിച്ചു പുറത്തുതന്നെ നില്‍ക്കണം.\n7 : ലേവ്യര് ആയുധമേന്തി രാജാവിനു ചുറ്റും നിലകൊള്ളണം. അകത്ത് ആരെങ്കിലും കടന്നാല് അവനെ കൊല്ലണം. അവര് സദാ രാജാവിനോടൊപ്പമുണ്ടായിരിക്കണം.\n8 : ലേവ്യരും യൂദാനിവാസികളും യഹോയാദായുടെ നിര്‍ദേശമനുസരിച്ചു പ്രവര്‍ത്തിച്ചു. സാബത്തില് ശുശ്രൂഷയുടെ തവണ കഴിഞ്ഞവരും തവണ തുടങ്ങുന്നവരുമായ എല്ലാവരെയും അവര് കൊണ്ടുവന്നു. കാരണം, യഹോയാദാ പുരോഹിതന് ആരെയും വിട്ടയച്ചില്ല.\n9 : ദേവാലയത്തില് സൂക്ഷിച്ചിരുന്ന, ദാവീദു രാജാവിന്റെ കുന്തങ്ങളും ചെറുതും വലുതുമായ പരിചകളും എടുത്ത് യഹോയാദാ നായകന്‍മാരെ ഏല്‍പിച്ചു.\n10 : തെക്കേഅറ്റം മുതല് വടക്കേ അറ്റം വരെ ബലിപീഠത്തിനും ആലയത്തിനു ചുറ്റും ജനങ്ങളെ ആയുധ സജ്ജരാക്കി, കാവല് നിര്‍ത്തി.\n11 : അനന്തരം, അവന് രാജകുമാരനെ പുറത്തുകൊണ്ടുവന്നു കിരീടം ധരിപ്പിച്ചു; അധികാരപത്രവും നല്‍കി. അവര് അവനെ രാജാവായി പ്രഖ്യാപിച്ചു. യഹോയാദായും പുത്രന്‍മാരും ചേര്‍ന്ന് അവനെ അഭിഷേകം ചെയ്തു. രാജാവു നീണാള് വാഴട്ടെ എന്ന് അവര് ആര്‍ത്തുവിളിച്ചു.\n12 : ജനം ഓടിക്കൂടി രാജാവിനെ സ്തുതിക്കുന്നതിന്റെ ആരവം കേട്ട്, അത്താലിയാ കര്‍ത്താവിന്റെ ആലയത്തില് അവരുടെ അടുത്തേക്കു ചെന്നു.\n13 : ദേവാലയകവാടത്തില് സ്തംഭത്തിനു സമീപം രാജാവു നില്‍ക്കുന്നതു അവള് കണ്ടു; സേനാനായകന്‍മാരും കാഹളമൂതുന്നവരും രാജാവിന്റെ അടുത്തു നിന്നിരുന്നു; ജനമെല്ലാം ആഹ്‌ളാദഭരിതരായി കാഹളം മുഴക്കിക്കൊണ്ടിരുന്നു. ഗായകര് സംഗീതോപകരണങ്ങളുമായി ആഘോഷത്തിനു നേതൃത്വം നല്‍കി. അത്താലിയാ വസ്ത്രം കീറി; രാജദ്രോഹം! രാജദ്രോഹം! എന്നു വിളിച്ചു പറഞ്ഞു.\n14 : യഹോയാദാ പുരോഹിതന് സേനാധിപന്‍മാരെ വിളിച്ചു പറഞ്ഞു: അവളെ സൈന്യനിരകളുടെ ഇടയിലൂടെ പുറത്തുകൊണ്ടുവരുവിന്. ആരെങ്കിലും അവളെ അനുഗമിച്ചാല് അവനെ വാളിനിരയാക്കുവിന്. അവന് തുടര്‍ന്നു: അവളെ കര്‍ത്താവിന്റെ ആലയത്തില്‍വച്ചു കൊല്ലരുത്.\n15 : അവര് അവളെ പിടിച്ചു കൊട്ടാരത്തിന്റെ അശ്വകവാടത്തിങ്കല് കൊണ്ടുവന്നു വധിച്ചു.\n16 : തങ്ങള് കര്‍ത്താവിന്റെ ജനമായിരിക്കുമെന്നു യഹോയാദായും ജനവും രാജാവും ഉടമ്പടി ചെയ്തു.\n17 : ജനമെല്ലാം കൂടി ബാലിന്റെ ആലയത്തില് കടന്ന് അതു തകര്‍ത്തു. അവന്റെ ബലിപീഠങ്ങളും വിഗ്രഹങ്ങളും തച്ചുടച്ചു. ബാലിന്റെ പുരോഹിതനായ മത്താനെ ബലിപീഠത്തിനു മുന്‍പില്‍വച്ചു വധിച്ചു.\n18 : യഹോയാദാ പുരോഹിതന്‍മാരുടെയും ലേവ്യരുടെയും മേല്‍നോട്ടത്തില് കര്‍ത്താവിന്റെ ആലയത്തിനു കാവല്‍ക്കാരെ ഏര്‍പ്പെടുത്തി. ദാവീദ് തന്റെ വിധിപ്രകാരം സന്തോഷത്തോടും ഗാനാലാപത്തോടും കൂടെ, മോശയുടെ നിയമമനുസരിച്ചു കര്‍ത്താവിനു ദഹനബലികള് അര്‍പ്പിക്കുന്നതിനും അവിടുത്തെ ആലയത്തിന്റെ ചുമതല വഹിക്കുന്നതിനും ലേവ്യപുരോഹിതന്‍മാരെയും ലേവ്യരെയും നിയോഗിച്ചിരുന്നു.\n19 : ഏതെങ്കിലും വിധത്തില് അശുദ്ധരായവര് കര്‍ത്താവിന്റെ ആലയത്തില് പ്രവേശിക്കാതിരിക്കുന്നതിനു വാതില്‍കാവല്‍ക്കാരെയും യഹോയാദാ നിയമിച്ചു.\n20 : സേനാനായകന്‍മാര്, പൗരമുഖ്യര്, ദേശാധിപന്‍മാര് എന്നിവരുടെയും ജനത്തിന്റെയും അകമ്പടിയോടെ അവന് രാജാവിനെ കര്‍ത്താവിന്റെ ആലയത്തില് നിന്ന് ഉപരികവാടത്തിലൂടെ കൊട്ടാരത്തിലേക്ക് ആനയിച്ചു സിംഹാസനത്തില് അവരോധിച്ചു.\n21 : ജനം ആഹ്‌ളാദിച്ചു. അത്താലിയാ വാളിനിരയായതോടെ നഗരം ശാന്തമായി.\nWed Jun 29 21:35:46 IST 2022


Kerala Economic growth slow down debt of state increase - കേരളത്തിന്റെ സാമ്പത്തിക വളർച്ചാ നിരക്ക് ഇടിഞ്ഞു; തിരിച്ചടിയായത് പ്രകൃതി ദുരന്തങ്ങളും കോവിഡും\nആഭ്യന്തര കടം 1,65,960.04 കോടിയായും ആകെ കടബാധ്യത 2,60,311.37 കോടിയായും വർധിച്ചു\nUpdated: January 14, 2021 5:44:05 pm\nതിരുവനന്തപുരം: പ്രളയം അടക്കമുള്ള പ്രകൃതി ദുരന്തങ്ങളും കോവിഡും പ്രതികൂല ഘടകമായതോടെ സംസ്ഥാനത്തിന്റെ ആഭ്യന്തര വളർച്ചാ നിരക്കിൽ ഇടിവ്. 6.49ൽ നിന്ന് 3.45 ശതമാനമായാണ് സാമ്പത്തിക വളർച്ചാ നിരക്ക് കുറഞ്ഞത്. ഇക്കാര്യങ്ങൾ വ്യക്തമാക്കുന്ന സാമ്പത്തിക അവലോകന റിപ്പോർട്ട് ധനമന്ത്രി തോമസ് ഐസക്ക് നിയമസഭയിൽ വെച്ചു.\nകോവിഡ് സൃഷ്ടിച്ച പ്രതിസന്ധിയിൽ 1.56 ലക്ഷം കോടിയുടെ ഇടിവുണ്ടായി. പ്രവാസികളുടെ മടങ്ങിവരവും സംസ്ഥാനത്തിന് തിരിച്ചടിയായി. തൊഴിലില്ലായ്മ നിരക്ക് ഒമ്പത് ശതമാനമായി ഉയര്‍ന്നുവെന്നും റിപ്പോര്‍ട്ടില് പറയുന്നു.\nAlso Read: പിണറായി സർക്കാരിന്റെ അവസാന ബജറ്റ് നാളെ; ജനപ്രിയ പ്രഖ്യാപനങ്ങൾക്ക് സാധ്യത\nWeb Title: Kerala economic growth slow down debt of state increase


ലീഗിനെതിരെ ചെന്നിത്തല പറഞ്ഞത് കോണ്‍ഗ്രസിന്റെ വികാരം: മുരളീധരന്\nലീഗിനെ പിണക്കാതെ മുഖ്യമന്ത്രി; ചെന്നിത്തലയുടെ പ്രസ്താവന വളച്ചൊടിച്ചത്\nSunday 30th June 2013 11:49am\nSunday 30th June 2013 11:30am\nകോണ്‍ഗ്രസിന്റെ പ്രധാനപ്പെട്ട എതിരാളി ബി.ജെ.പി; അവിശ്വാസികളായ സ്ത്രീകളെ മലകയറ്റാന് സര്‍ക്കാര് സ്‌പോണ്‍സര്‍ഷിപ്പെന്നും കെ. മുരളീധരന്\nതിരുവന്തപുരം: ##മുസ്‌ലീം ലീഗിനെതിരെ കഴിഞ്ഞ ദിവസം പറഞ്ഞ കാര്യങ്ങള് തിരുത്തിയിട്ടില്ലെന്ന് ##കെ.മുരളീധരന് എം.എല്.എ. ചെന്നിത്തലയുടെ പരാമര്‍ശം ലീഗിനെതിരെയല്ലെന്നും കോണ്‍ഗ്രസിന്റെ വികാരമാണെന്നും മുരളീധരന് പറഞ്ഞു.\nഎല്ലാ ബാധ്യതകളും ഒറ്റയ്ക്ക് ഏറ്റെടുക്കാന് കോണ്‍ഗ്രസ് തയാറല്ലെന്നും മുരളീധരന് പറഞ്ഞു. യു.ഡി.എഫിന്റെ നിലനില്‍പ്പ് ലീഗിന്റെ മാത്രം ബാധ്യതയല്ലെന്ന ഇ.ടി മുഹമ്മദ് ബഷീറിന്റെ പരാമര്‍ശത്തോട് പ്രതികരിക്കുകയായിരുന്നു മുരളീധരന്.\nതോല്‍ക്കുന്ന സീറ്റുകള് ഏറ്റെടുക്കാന് ഇനി കോണ്‍ഗ്രസിനെ കിട്ടില്ല. സുഖവും ദുഃഖവും പങ്കിടാന് ലീഗ് തയാറാകണം. മുന്നണി ബന്ധം നിലനിര്‍ത്താന് ലീഗും ശ്രമിക്കണം.\nമുഖ്യമന്ത്രിക്ക് സ്വീകരണം നല്‍കുന്നത് ഐ ഗ്രൂപ്പിനെ അറിയിച്ചിരുന്നില്ല. വിളിച്ചിരുന്നെങ്കില് പോകുമായിരുന്നു. നേതൃമാറ്റം കോണ്‍ഗ്രസിന്റെ അജണ്ടയിലില്ലെന്നും മുരളീധരന് വ്യക്തമാക്കി.\nഅതേസമയം, ലീഗിനെതിരേ രമേശ് ചെന്നിത്തല നടത്തിയ വിവാദ പ്രസ്താവന കയ്യടിക്കു വേണ്ടിയാണെന്ന് എ ഗ്രൂപ്പ് പറഞ്ഞു. നേതൃമാറ്റമെന്ന ആവശ്യം ഐ ഗ്രൂപ്പ് ഉന്നയിച്ചാല് അതിനെ പരാജയപ്പെടുത്തുമെന്നും എ ഗ്രൂപ്പ് വ്യക്തമാക്കി.\nകെ.മുരളീധരന് രൂക്ഷമായ വിമര്‍ശനമാണ് അനുസ്മരണ യോഗത്തില് അഴിച്ചുവിട്ടത്. തെരഞ്ഞെടുപ്പ് അടുക്കും മുമ്പേ ഇക്കൂട്ടര് സീറ്റുകള് ആവശ്യപ്പെട്ട് രംഗത്തുവന്നതായും ലോക്‌സഭാ തിരഞ്ഞെടുപ്പില് സീറ്റിനായുള്ള വിലപേശല് ചിലര് ഇപ്പോഴേ തുടങ്ങിക്കഴിഞ്ഞു എന്നുമാണ് മുരളിയുടെ മുരളിയുടെ വിമര്‍ശനം.\nയു.ഡി.എഫിലെ ചില ഘടകകക്ഷികള് മുന്നണി വിട്ടുപോകുമെന്ന് ഭീഷണി മുഴക്കുന്നുണ്ട്. ഇവര് വിട്ടുപോയാല് എവിടേക്ക് ചെന്നുകയറാന്. ഇവര്‍ക്ക് ചെന്നുകയറാന് വേറെ മുന്നണിയില്ലെന്നും മുരളീധരന് പറഞ്ഞു.\nഅയ്യോ എനിക്ക് തെറ്റിപറ്റി; ഇല്ല തെറ്റിയിട്ടില്ല; അമിത് ഷായുടെ പ്രസംഗം തര്‍ജ്ജമ ചെയ്തു കുടുങ്ങി മുരളീധരന്; നിലപാടുമാറ്റിയത് പലതവണ\nTuesday 30th October 2018 1:39pm\nനിങ്ങളുടെ ചരിത്രം എന്നെക്കൊണ്ട് പറയിപ്പിക്കരുത്; ജോസഫ് വാഴക്കനെതിരെ ആഞ്ഞടിച്ച് പദ്മജ വേണുഗോപാല്\nWednesday 6th June 2018 10:44am


ലോണ് മുടക്കാത്ത ചരിത്രമുള്ളവര്‍ക്ക് പൊതുമേഖലാ ബാങ്കുകളിൽ വേഗത്തിൽ വായ്പ - themediasyndicate\nന്യൂഡൽഹി: എടുത്ത വായ്പ തിരിച്ചടക്കുന്ന കാര്യത്തിൽ സത്യസന്ധത പുലർത്തുന്നവർക്ക് വീണ്ടും വായ്പ നൽകുന്നത് എളുപ്പമാക്കാൻ പൊതു മേഖലാ ബാങ്കുകളുടെ തീരുമാനം. നടപടിക്രമങ്ങൾ മൂലമുണ്ടാകുന്ന തടസ്സങ്ങളോ കാല താമസങ്ങളോ ഇല്ലാതെ വായ്പ നൽകാനാണ് തീരുമാനം. പൊതുമേഖല നേരിടുന്ന പ്രതിസന്ധിക്കു പരിഹാരം കാണുകയാണ് പുതിയ നീക്കത്തിലൂടെ സർക്കാർ ലക്ഷ്യമിടുന്നത്.\nരാജ്യത്തുള്ള 20 പൊതുമേഖല ബാങ്കുകൾക്ക് ഇൗ മാസം 31ന് മുമ്പായി 88,139 കോടി രൂപ നൽകാൻ തീരുമാനമായതായി സാമ്പത്തിക കാര്യ സെക്രട്ടറി രാജീവ് കുമാർ പറഞ്ഞു. വായ്പ നൽകുന്നത് പ്രോത്സാഹിപ്പിക്കാനാണ് നടപടി. ഇതോടൊപ്പം ബാങ്കിങ് മേഖലയിൽ പുതിയ പരിഷ്കാര നടപടികൾ കൂടി കൈകൊണ്ടതായും രാജീവ് കുമാർ കൂട്ടിച്ചേർത്തു.\nവൻതോതിൽ വായ്പ ലഭ്യമാക്കുന്നതിനുള്ള വ്യവസ്ഥകൾ കർശനമാക്കിയതായും ധനമന്ത്രി അരുൺ ജയ്റ്റ്‌ലി പറഞ്ഞു. വൻതുകയെടുത്ത് തിരിച്ചടയ്ക്കാത്തവരെ തുടർച്ചയായി നിരീക്ഷിക്കും. 250 കോടി രൂപയ്ക്കു മുകളിൽ വായ്പയെടുത്ത് തിരിച്ചടച്ചില്ലെങ്കിൽ അക്കാര്യം റിപ്പോർട്ട് ചെയ്യുന്നത് ഉറപ്പാക്കണമെന്നും നിർദേശമുണ്ട്.\nഎട്ടുലക്ഷം കോടിയോളം രൂപയുടെ കിട്ടാക്കടമുണ്ട് രാജ്യത്തെ പൊതുമേഖലാ ബാങ്കുകൾക്ക്. ഇതുൾപ്പെടെ പൊതുമേഖല നേരിടുന്ന പ്രതിസന്ധിക്കു പരിഹാരം കാണുകയാണ് പുതിയ നീക്കത്തിലൂടെ സർക്കാർ ലക്ഷ്യമിടുന്നത്.\nസൂക്ഷ്മ, ചെറുകിട, ഇടത്തരം സംരംഭങ്ങൾക്ക് വായ്പ ലഭ്യമാക്കുന്നതിനും കൂടുതൽ ശ്രദ്ധ കേന്ദ്രീകരിക്കും. ഇതിനു വേണ്ടി www.udyamimitra.com വഴി ഓൺലൈൻ ആപ്ലിക്കേഷനും നൽകാം. അപേക്ഷിച്ച് 15 ദിവസത്തിനകം വായ്പ സംബന്ധിച്ച മറുപടി നൽകണമെന്നാണു നിര്‍ദേശം.\nTags: Honest borrowers to get easy loans in public sector banksപൊതുമേഖലാ ബാങ്കുകള്‍ബാങ്കുകളുടെ കിട്ടാക്കടംബാങ്കുകളുടെ വായ്പാ നയം


സുധാകരന് കണ്ണൂരില് മത്സരിക്കാനില്ല | Sudhakaran to not contest in Kannur - Malayalam Oneindia\nസുധാകരന് കണ്ണൂരില് മത്സരിക്കാനില്ല\nതിരുവനന്തപുരം: കണ്ണൂര് ലോക്സഭാ മണ്ഡലത്തില് സ്ഥാനാര്‍ഥിയായി വനംമന്ത്രി കെ. സുധാകരനെ എഐസിസി ജനറല് സെക്രട്ടറി വയലാര് രവി നിര്‍ദേശിച്ചെങ്കിലും താന് മത്സരിക്കാനില്ലെന്ന് സുധാകരന് കെപിസിസി നേതൃത്വത്തെ അറിയിച്ചു.\nമാര്‍ച്ച് ഒന്ന് തിങ്കളാഴ്ച വയലാര് രവി കെപിസിസി ആക്ടിംഗ് പ്രസിഡന്റ് പി. പി. തങ്കച്ചന് അയച്ച ഫാക്സ് സന്ദേശത്തിലാണ് സുധാകരനെ കണ്ണൂര് മണ്ഡലത്തിലെ സ്ഥാനാര്‍ഥിയായി നിര്‍ദേശിച്ചത്. കണ്ണൂര് ഡിസിസി പ്രസിഡന്റ് സണ്ണി ജോസഫിന്റെ പേരും കണ്ണൂരിലെ സ്ഥാനാര്‍ഥിത്വത്തിനായി രവി നിര്‍ദേശിച്ചിരുന്നു.\nഅതേ സമയം തനിക്ക് മത്സരിക്കാന് താത്പര്യമില്ലെന്ന് സുധാകരന് കെപിസിസി നേതൃത്വത്തെ അറിയിച്ചതായാണ് അറിയുന്നത്. മന്ത്രിസ്ഥാനം വെടിഞ്ഞ് കണ്ണൂരില് ബലപരീക്ഷണം നടത്തുന്നത് സാഹസികമാവും എന്നതിനാലാണ് സുധാകരന് മത്സരത്തിനില്ലെന്ന് വ്യക്തമാക്കിയത്.\nകണ്ണൂര് തങ്ങള്‍ക്ക് കിട്ടണമെന്നാണ് നാലാം ഗ്രൂപ്പിന്റെ ആവശ്യം. സുധാകരന്റെ നേതൃത്വത്തില് നാലാം ഗ്രൂപ്പ് ശക്തമായ കണ്ണൂരില് തങ്ങളുടെ സ്ഥാനാര്‍ഥിയെ നിര്‍ത്തിയാല് സീറ്റ് തിരിച്ചുപിടിക്കാനാവുമെന്നാണ് നാലാം ഗ്രൂപ്പിന്റെ വാദം. ഗുധാകരന് മത്സരത്തിനില്ലെന്ന് വ്യക്തമാക്കിയ നിലക്ക് സണ്ണി ജോസഫിനെ സ്ഥാനാര്‍ഥിയാക്കാനാണ് നാലാം ഗ്രൂപ്പ് നോക്കുന്നത്.


ഇസ്‌ലാമിസ്റ്റ് തീവ്രവാദം ലോകത്തെ ഭയപ്പെടുത്തുന്നു !ഇസ്ലാമോ-ഫാസിസം തുടച്ചുനീക്കാൻ ഫ്രാൻസ്.അള്ളാഹു അക്ബര് എന്ന് ആക്രോശിച്ചെത്തിയ ബ്രഹിം, വയോധികയുടെ കഴുത്തറുത്തു. | Daily Indian Herald\nOctober 31, 2020 3:40 am By : Indian Herald Staff\nപാരീസ് :മുസ്ലിം തീവ്രവാദികൾ ലോകത്തെ ഭയപ്പെടുത്തുകയാണ്.ഇസ്ലാമോ-ഫാസിസം തുടച്ചുനീക്കാൻ ഫ്രാൻസ് അരയും തലയും മുറുക്കി രംഗത്തിറങ്ങുന്നു .അള്ളാഹു അക്ബര് എന്ന് ആക്രോശിച്ചെത്തിയ ബ്രഹിം വയോധികയുടെ കഴുത്തറുത്തത് ലോകത്തെ ഞെട്ടിച്ചിരിക്കയാണ് .2015 ല് ഷാര്‍ലി ഹെബ്‌ദോ മാസികയുടെ ഓഫീസില് ഇരച്ചുകയറിയ ഭീകരര് 12 പേരെയാണു കൊലപ്പെടുത്തിയത്. അന്നും കാര്‍ട്ടൂണായിരുന്നു പ്രകോപനം. അതേ വര്‍ഷം നവംബറില് പാരീസില് ഐ.എസ്.\nനടത്തിയആക്രമണത്തില് 368 പേരാണു കൊല്ലപ്പെട്ടത്. ഇതോടെ ഭീകരര്‍ക്കെതിരേ ഫ്രാന്‍സ് കടുത്ത നടപടി തുടങ്ങി. ഈ വര്‍ഷവും ഷാര്‍ലി ഹെബ്‌ദോ ആക്രമണം നടത്തിയാണു ഭീകരര് സാന്നിധ്യം അറിയിച്ചത്. തുടര്‍ന്ന് ഒരാഴ്ച മുമ്പ് പ്രവാചകന്റെ കാരിക്കേച്ചര് പ്രദര്‍ശിപ്പിച്ചെന്ന് ആരോപിച്ച് അധ്യാപകനായ സാമുവേല് പാറ്റി(47)യെ അഭയാര്‍ഥിയായി ഫ്രാന്‍സിലെത്തിയ യുവാവ് കൊലപ്പെടുത്തി.\nസാമൂഹിക മാധ്യമങ്ങളിലൂടെ വിവാദം വളര്‍ന്നു. ഷാര്‍ലി ഹെബ്‌ദോയുടെ അടുത്ത കാര്‍ട്ടൂണ് രാജ്യാന്തര തലത്തില് വിവാദമായി. തുര്‍ക്കി പ്രസിഡന്റ് റെജെപ് തയിപ് എര്‍ദോവനെതിരേയായിരുന്നു അത്. ഫ്രഞ്ച് ഉത്പന്നങ്ങള് ബഹിഷ്‌കരിക്കണമെന്ന ആഹ്വാനമായിരുന്നു ഇതിനു മറുപടിയായി എര്‍ദോവന് നടത്തിയത്. പാകിസ്താന്, ഖത്തര് എന്നീരാജ്യങ്ങള് തുര്‍ക്കിക്കു പിന്തുണ പ്രഖ്യാപിച്ചു രംഗത്തെത്തി. എന്നാല്, സൗദി അറേബ്യ, യു.എ.ഇ. തുടങ്ങിയ രാജ്യങ്ങളുടെ നിശബ്ദത തുര്‍ക്കിക്ക് തിരിച്ചടിയാകുകയും ചെയ്തു.\nനീസ് പട്ടണത്തില് ക്രൈസ്തവ ആരാധനാലയത്തില് കത്തിയുമായി കടന്നുകയറിയ അക്രമി രണ്ട് സ്ത്രീകളടക്കം മൂന്നുപേരെ കൊലപ്പെടുത്തിയതാണ് പട്ടികയില് ഏറ്റവും അവസാനത്തേത്. നീസ് പട്ടണത്തിന്റെ ഹൃദയഭാഗത്തു സ്ഥിതിചെയ്യുന്ന നോത്രെദാം ബസലിക്കയില് ഇന്നലെ രാവിലെ ഒന്‍പതിനായിരുന്നു സംഭവം. ”അള്ളാഹു അക്ബര്” എന്ന് ആക്രോശിച്ചെത്തിയ ബ്രഹിം, വയോധികയുടെ കഴുത്തറുക്കുകയായിരുന്നു. പിന്നാലെയെത്തിയ പള്ളി ശുശ്രൂഷകന് വിന്‍സന്റ് ലോക്കസി(45)നെയും കഴുത്തറുത്ത് വീഴ്ത്തി. തൊട്ടടുത്തുണ്ടായിരുന്ന ആഫ്രിക്കന് വംശജയായ യുവതി(30)യായിരുന്നു അടുത്ത ഇര.\nപലതവണ കത്തിക്കുത്തേറ്റ അവര് ഓടിരക്ഷപ്പെടാനുള്ള ശ്രമത്തിനിടെ കുഴഞ്ഞുവീണു മരിച്ചു. 10 മിനിറ്റിനകം ഫ്രഞ്ച് പോലീസ് സ്ഥലത്തെത്തി. ആംബുലന്‍സുകളും അഗ്നിശമന വാഹനങ്ങളും അടക്കമുള്ള സംവിധാനങ്ങളും ഒരുക്കിയിരുന്നു. രക്ഷപ്പെടാന് ശ്രമിച്ച അക്രമിയെ വെടിവച്ചുവീഴ്ത്തിയശേഷം ആശുപത്രിയിലേക്കു മാറ്റി. പിടിയിലാകുമ്പോഴും ഇയാള് അള്ളാഹു അക്ബറെന്ന് വിളിച്ചു പറയുന്നുണ്ടായിരുന്നു. സംഭവത്തില് നിരവധി പേര്‍ക്കു പരുക്ക് പറ്റുകയും ചെയ്തു. ആഴ്ചകള്‍ക്കു മുമ്പ് ഫ്രാന്‍സില് അഭയാര്‍ഥിയായി എത്തിയ ടുണീഷ്യന് പൗരന് ബ്രഹിം ഔസായ്(21) ആണ് ആക്രമണം നടത്തിയത്. ഇയാളെ സുരക്ഷാഭടന്മാര് അറസ്റ്റ് ചെയ്തു.\nമറ്റൊരു നഗരമായ അവിഗണ്ണില് തോക്കുമായെത്തി ജനങ്ങളെ ഭീഷണിപ്പെടുത്തിയ യുവാവിനെ പോലീസ് വധിച്ചു. ഫ്രാന്‍സിലെ അവിഗണ്ണില് ഹാന്‍ഡ്ഗണ്ണുമായാണ് അക്രമിയെത്തിയത്. ജനങ്ങളെ ഭീഷണിപ്പെടുത്തി മുന്നേറിയ ഇയാളെ പോലീസ് നേരിട്ടു. തോക്ക് താഴെയിടാനുള്ള നിര്‍ദേശം അവഗണിച്ചതിനെ തുടര്‍ന്നു വെടിവച്ചിടുകയായിരുന്നു. അയാള് പിന്നീട് മരണത്തിനു കീഴടങ്ങി. പ്രവാചകന്റെ കാരിക്കേച്ചര് പ്രദര്‍ശിപ്പിച്ചെന്നാരോപിച്ച് ഈമാസം ആദ്യം പാരീസില് അധ്യാപകനെ കഴുത്തറുത്തു കൊന്നതിനു പിന്നാലെയാണു ആക്രമണങ്ങള്. ഭീകരാക്രമണങ്ങളെ ദ് ഫ്രഞ്ച് കൗണ്‍സില് ഫോര് മുസ്ലിം വര്‍ഷിപ്പും അപലപിച്ചു.\nനബിദിനാഘോഷങ്ങളും സംഘടന വേണ്ടെന്നുവച്ചു. എല്ലാവരും സംയമനം പാലിക്കണമെന്ന് യു.എന്നും ആവശ്യപ്പെട്ടു. സൗദി അറേബ്യയിലെ ജിദ്ദയിലെ ഫ്രഞ്ച് കോണ്‍സുലേറ്റ് ലക്ഷ്യമിട്ടുണ്ടായ ആക്രമണത്തില് ഗാര്‍ഡിനു പരുക്കേറ്റു. ആക്രമണം നടത്തിയാളെ സുരക്ഷാഭടന്മാര് കസ്റ്റഡിയിലെടുത്തു. ഭീകരാക്രമണങ്ങളാണ് ഉണ്ടായതെന്നു ഫ്രാന്‍സ് പ്രസിഡന്റ് ഇമ്മാനുവേല് മാക്രോണ് അറിയിച്ചു. ഇത്തരം സംഭവങ്ങള് ആവര്‍ത്തിക്കാതിരിക്കാനും രാജ്യത്തുനിന്ന് ഇസ്ലാമോ-ഫാസിസം തുടച്ചുനീക്കി സമാധാനം െകെവരിക്കാന് ആവശ്യമായ നടപടിക്കുള്ള സമയമായെന്നും നീസ് മേയര് ക്രിസ്റ്റിയന് എസ്‌ട്രോസി പറഞ്ഞു.ഷാര്‍ലി ഹെബ്‌ദോ മാസികയില് പ്രസിദ്ധീകരിച്ച കാര്‍ട്ടൂണുകളുടെ പേരില് തുടങ്ങിയ പോരാണു ഫ്രാന്‍സിനെ കലാപഭൂമിയാക്കിയത്. പ്രവാചകനെ അവഹേളിക്കുന്ന കാര്‍ട്ടൂണ് പ്രസിദ്ധീകരിച്ചെന്നായിരുന്നു ആരോപണം. ഫ്രാന്‍സിനെതിരേ തുര്‍ക്കി പ്രസിഡന്റ് റെജെപ് തയിപ് എര്‍ദോവന് രംഗത്തുവന്നതോടെ ഏറ്റുമുട്ടല് പുതിയ തലത്തിലെത്തി. സെപ്റ്റംബര് 25 നു ഷാര്‍ലി ഹെബ്‌ദോ മാസിക ഓഫീസിനു സമീപം പാക് പൗരന് നടത്തിയ ആക്രമണത്തില് രണ്ട് പേര്‍ക്കാണു പരുക്കേറ്റത്.\nTags: france terror attack, isis\nഭീകരര് മാറിടങ്ങള് മുറിച്ചുമാറ്റിയ കുട്ടികളെവിടെ.. അവള് ജീവനോടെ ഉണ്ടോ? |


തിരുവനന്തപുരം: കേരളത്തിൽ 5375 പേരെ കോവിഡ് സ്ഥിരീകരിച്ചു. അതേസമയം രോഗം സ്ഥിരീകരിച്ച് ചികിത്സയിലായിരുന്ന 6151 പേരുടെ പരിശോധനാഫലം നെഗറ്റീവ് ആയി. ഇതോടെ 61,092 പേരാണ് രോഗം സ്ഥിരീകരിച്ച് ഇനി ചികിത്സയിലുള്ളത്. 5,44,864 പേര് ഇതുവരെ കോവിഡില് നിന്നും മുക്തി നേടി.\n26 മരണങ്ങളാണ് ഇന്ന് കൊവിഡ് മൂലമാണെന്ന് സ്ഥിരീകരിച്ചത്. ഇതോടെ ആകെ മരണം 2270 ആയി. ഇത് കൂടാതെ ഉണ്ടായ മരണങ്ങള് എന്‍ഐവി ആലപ്പുഴയിലെ പരിശോധനയ്ക്ക് ശേഷം സ്ഥിരീകരിക്കുന്നതാണ്.


Wednesday January 27th, 2021 - 3:36:am\nപുരുഷന്മാര്‍ക്കിഷ്ടം വലിയ നിതംബങ്ങളുള്ള സ്ത്രീകളെയോ...!!! ചില പൊടിക...\nPublished: Thursday6February 2020 09:38:46 PM\nആകര്‍ഷകമായ നിതംബങ്ങള് എതൊരു സ്ത്രീയുടെയും സ്വകാര്യ അഹങ്കാരമാണ് .ഈയിടെ പുരുഷന്മാര്‍ക്കിടയില് നടത്തിയ സര്‍വ്വേ പ്രകാരം അവര് ആഗ്രഹിക്കുന്നത് വലിയ നിതംബമുള്ള സ്ത്രീകളെയാണത്രേ!. മിക്ക പുരുഷന്മാര്‍ക്കും വലിയ നിതംബമുള്ള സ്ത്രീകളാണ് കൂടുതല് ആകര്‍ഷകമായി കരുതുന്നത്. രൂപഭംഗിയില്ലാത്ത നിതംബം കാരണം വിഷമിക്കുന്നവര്‍ക്കായി ഇതാ ചില ടിപ്പുകള്...\nമീനെണ്ണ : മീനെണ്ണയില് അടങ്ങിയിരിക്കുന്ന മൂലകങ്ങള് നിതംബ ഭാഗത്തെ പേശികളും മറ്റും ഉറച്ചതാക്കാന് സഹായിക്കുന്നു. മീനെണ്ണ ഒമേഗഫാറ്റി ആസിഡിന്റെ കലവറയാണ്. ഇവ നിതംബത്തിന്റെ വലിപ്പം കൂട്ടുന്നതിന് സഹായിക്കുന്നു. മീനെണ്ണ കഴിക്കുന്നതിനൊപ്പം ഹോട്ട് ഓയില് മസാജും ഗുണം ചെയ്യും.\nഔഷധങ്ങള് : ചില സസ്യങ്ങളും ഔഷധങ്ങളും രൂപഭംഗിയുള്ള നിതംബങ്ങള്‍ക്ക് സഹായിക്കും. അതില് പ്രധാനപ്പെട്ടതാണ് ഉലുവ. ഉലുവ തലേദിവസം രാത്രി വെള്ളത്തില് കുതിര്‍ത്തു വയ്ക്കുക. പിറ്റേദിവസം രാവിലെ ഈ വെള്ളം വെറും വയറ്റില് കഴിക്കുക. സ്ഥിരമായി ഇത് കഴിക്കുന്നത് വഴി ആകര്‍ഷകമായ നിതംബങ്ങള് സ്വന്തമാക്കാം.\nവറുത്തതും പൊരിച്ചതും ഒഴിവാക്കുക: വറുത്തതും പൊരിച്ചതും നിങ്ങളുടെ ശരീരത്തിനാവശ്യമായ പോഷകങ്ങള് നല്‍കില്ലെന്ന് ഓര്‍ക്കുക. മാത്രമല്ല അമിതവണ്ണത്തിനും കാരണമാകും. പകരം കലോറി കുറഞ്ഞ പോഷകങ്ങള് അടങ്ങിയ ഭക്ഷണം കഴിക്കുക\nയോഗ: യോഗയിലെ പീജിയന് പോസ് നിതംബത്തിന്റെ സൗന്ദര്യം കൂട്ടാന് സഹായിക്കും. ഇതുവഴി ഈ ഭാഗത്തെ മസിലുകള്‍ക്ക് മുറുക്കം വരുത്താന് സാധിക്കും.\nഹൈഹീല് ചെരിപ്പുകള് ഉപയോഗിക്കുക : ഹൈഹീല് ചെരിപ്പുകള് ഉപയോഗിക്കുന്നത് നിങ്ങളെ ശരിയായ പോസ്ച്ചറില് നില്‍ക്കുന്നതിനും നടക്കുന്നതിനും സഹായിക്കുന്നു. നിത്യേനേ ഹൈഹീല് ഉപയോഗിക്കുന്നതുകൊണ്ടുള്ള പോസ്ച്ചര് നിതംബങ്ങള് കൂടുതല് ആകര്‍ഷകമായി തോന്നിക്കാന് സഹായിക്കും. ഇനി ഹൈഹീല് നിങ്ങള്‍ക്ക് ബുദ്ധിമുട്ടാണെങ്കില് ഹീല്‍റൈസ് വ്യായാമങ്ങള് ചെയ്യാവുന്നതാണ്. കാല്‍വിരലുകളില് നിന്ന്‌കൊണ്ട് ശരീരം ഉയര്‍ത്തുക. ഹൈഹീലില് നില്‍ക്കുമ്പോഴുള്ളപോലെ നില്‍ക്കാന്‍ശ്രമിക്കുക. ഫലം ഉണ്ടാകും.\nഇടുപ്പളവ് കുറയ്ക്കുക : കൃത്യമായ വ്യായാമത്തിലൂടെയും നല്ല ഭക്ഷണത്തിലൂടെയും ഇടുപ്പിന്റെ വണ്ണം കുറയ്ക്കുക. വണ്ണം കുറഞ്ഞ ഇടുപ്പ് നിതംബം കൂടുതല് തോന്നിക്കും.\nRead more topics: health, benifits, increasing, buttocks size\nbenifits for increasing buttocks size


ചാക്കോച്ചൻ വരെ ലിപ് ലോക്ക് ചെയ്തില്ലേ...സെക്സി എന്നത് തെറ്റായ വാക്കല്ല ! ഫറ ഷിബ്ല - Cinema - Malayalam News\nചാക്കോച്ചൻ വരെ ലിപ് ലോക്ക് ചെയ്തില്ലേ...സെക്സി എന്നത് തെറ്റായ വാക്കല്ല ! ഫറ ഷിബ്ല\nകഥാപാത്രങ്ങൾക്ക് വേണ്ടി ഒട്ടേറെത്തവണ ശരീരഭാരം കൂട്ടുകയും കുറയ്ക്കുകയും ചെയ്തു പ്രേക്ഷകരെ ഞെട്ടിച്ചിട്ടുള്ള താരമാണ് ഫറ ഷിബ്ല. ശരീരഭാരം വർധിപ്പിച്ചതിന്റെ പേരിൽ സമൂഹമാധ്യമങ്ങളിലൂടെ വിമർശനങ്ങളും ആക്ഷേപങ്ങളും താരത്തിന് നേരിടേണ്ടി വന്നിട്ടുണ്ട്.\nസ്വന്തം ശരീരത്തെ സ്നേഹിക്കുന്നതിന്റെ ആവശ്യകതയെക്കുറിച്ചുള്ള സന്ദേശവുമായി നടി നടത്തിയ സ്വിം സ്യൂട്ട് ഫോട്ടോ ഷൂട്ട് സോഷ്യൽമീഡ‍ിയയിൽ വലിയ ചർച്ചയായിരുന്നു. ബ്രിമ്മിംഗ് ഫറ എന്ന് സ്വയം അഭിസംബോധന ചെയ്തുകൊണ്ടായിരുന്നു ചിത്രങ്ങൾ പങ്കുവച്ചത്.\nമഞ്ഞ സ്വിം സ്യൂട്ടും സ്റ്റൈലായി പിന്നിയിട്ട നീണ്ട മുടിയും നിറഞ്ഞ ചിരിയുമായെത്തിയ ഫറയുടെ ഫോട്ടോഷൂട്ട് നിമിഷങ്ങൾക്കുള്ളിൽ വൈറലായി.\nദിൻജിത് അയ്യത്താനം സംവിധാനം ചെയ്ത കക്ഷി അമ്മിണിപ്പിള്ള എന്ന ചിത്രത്തിലൂടെയാണ് ഫറ സിനിമാ രംഗത്തേക്കെത്തിയത്. സിനിമയിലെ കാന്തി എന്ന കഥാപാത്രത്തെ പ്രേക്ഷകർ ഇരുകയ്യും നീട്ടി സ്വീകരിക്കുകയും ചെയ്തിരുന്നു.\nഇപ്പോഴിതാ സദാചാര ബോധങ്ങളെ കാറ്റിൽ പറത്തികൊണ്ടുള്ള ഫറയുടെ വാക്കുകളാണ് ശ്രദ്ധ നേടുന്നത്. ഫറയുടെ വാക്കുകൾ :\n'സ്വിം സ്യൂട്ടിൽ ഫോട്ടോഷൂട്ട് ചെയ്യാൻ തീരുമാനിച്ചത് ആരുടേയും ശ്രദ്ധ പിടിച്ച് പറ്റാനോ, ഇങ്ങനെയൊരു നടി ജീവിച്ചിരിപ്പുണ്ട് എന്ന് അറിയിക്കാനോ വേണ്ടിയല്ല. അത്തരത്തിൽ സെക്സിയായ ഭാവങ്ങളോടെയല്ല ഞാൻ ആ ഫോട്ടോഷൂട്ടിൽ ഇരുന്നത്. അത് കാണുന്നവർക്ക് മനസിലാകും. ഞാൻ... ഞാനായി.... പരാമവധി സന്തോഷവതിയായി ചിരിച്ചാണ് നിന്നത്.\nബോഡി ഷെയ്മിങ് ഭയന്ന് ഇഷ്ടമുള്ള വസ്ത്രം ധരിക്കാൻ ഭയക്കുന്നവരിലെ ഭയം എടുത്ത് കളയുക എന്നതായിരുന്നു എന്റെ ഉദ്ദേശം. അല്ലാതെ അൽപ്പ വസ്ത്രം ധരിച്ച് ഫോട്ടോഷൂട്ട് ചെയ്ത് എനിക്കൊന്നും നേടാനില്ല. സദാചാരം കൂടിയ ആളുകൾ നമുക്ക് ചുറ്റും നിരവധി ഉള്ളത് കൊണ്ടാണ് പലരും അവനവന് ഇഷ്ടമുള്ള വസ്ത്രങ്ങൾ ധരിക്കാൻ മടിക്കുന്നത്.\nഞാൻ ഫോട്ടോഷൂട്ട് കഴിഞ്ഞ് ചിത്രം പങ്കുവെച്ചപ്പോൾ ഞാൻ ഉദ്ദേശിച്ച കാര്യം മനസിലായി അതിനനുസരിച്ച് മെസേജ് അയച്ച് എനിക്ക് ഊർജം പകർന്ന നിരവധിപേരുണ്ട്. അത്തരം കമന്റുകൾ മാത്രം കേൾക്കാൻ വേണ്ടിയാണ് ഞാൻ ഇത്തരമൊരു കാര്യം ചെയ്തതും.\n'സെക്സി എന്നത് ഒരിക്കലും തെറ്റായ വാക്കല്ല. അത് സൂപ്പറാണ്. ശരീരഭാഷയിലൂടെയോ ഡയലോഗിലൂടെയോ ഒരാളെ ചിരിപ്പിക്കുക എന്നത് എത്രത്തോളം പ്രയാസമാണോ അത്രത്തോളം തന്നെ പ്രയാസം അനുഭവിക്കണം സെക്സിയായ കഥാപാത്രങ്ങളോ ഫോട്ടോഷൂട്ടോ ചെയ്യുമ്പോൾ സെക്സിയായി അഭിനയിക്കുന്നവരും. സമൂഹത്തിന്റെ ചിന്താഗതിയിൽ മാറ്റങ്ങൾ വരുന്നതായി എനിക്ക് തോന്നിയിട്ടുണ്ട്.\nകാരണം അതിനുദാഹരണാമാണ് ഭീമന്റെ വഴിയിലെ നായിക കഥാപാത്രം വില്ലനെ മലർത്തി അടിക്കുന്നതും അതുകണ്ട് നായകന് പ്രണയം തോന്നുന്നതും. മാത്രമല്ല 'സെക്സ് ഈസ് നോട്ട് എ പ്രോമിസ്' എന്ന മായാനദിയിലെ ഡയലോഗ് പോലും സദാചാരത്തിന് എതിരെയുള്ള അടിയാണ്. സിൽക്ക് സ്മിതയൊക്കെ ഇന്ന് ജീവിച്ചിരുന്നെങ്കിൽ അവർ ആഘോഷിക്കപ്പെട്ടേനെ എന്ന് എനിക്ക് പലപ്പോഴും തോന്നിയിട്ടുണ്ട്.\n'ഞാൻ ഭീമന്റെ വഴി കണ്ടത് പോലും ചാക്കോച്ചന്റെ ലിപ് ലോക്ക് സീൻ ഉണ്ടെന്ന് അറിഞ്ഞത് കൊണ്ട് മാത്രമാണ്. സാമന്തയുടെ ഐറ്റം ഡാൻസ് കാണാൻ വേണ്ടിയാണ് പുഷ്പ കണ്ടതും. ഐറ്റം ഡാൻസിന്റെ പേരിലൊന്നും ആരേയും ക്രൂശിക്കേണ്ട ആവശ്യമില്ലെന്നാണ് എനിക്ക് തോന്നിയിട്ടുള്ളത്'- ഫറ പറയുന്നു.


അടുത്ത ബന്ധുക്കളായ രണ്ട് സ്ത്രീകള് അരമണിക്കൂറിന്റെ വ്യത്യാസത്തില് മരണപ്പെട്ടു – Utharadesam\nതളങ്കര: അടുത്ത ബന്ധുക്കളായ രണ്ട് സ്ത്രീകള് മണിക്കൂറിന്റെ വ്യത്യാസത്തിനിടയില് മരണപ്പെട്ടു. തളങ്കര പടിഞ്ഞാറിലെ പരേതനായ ബൈത്താന് അബ്ദുല്ലക്കുഞ്ഞിയുടെ ഭാര്യയും പരേതരായ പള്ളം മുഹമ്മദ് കുഞ്ഞിയുടെയും ദൈനബി ബങ്കരയുടെയും മകളുമായ ഫാത്തിമാബി(67)യാണ് ആദ്യം അന്തരിച്ചത്. വിദ്യാനഗറിലെ മകന്റെ വീട്ടിലായിരുന്നു താമസം. മക്കള്: ബുഷ്‌റ ബൈത്താന്(ദുബായ്), ബഷീര് ബൈത്താന് (കസബ്). മരുമക്കള്: ഷംസാദ് പടിഞ്ഞാര്, സിയാന ചെമനാട്. സഹോദരങ്ങള്: അബ്ദുല് ഹമീദ് പള്ളം, അബ്ദുല് ഖാദര് പള്ളം, മജീദ്, ജാഫര്, മൈമൂന, ഖദീജ, റംല, മിസിരിയ.\nഫാത്തിമാബിയുടെ മരണത്തിന് തൊട്ടുപിന്നാലെ ഇവരുടെ ഭര്‍തൃ സഹോദരിയും തളങ്കര പടിഞ്ഞാറിലെ ഹുസൈന് കുന്നിലിന്റെ ഭാര്യയുമായ ആസിയ(76) അന്തരിച്ചു. ബൈത്താന് മമ്മിഞ്ഞിയുടെയും ബീഫാത്തിമയുടെയും മകളാണ്. മക്കള്: മുഹമ്മദ് ബ്രദര്, അബൂബക്കര്, സലീം (ദുബായ്), പരേതയായ ജമീല, ഫാത്തിമാബി, ഖദീജ. മരുമക്കള്: മുഹമ്മദ് കുഞ്ഞി, പരേതനായ മുക്രി യൂസഫ്, അഹ്‌മദ് മൊഗ്രാല്, നസീറ, ഫസീല. സഹോദരങ്ങള്: ബൈത്താന് അബ്ദുല് റഹ്‌മാന്, ബൈത്താന് കുഞ്ഞാമു, ബൈത്താന് അബ്ദുല്ലക്കുഞ്ഞി.


ഹോളിവുഡ് താരം അര്‍നോള്‍ഡ് ഷ്വാസ്‌നെഗറിന്റെ കാര് അപകടത്തില്‍പ്പെട്ടു | Hollywood star Arnold Schwarzenegger's car crashes – News18 Malayalam\nഹോളിവുഡിലെ ആക്ഷന് താരങ്ങളില് പ്രമുഖനാണ് അര്‍നോള്‍ഡ് ഷ്വാസ്നെഗര്\nLast Updated : January 22, 2022, 14:28 IST\nഹോളിവുഡ് താരം (Hollywood Star) അര്‍നോള്‍ഡ് ഷ്വാസ്‌നെഗറിന്റെ (Arnold Schwarzenegger) യുക്കോണ് എസ്‌യുവി കാര് (Yukon SUV Car) അപകടത്തില്‍പ്പെട്ടു. താരത്തിന്റെ എസ്‌യുവി ടൊയോട്ട പ്രിയസില് (Toyota Prius) ഇടിച്ച് വനിതാ ഡ്രൈവര്‍ക്ക് ഗുരുതരമായി പരിക്കേറ്റു.\nറിപ്പോര്‍ട്ടുകള് പ്രകാരം അര്‍നോള്‍ഡിന്റെ വാഹനത്തിന് വലിയ കേടുപാടുകൾ സംഭവിച്ചിട്ടില്ല. ബ്രെന്റ്വുഡിലെ അര്‍നോള്‍ഡിന്റെ വീടിന് സമീപത്ത് വെച്ചാണ് സംഭവം നടന്നത്.\nസിനിമയിലെ സംഘട്ടന രംഗം പോലെയായിരുന്നു അപകടമെന്ന് ഒരു ദൃക്‌സാക്ഷി പറഞ്ഞു. കൂട്ടിയിടി മാരകമായിരുന്നതിനാൽ യുകോണില് എയര്‍ബാഗുകള് വിന്യസിക്കപ്പെട്ടിട്ടുണ്ട്. പ്രിയസ് (Prius) ഓടിച്ചിരുന്ന സ്ത്രീയുടെ തലയില് കനത്ത രക്തസ്രാവം ഉണ്ടായിട്ടുണ്ട്. തുടര്‍ന്ന് അവരെ ആംബുലന്‍സില് ആശുപത്രിയില് എത്തിച്ചു.\n''ഒരു വാഹനത്തിന് മുകളില് മറ്റൊന്നെന്ന നിലയിൽ അർനോൾഡിന്റെ വാഹനം പ്രിയസിൽ ഇടിച്ചു കയറുകയായിരുന്നു. പ്രിയസിന്റെ ഡ്രൈവറായിരുന്ന സ്ത്രീയെ പരുക്കുകളോടെ പ്രാദേശിക ആശുപത്രിയിലേക്ക് കൊണ്ടുപോയിട്ടുണ്ട്'', ലോസ് ഏഞ്ചല്‍സ് പോലീസ് ഡിപ്പാര്‍ട്ട്മെന്റ് (എല്‍എപിഡി) ഓഫീസര് ഡ്രേക്ക് മാഡിസണ് ഫോക്സ് ന്യൂസ് ഡിജിറ്റലിനോട് പറഞ്ഞു. പോലീസിന് മൊഴി നല്‍കുമ്പോള് ആര്‍നോള്‍ഡ് ഷ്വാര്‍സെനെഗര് തന്റെ ഐപാഡ് കൈയില് പിടിച്ചിരിക്കുന്നത് ചില ചിത്രങ്ങളില് കാണാം.\nസംഭവം നടക്കുമ്പോള് ഷ്വാര്‍സെനെഗറിന്റെ സുഹൃത്ത് ജെയ്ക് സ്റ്റെയിന്‍ഫെല്‍ഡ് കാറിലുണ്ടായിരുന്നു. അര്‍നോള്‍ഡിന്റെ പിഴവാണ് അപകടത്തിന് കാരണമെന്ന് കരുതുന്നതായി അധികൃതർ പറഞ്ഞതായാണ് റിപ്പോര്‍ട്ടുകള്.\nഹോളിവുഡിലെ ആക്ഷന് താരങ്ങളില് പ്രമുഖനാണ് അര്‍നോള്‍ഡ് ഷ്വാസ്നെഗര്. തന്റെ അഭിനയ ജീവിതം ആരംഭിക്കുന്നതിന് മുമ്പ് അദ്ദേഹം ഒരു ബോഡി ബില്‍ഡര് ആയിരുന്നു. 2003-11 കാലഘട്ടത്തില് കാലിഫോര്‍ണിയ ഗവര്‍ണറായും അദ്ദേഹം പ്രവര്‍ത്തിച്ചു. 2019 ൽ പുറത്തിറങ്ങിയ 'ടെര്‍മിനേറ്റര്: ഡാര്‍ക്ക് ഫേറ്റ്' എന്ന ചിത്രത്തിലാണ് അദ്ദേഹത്തെ അവസാനമായി ആരാധകർ സ്‌ക്രീനില് കണ്ടത്. ടെര്‍മിനേറ്റര് സീരീസിലെ ഐതിഹാസിക വേഷമായിരുന്നു അത്. വരാനിരിക്കുന്ന ആക്ഷന്-കോമഡി ചിത്രമായ 'കുങ് ഫ്യൂരി 2'ല് അദ്ദേഹം വേഷമിടുന്നുണ്ട്.\nഅതേസമയം, കഴിഞ്ഞ വര്‍ഷം ഡിസംബറില് അര്‍നോള്‍ഡ് ഷ്വാസ്‌നെഗറും പത്രപ്രവര്‍ത്തക മരിയ ഷിവറും വിവാഹമോചിതരായി. 2011 മുതല് ഇരുവരും പിരിഞ്ഞു ജീവിക്കുകയായിരുന്നു. 1986 ലായിരുന്നു അര്‍ണോള്‍ഡും മരിയയും വിവാഹിതരായത്. ഈ ബന്ധത്തില് കാതറിന്, ക്രിസ്റ്റീന, പാട്രിക്, ക്രിസ്റ്റഫര് എന്നിങ്ങനെ നാല് മക്കളുണ്ട്. കുട്ടികളുടെ അവകാശവുമായി ബന്ധപ്പെട്ടും സാമ്പത്തികവുമായ തര്‍ക്കങ്ങളെ തുടര്‍ന്നുമാണ് വിവാഹമോചന കേസ് പത്ത് വര്‍ഷത്തോളം നീണ്ടത്.\nനാല് മക്കള്‍ക്കും ഇപ്പോള് പ്രായപൂര്‍ത്തിയായതിനാല് ഇനി ഇത് സംബന്ധിച്ച് തര്‍ക്കമില്ല. സാമ്പത്തികമായ പ്രശ്നങ്ങളും ഒത്തുതീര്‍പ്പായിട്ടുണ്ട്. അര്‍നോള്‍ഡിന് തന്റെ വീട്ടുജോലിക്കാരിയായ സ്ത്രീയില് വര്‍ഷങ്ങള്‍ക്കു മുന്നേ ഒരു കുഞ്ഞ് പിറന്നിരുന്നുവെന്ന വെളിപ്പെടുത്തലോടെയാണ് ഷിവര് വിവാഹമോചനം ആവശ്യപ്പെടുന്നത്. ലോസ് ആഞ്ചല്‍സ് കോടതിയിലാണ് വിവാഹമോചന നടപടികള് നടന്നത്.\nFirst published: January 22, 2022, 14:28 IST


ഞാൻ നിന്നെ ഒരുപാട് സ്നേഹിക്കുന്നു കുഞ്ഞേ എന്നാണ് നസ്രിയ കുറിക്കുന്നത്\nUpdated: February 17, 2021 10:19:55 pm\nനടിമാരായ നസ്രിയ നസീമും മേഘ്ന രാജും അടുത്ത സുഹൃത്തുക്കളാണ്. അപ്രതീക്ഷിതമായി മേഘ്നയുടെ ജീവിതത്തിൽ ഉണ്ടായ പ്രതിസന്ധികാലത്തും കൂടെ കരുത്തായി നിന്നവരിൽ ഒരാൾ നസ്രിയ ആണ്. ഇപ്പോഴിതാ, താരദമ്പതികളായ മേഘ്നയുടെയും ചിരഞ്ജീവി സർജയുടെയും മകനായ ജൂനിയർ ചീരുവിന്റെ ചിത്രങ്ങൾ ആരാധകർക്കായി പങ്കുവയ്ക്കുകയാണ് നസ്രിയ. ഞാൻ നിന്നെ ഒരുപാട് സ്നേഹിക്കുന്നു കുഞ്ഞേ എന്നാണ് നസ്രിയ കുറിക്കുന്നത്. ഇൻസ്റ്റഗ്രാം സ്റ്റോറിയിലാണ് നസ്രിയ ചിത്രങ്ങൾ ഷെയർ ചെയ്തത്.\nകഴിഞ്ഞ ദിവസം മകനെ ആരാധകർക്കു പരിചയപ്പെടുത്തി കൊണ്ടുള്ള ഒരു വീഡിയോ മേഘ്നയും പങ്കുവച്ചിരുന്നു.\nജീവിതത്തിലെ വലിയൊരു ദുഖത്തെ അതിജീവിക്കാനുള്ള യാത്രയിൽ തനിക്ക് പിന്തുണ നൽകിയത് കൂട്ടുകാരികളായ നസ്രിയയും അനന്യയുമാണെന്ന് മേഘ്ന മുൻപൊരു അഭിമുഖത്തിൽ പറഞ്ഞിരുന്നു. “നസ്രിയയും ഫഹദുമായി ഏറെ അടുപ്പമുണ്ട് എനിക്ക്. അവരെന്നെ കാണാൻ ആശുപത്രിയിലും വന്നിരുന്നു. നസ്രിയയെ എനിക്ക് വർഷങ്ങളായി അറിയാം. വർഷങ്ങളായി അനന്യയും എന്റെ അടുത്ത സുഹൃത്താണ്. ഈ രണ്ടു കൂട്ടുകാരികളുമാണ് എന്റെ കരുത്ത്. എന്റെ ജീവിതത്തിൽ ഞാൻ കടന്നുപോയ യാത്രകളിലെല്ലാം അനന്യയും നസ്രിയയും എന്റെ ഭാഗമായിരുന്നു.”\n“ഞാൻ ജനിക്കുന്നതിനു മുമ്പുതന്നെ നിങ്ങൾ എന്നെ സ്നേഹിച്ചിരുന്നു. ഇപ്പോൾ, നമ്മൾ ആദ്യമായി കണ്ടുമുട്ടുമ്പോൾ, അമ്മയോടും അപ്പയോടും വളരെയധികം സ്നേഹവും പിന്തുണയും ഊഷ്മളതയും പകർന്നതിന് എന്റെ ചെറിയ ഹൃദയത്തിന്റെ അടിയിൽ നിന്ന് നിങ്ങളോട് നന്ദി പറയാൻ ഞാൻ ആഗ്രഹിക്കുന്നു. നിങ്ങൾ കുടുംബമാണ്, നിരുപാധികമായി സ്നേഹിക്കുന്ന കുടുംബം . #JrC #MCforever #oursimba ഞാൻ നിങ്ങളെ എല്ലാവരെയും സ്നേഹിക്കുന്നു!” ഇൻസ്റ്റഗ്രാമിൽ പങ്കുവെച്ച വീഡിയോയ്ക്കൊപ്പമുള്ള കുറിപ്പാണിത്.\nഒക്ടോബർ 22 നാണ് മേഘ്ന ആൺകുഞ്ഞിന് ജന്മം നല്കിയത്. കുഞ്ഞ് പിറന്നത് അച്ഛനമ്മമാരുടെ വിവാഹ നിശ്ചയം നടന്ന തീയതിയിൽ എന്ന പ്രത്യേകത കൂടിയുണ്ട്. കുഞ്ഞിന്റെ പോളിയോ വാക്സിനേഷൻ ചിത്രങ്ങളും നേരത്തേ നടി പങ്കുവെച്ചിരുന്നു. കുഞ്ഞിന്റെ തൊട്ടിൽ ചടങ്ങിന്റെ ചിത്രങ്ങളും വൈറലായിരുന്നു.\nWeb Title: Nazriya shares meghana raj son photo jr chiranjeevi sarja


ധനുഷ് ചിത്രം വടചെന്നൈ2ഉപേക്ഷിച്ചിട്ടില്ല; വാര്‍ത്ത അടിസ്ഥാനരഹിതമാണെന്ന് ധനുഷ് - BIGNEWSLIVE | Latest Malayalam News\nധനുഷ് ചിത്രം വടചെന്നൈ2ഉപേക്ഷിച്ചിട്ടില്ല; വാര്‍ത്ത അടിസ്ഥാനരഹിതമാണെന്ന് ധനുഷ്\nധനുഷ് നായക വേഷത്തില് എത്തുന്ന വടചെന്നൈ എന്ന ചിത്രത്തിന്റെ രണ്ടാം ഭാഗം ഉപേക്ഷിക്കുന്നുവെന്ന വാര്‍ത്ത വ്യാജം. നടന് ധനുഷ് തന്നെയാണ് ഈ കാര്യം അറിയിച്ചത്. ചിത്രം ഉപേക്ഷിച്ചിട്ടില്ലെന്നും അത് സംഭവിക്കുമെന്നും നടന് വ്യക്തമാക്കി. വടചെന്നൈ2ഉപേക്ഷിക്കുന്നതായി ചില തമിഴ് മാധ്യമങ്ങളില് വാര്‍ത്ത വന്നിരുന്നു . എന്നാല് ഇത് അടിസ്ഥാനരഹിതമായ വാര്‍ത്ത ആണെന്നും ധനുഷ് പറഞ്ഞു.\nചെന്നൈയിലെ ചേരി നിവാസികളുടെ കുടിപ്പകയും അവരുടെ 35 വര്‍ഷത്തെ ജീവിതമായിരുന്നു ചിത്രത്തിന്റെ പ്രമേയം. ചിത്രത്തില് ദേശീയ കാരംസ് കളിക്കാരനായ അന്‍പ് എന്ന കഥാപാത്രത്തെയാണ് ധനുഷ് അവതരിപ്പിക്കുന്നത്. ഐശ്വര്യ രാജേഷാണ് ധനുഷിന്റെ നായിക. ഐശ്വര്യയ്ക്കൊപ്പം ആന്‍ഡ്രിയ ജെര്‍മിയയും ചിത്രത്തില് അഭിനയിക്കുന്നുണ്ട്.സമുദ്രക്കനി, അമീര്,ഡാനിയേല് ബാലാജി തുടങ്ങിയവരാണ് മറ്റ് താരങ്ങള്.\nTags: Vadachenai Dhanush Movie\nജൂലൈ 31 വരെ ലോഡ്‌ഷെഡിംഗ് ഇല്ല\nഅഭയക്കേസ്: പ്രതിപ്പട്ടികയില് നിന്ന് ഒഴിവാക്കണമെന്ന് ആവശ്യപ്പെട്ട് പ്രതികള്; ഹര്‍ജികള് സുപ്രീംകോടതി തള്ളി


'അശ്വിന് നിറംമങ്ങി; ഇപ്പോള് കോലിയുടെ വജ്രായുധമല്ല' | Harbhajan Singh on R Ashwin’s exclusion from Antigua Test India vs West Indies\nഎന്തുകൊണ്ട് അശ്വിനെ ഉള്‍പ്പെടുത്തിയില്ല എന്ന കാര്യത്തില് തന്റെ നിലപാട് വ്യക്തമാക്കിയിരിക്കുകയാണ് ഹര്‍ഭജന് സിങ്ങ്.\nAshwin Photo Courtesy: AFP\nആന്റിഗ്വ: വെസ്റ്റിന്‍ഡീസിനെതിരായ ആദ്യ ടെസ്റ്റില് ആര്.അശ്വിനെ ഉള്‍പ്പെടുത്താത്തത് വിമര്‍ശനങ്ങള്‍ക്ക് കാരണമായിരുന്നു. പകരം രവീന്ദ്ര ജഡേജയെയാണ് ആദ്യ ഇലവനിലേക്ക് തിരഞ്ഞെടുത്തത്. ഇതോടെ ക്യാപ്റ്റന് വിരാട് കോലിക്കെതിരേ മുന്‍താരങ്ങളും രംഗത്തെത്തിയിരുന്നു. എന്നാല് എന്തുകൊണ്ട് അശ്വിനെ ഉള്‍പ്പെടുത്തിയില്ല എന്ന കാര്യത്തില് തന്റെ നിലപാട് വ്യക്തമാക്കിയിരിക്കുകയാണ് ഹര്‍ഭജന് സിങ്ങ്.\nഅശ്വിന് ഇപ്പോള് കോലിയുടെ വജ്രായുധമല്ലെന്നും സ്ഥിരതയാര്‍ന്ന പ്രകടനം പുറത്തെടുക്കാത്തതിനാലാണ് താരം ടീമിന് പുറത്തുപോയതെന്നും ഹര്‍ഭജന് ചൂണ്ടിക്കാട്ടുന്നു. വിദേശ പിച്ചുകളില് അശ്വിന് സമ്പൂര്‍ണ പരാജയമാണ്. 2018-ല് സതാംപ്ടണ് ടെസ്റ്റില് മോയിന് അലി ഒമ്പത് വിക്കറ്റ് നേടിയപ്പോള് അശ്വിന് വീഴ്ത്തിയത് മൂന്ന് വിക്കറ്റ് മാത്രമാണ്. ഹര്‍ഭജന് പറയുന്നു.\nദക്ഷിണാഫ്രിക്കയിലും ഓസ്‌ട്രേലിയയിലും ഇതു തന്നെയായിരുന്നു അവസ്ഥ. ഫോമും ഫിറ്റ്‌നെസും നേടാന് അശ്വിന് ബുദ്ധിമുട്ടി. ഇതോടെ ജഡേജയ്ക്ക് അവസരം നല്‍കി. ഹര്‍ഭജന് കൂട്ടിച്ചേര്‍ത്തു.\n2016-ല് ഇന്ത്യ കരീബിയന് ദ്വീപില് പര്യടനം നടത്തിയപ്പോള് അശ്വിനായിരുന്നു മാന് ഓഫ് ദ സീരീസ്. വെസ്റ്റിന്‍ഡീസിനെതിരേ 11 ടെസ്റ്റുകളില് 60 വിക്കറ്റും4സെഞ്ചുറിയും അശ്വിന്റെ അക്കൗണ്ടിലുണ്ട്. 2016-ല് 17 വിക്കറ്റും 350 റണ്‍സുമാണ് അശ്വിന് നേടിയത്.\nContent Highlights: Harbhajan Singh on R Ashwin’s exclusion from Antigua Test India vs West Indies


സിദ്ധുവിന് മുഖ്യമന്ത്രിയാകാൻ അത്യാഗ്രഹമെന്ന് അമരീന്ദർ | Navjot Singh Sidhu wants ti be the next chief minister alleges amarinder singh\nതിരഞ്ഞെടുപ്പിന് തൊട്ടുമുമ്പുള്ള സിദ്ധുവിന്റെ ’ഉത്തരവാദിത്തമില്ലാത്ത നടപടികൾ’ കോൺഗ്രസിന് ദോഷകരമായെന്ന് തുറന്നടിച്ച് അമരീന്ദർ സിങ് രംഗത്തെത്തി.\nഅമരിന്ദര് സിങ്, നവ്‌ജ്യോത് സിങ് സിദ്ദു.\nചണ്ഡീഗഢ്: പഞ്ചാബ് മുഖ്യമന്ത്രി അമരീന്ദർ സിങ്ങും മുൻ ക്രിക്കറ്റ് താരവും മന്ത്രിയുമായ നവജോത് സിങ് സിദ്ധുവും തമ്മിലുള്ള ശീതയുദ്ധം വീണ്ടും തെരുവിലേക്ക്. തിരഞ്ഞെടുപ്പിന് തൊട്ടുമുമ്പുള്ള സിദ്ധുവിന്റെ ’ഉത്തരവാദിത്തമില്ലാത്ത നടപടികൾ’ കോൺഗ്രസിന് ദോഷകരമായെന്ന് തുറന്നടിച്ച് അമരീന്ദർ സിങ് രംഗത്തെത്തി.\n’പഞ്ചാബ് വിനോദ സഞ്ചാര-സാംസ്കാരിക മന്ത്രിയായ സിദ്ധുവുമായി തനിക്ക് അഭിപ്രായവ്യത്യാസങ്ങൾ ഇല്ല. എന്നാൽ, അദ്ദേഹത്തിന്റെ ഉള്ളിൽ മുഖ്യമന്ത്രിയാകാനുള്ള അത്യാഗ്രഹമുണ്ട്. സിദ്ധു യഥാർഥ കോൺഗ്രസുകാരനായിരുന്നെങ്കിൽ തിരഞ്ഞെടുപ്പിന് തൊട്ട് മുമ്പായിരുന്നില്ല ബുദ്ധിമുട്ടുകൾ പറയേണ്ടിയിരുന്നത്. അദ്ദേഹത്തിന്റെ നടപടി പാർട്ടിക്ക് ദോഷമാണ്. സിദ്ധുവിനെതിരെ പാർട്ടി ഹൈക്കമാൻഡ് നടപടി കൈക്കൊള്ളണം. അച്ചടക്കലംഘനം കോൺഗ്രസ് അംഗീകരിക്കില്ല- അമരീന്ദർ തുറന്നടിച്ചു.\n2015-ൽ നടന്ന പോലീസ് വെടിവെപ്പിൽ എഫ്.ഐ.ആർ. രജിസ്റ്റർ ചെയ്യാത്തത് സംബന്ധിച്ചാണ് ബട്ടിൻഡയിൽ നടന്ന തിരഞ്ഞെടുപ്പ് പൊതുയോഗത്തിൽ സിദ്ധു ആരോപണം ഉന്നയിച്ചത്. കുറ്റക്കാർക്കെതിരേ നടപടി എടുത്തില്ലെങ്കിൽ താൻ മന്ത്രിസഭയിൽനിന്ന് രാജിവെക്കുമെന്നുവരെ അന്ന് സിദ്ധു പ്രസംഗിച്ചു. കോൺഗ്രസ് സ്ഥാനാർഥി അമരീന്ദർ സിങ് രാജയ്ക്കായി പ്രചാരണം നടത്തുകയായിരുന്നു അദ്ദേഹം.\nകോൺഗ്രസ് അധ്യക്ഷൻ രാഹുൽ ഗാന്ധിയാണ് തന്റെ ക്യാപ്റ്റൻ എന്ന പരാമർശവുമായി കഴിഞ്ഞവർഷം സിദ്ധു രംഗത്തെത്തിയതും അമരീന്ദർ സിങ്ങിനെ ചൊടിപ്പിച്ചിരുന്നു. പാകിസ്താൻ സന്ദർശനത്തിനിടെ അവിടുത്തെ കരസേനാ മേധാവിയെ സിദ്ധു ആശ്ലേഷിച്ചതിനെയും അമരീന്ദർ വിമർശിച്ചിരുന്നു.\ncontent highlights: Navjot Singh Sidhu wants ti be the next chief minister alleges amarinder singh


Akshay Kumar shows off his makeup skills on Sonakshi Sinha | സോനാക്ഷിയുടെ മുഖത്ത് മേക്ക് ഇപ്പ് ഇട്ട് അക്ഷയ്; മേക്കപ്പിനിടയിൽ നടിയുടെ മൂക്കിലേക്ക് മേക്കപ്പ് ബ്രഷ് കയറ്റി നടൻ; വീണ്ടും വൈറലായി താരങ്ങളുടെ വീഡിയോ - MarunadanMalayali.com\nസോനാക്ഷിയുടെ മുഖത്ത് മേക്ക് ഇപ്പ് ഇട്ട് അക്ഷയ്; മേക്കപ്പിനിടയിൽ നടിയുടെ മൂക്കിലേക്ക് മേക്കപ്പ് ബ്രഷ് കയറ്റി നടൻ; വീണ്ടും വൈറലായി താരങ്ങളുടെ വീഡിയോ\nAugust 14, 2019 | 08:24 AM IST | Permalink\nഅക്ഷയ് കുമാർ നായകനാകുന്ന മിഷൻ മംഗൾ റിലീസിന് തയ്യാറാകുകയാണ്. നാളെയാണ്് ചിത്രം റിലീസ് ചെയ്യുക. സിനിമയുടെ പ്രമോഷന്റെ ഭാഗമായുള്ള രസകരമായ വീഡിയോകളാണ് ഇപ്പോൾ വൈറലാകുന്നത്. കഴിഞ്ഞ ദിവസം പ്രൊമോഷൻ പരിപാടിക്കിടെ അക്ഷയ് കൈ ഉപയോഗിച്ച് തള്ളിയിടുന്ന സോനാക്ഷിയുടെ വീഡിയോ വൈറലായി മാറിയിരുന്നു. ഇതിന് പിന്നാലെ ഇപ്പോൾ സോനാക്ഷിക്ക് മേക്ക് അപ്പ് ഇടുന്ന ്അക്ഷയുടെ വീഡിയോയും താരങ്ങൾ പുറത്ത് വിട്ടികരുക്കുകയാണ്.\nനിരവധി പേരാണ് വീഡിയോയ്ക്ക് കമന്റുകളുമായി രംഗത്ത് എത്തിയിരിക്കുന്നത്. ലോ ബഡ്ജറ്റ് മേക്കപ്പ് ആർട്ടിസ്റ്റ് എന്ന കുറിപ്പോടെയാണ് വീഡിയോ പോസ്റ്റ് ചെയ്തിരിക്കുന്നത്. മാത്രമല്ല മേക്കപ്പിനിടെയിൽ സോനാക്ഷിയുടെ മൂക്കിലേക്ക് മേക്ക് അപ്പ് ബ്രഷ് കയറ്റുന്ന അക്ഷയെയും വീഡിയോയിൽ കാണാം.\nഇന്ത്യയുടെ ചൊവ്വാ ദൗത്യം പ്രമേയമായി ഒരുങ്ങുന്ന ചിത്രമാണ് മിഷൻ മംഗൾ. അക്ഷയ് കുമാറിന് പുറമേ വിദ്യാ ബാലൻ, തപ്‌സി, സോനാക്ഷി സിൻഹ, നിത്യ മേനോൻ, കിർതി എന്നിവരാണ് മറ്റ് പ്രധാന കഥാപാത്രങ്ങളായി എത്തുന്നത്. ഐഎസ്ആർഒയിലെ മുതിർന്ന ശാസ്ത്രജ്ഞനായിട്ടാണ് അക്ഷയ് കുമാർ അഭിനയിക്കുന്നത്.


amrutha sureshinu vrithiyillennu dhaya | 29 വയസ്സായ സ്ത്രീയല്ലേ…ഒരു വൃത്തിയും വെടിപ്പുമില്ല; ബിഗ് ബോസിൽ വന്നപ്പോൾ ഇട്ട ഡ്രസ് ഇതുവരെ അലക്കിയിട്ടില്ല: ഡ്രസ് അന്നുതൊട്ട് അഴുക്കൊക്കെ പിടിച്ച് ബെഡിന്റെ തലയ്‌ക്കാപുറത്ത് കിടക്കുന്നുണ്ട്! അതിന്റെ മണം കാരണം ഉറങ്ങാൻ പറ്റുന്നില്ല... കൊതുക് കടിച്ചിട്ട് അവിടെ ഇരിക്കാൻ പറ്റാത്ത അവസ്ഥയാണ്- അമൃതയ്ക്ക് വൃത്തിയില്ലെന്ന് തുറന്നടിച്ച് ദയ - Malayalivartha.com Widgets Magazine\n29 വയസ്സായ സ്ത്രീയല്ലേ…ഒരു വൃത്തിയും വെടിപ്പുമില്ല; ബിഗ് ബോസിൽ വന്നപ്പോൾ ഇട്ട ഡ്രസ് ഇതുവരെ അലക്കിയിട്ടില്ല: ഡ്രസ് അന്നുതൊട്ട് അഴുക്കൊക്കെ പിടിച്ച് ബെഡിന്റെ തലയ്‌ക്കാപുറത്ത് കിടക്കുന്നുണ്ട്! അതിന്റെ മണം കാരണം ഉറങ്ങാൻ പറ്റുന്നില്ല... കൊതുക് കടിച്ചിട്ട് അവിടെ ഇരിക്കാൻ പറ്റാത്ത അവസ്ഥയാണ്- അമൃതയ്ക്ക് വൃത്തിയില്ലെന്ന് തുറന്നടിച്ച് ദയ\n10 MARCH 2020 11:10 AM IST\nഎലിമിനേഷനിടെ അമൃതയ്‌ക്കെതിരെ ബിഗ്‌ബോസ് വീട്ടിൽ ദയ. ഇത്തവണ എലിമിനേഷൻ വ്യത്യസ്‌ത രീതിയിലായിരുന്നു. രണ്ട് പേരെവച്ച് കൺഫഷൻ റൂമിലേക്ക് വിളിപ്പിച്ചു. അവരിൽ ഒരാളെ രണ്ട് പേരും ചേർന്ന് തീരുമാനിക്കണം. എന്നിട്ട് അയാളുടെ പേര് നോമിനേറ്റ് ചെയ്യണം. ഇതായിരുന്നു ഇത്തവണത്തെ നോമിനേഷൻ രീതി. ഈ സമയത്തായിരുന്നു ദയയുടെ തുറന്നുപറച്ചിൽ. ദയയും എലീനയും ഒന്നിച്ചാണ് കൺഫഷൻ റൂമിലേക്ക് എത്തിയത്.\nദയയുടെ അനുമതിയോടെ എലീന ദയയുടെ പേര് നോമിനേറ്റ് ചെയ്‌തു. എലീന തുടർന്നും ബിഗ് ബോസിൽ ഉണ്ടാകണമെന്നും ദയ ആഗ്രഹം പ്രകടിപ്പിച്ചു. എന്നാൽ, വളരെ അടുപ്പമുള്ള എലീനക്കൊപ്പം തന്നെ വിട്ടതിൽ ദയ പരാതി പറഞ്ഞു. ഒരാളെ നോമിനേറ്റ് ചെയ്യണമെന്നായിരുന്നേൽ അമൃതക്കൊപ്പം വന്ന് അമൃതയെ നോമിനേറ്റ് ചെയ്‌തേനെ എന്നു ദയ പറഞ്ഞു. ഇതിന് ശേഷമായാണ് താരം അമൃതയെക്കുറിച്ച് പറഞ്ഞത്. ബിഗ് ബോസ് ഹൗസില് വൃത്തിയും വെടിപ്പുമില്ലാതെയാണ് അമൃതയും അഭിരാമിയും കഴിയുന്നതെന്നായിരുന്നു ദയ ചൂണ്ടിക്കാണിച്ചത്.\nദയയുടെ വാക്കുകൾ ഇങ്ങനെ...\nഅമൃതയുടെ കൂടെ നിന്നാൽ മതിയായിരുന്നു. എലിനയെ എനിക്ക് ഭയങ്കര ഇഷ്‌ടമാണ്. കുറവുകൾ ഉള്ളവർ പുറത്തുനിൽക്കുന്നുണ്ട്. അമൃതയുടെ പേരേ ഞാൻ പറയൂ. അവളിട്ട ഡ്രസ് ഇതുവരെ അലക്കിയിട്ടില്ല. ബിഗ് ബോസിൽ വന്നപ്പോൾ ഇട്ട ഡ്രസ് അന്നുതൊട്ട് അഴുക്കൊക്കെ പിടിച്ച് ബെഡിന്റെ തലയ്‌ക്കാപുറത്ത് കിടക്കുന്നുണ്ട്. അതിന്റെ മണം കാരണം ഉറങ്ങാൻ പറ്റുന്നില്ല. കൊതുക് കടിച്ചിട്ട് അവിടെ ഇരിക്കാൻ പറ്റാത്ത അവസ്ഥയാണ്. 29 വയസ്സായ സ്ത്രീയല്ലേ…\nഒരു വൃത്തിയും വെടിപ്പുമില്ല. കെെക്ക് വയ്യാതെ ഇരിക്കുന്ന മാഷ് പോലും (രജിത്) അലക്കി. മാഷിന്റെ കൂടെ എപ്പോഴും നടക്കുന്ന ആളല്ലേ. ആ മാഷിന്റെ ഡ്രസ് അലക്കി കൊടുത്തൂടെ. കണ്ണിനു വയ്യാതെ പോയില്ലായിരുന്നേൽ മാഷിനു കെെക്ക് സുഖമില്ലാത്തപ്പോൾ ഞാൻ അലക്കി കൊടുത്തേനെ. ഇവിടെ നിന്ന് പുറത്താകണമെങ്കിൽ ഞാൻ അമൃതയുടെ പേര് പറയും. പാട്ട് പാടലൊന്നുമല്ല വലിയ കാര്യം. ബിഗ് ബോസ് വീട്ടിൽ വേണ്ടത് വൃത്തിയും വെടിപ്പുമാണ്. അത് അമൃതക്കും അശ്വതിക്കും തീരെ ഇല്ല ബിഗ് ബോസേ…”\nരഘുവിനെക്കുറിച്ചും ദയ പറഞ്ഞിരുന്നു. താനുമായി വഴക്കിടുന്നതിനിടയില് ഒറ്റതന്തയ്ക്ക് പിറന്നവനാണ് താനെന്ന് രഘു പറഞ്ഞിരുന്നു. മൂന്നാം വയസ്സില് അച്ഛനെ നഷ്ടമായതാണ്. ജീവിതകഥ പറയുന്നതിനിടയില് ഇതേക്കുറിച്ച് താന് പറഞ്ഞിരുന്നു. എന്നിട്ടും രഘു ഇങ്ങനെ പറഞ്ഞപ്പോള് തന്‍റെ പിതൃത്വത്തെ ചോദ്യം ചെയ്യുന്നത് പോലെയാണ് തോന്നിയതെന്നും ദയ പറഞ്ഞിരുന്നു. തന്നെ വല്ലാതെ വേദനിപ്പിച്ച സംഭവമായിരുന്നു ഇത്. രഘുവാണ് ഒപ്പമുണ്ടായിരുന്നതെങ്കില് നോമിനേറ്റ് ചെയ്യാന് എളുപ്പമായേനെയെന്ന് ദയ പറയുന്നു. എലീനയുമായി അടുത്ത സൗഹൃദമാണ് ദയ അശ്വതിക്ക്. വികാരവിക്ഷോഭത്താല് പൊട്ടിത്തെറിക്കുകയും കരയുകയുമൊക്കെ ചെയ്യുന്ന ദയയെ ആശ്വസിപ്പിക്കാനായി എലീന എത്താറുണ്ട്. എലീന ബിഗ് ബോസ് ഹൗസില് ജയിക്കണമെന്നാണ് താന് ആഗ്രഹിക്കുന്നതെന്നും താരം തുറന്നുപറഞ്ഞിരുന്നു.\nനോമിനേഷൻ സമയത്ത് ആദ്യമെത്തിയത് ഷാജിയും ആര്യയുമാണ്. നിങ്ങളിൽ ഒരാളെ പരസ്‌പരം രണ്ടുപേരും ആലോചിച്ച് തീരുമാനിക്കണമെന്ന് ഷാജിയോടും ആര്യയോടും പറഞ്ഞു. ഒടുവിൽ ഷാജിയെ നോമിനേറ്റ് ചെയ്‌തു. ഏറെ ദുഃഖമുണ്ടെന്ന് പറഞ്ഞാണ് ആര്യ ഷാജിയെ നോമിനേറ്റ് ചെയ്‌തത്. തന്നെ നോമിനേറ്റ് ചെയ്യണമെന്ന് ഷാജി ആവശ്യപ്പെടുകയായിരുന്നു.\nപിന്നീട് രഘുവും സുജോയും ഒരുമിച്ചെത്തി. തന്നെ നോമിനേറ്റ് ചെയ്യണമെന്ന് സുജോയോട് രഘു പറഞ്ഞു. ഫുക്രുവും രേഷ്‌മയും ഒന്നിച്ചെത്തി. താൻ നോമിനേഷനിൽ എത്തിയാൽ പ്രശ്‌നമാകുമെന്നും രേഷ്‌മ നോമിനേഷനിൽ എത്തിയാൽ പ്രശ്‌നമില്ലെന്നും ഫുക്രു പറഞ്ഞു. ഒടുവിൽ രേഷ്‌മ രേഷ്‌മയെ തന്നെ നോമിനേറ്റ് ചെയ്‌തു. അമൃതയും അശ്വതിയും ഒന്നിച്ചെത്തി, അവർക്കൊപ്പം വന്നത് അലസാണ്ട്രയായിരുന്നു. അമൃതയും അശ്വതിയും അവരെ തന്നെ നോമിനേറ്റ് ചെയ്‌തു. ദയയും എലീനയും ഒന്നിച്ചെത്തി. ദയയുടെ അനുമതിയോടെ എലീന ദയയുടെ പേര് നോമിനേറ്റ് ചെയ്‌തു.\nഉത്രവധത്തിന് ദൃക്സാക്ഷികളില്ല; പൊലീസിന് പ്രതി കൊടുക്കുന്ന മൊഴി കോടതിയില് സ്വീകാര്യവുമല്ല; ഉത്രയുടെ വധത്തില് സൂരജിന് ശിക്ഷ കിട്ടാന് സാധ്യത വളരെ കുറവാണ് (45 minutes ago)


ആൾക്കൂട്ട കൊലപാതകങ്ങൾ; ബി.ജെ.പി ചെയ്യേണ്ട ആറ് കാര്യങ്ങള്\nഅക്രമാസക്ത ആൾക്കൂട്ടങ്ങളെ നിയമത്തിന് മുന്നിൽ കൊണ്ടുവരാനും കേന്ദ്രം ഭരിക്കുന്ന ബി.ജെ.പി സർക്കാരിന് ഉദ്ദേശമുണ്ടെങ്കിൽ അതിന് സ്വീകരിക്കാവുന്ന ഏറ്റവും ഫലപ്രദമായ അഞ്ചു വഴികളാണ് താഴെ പറയുന്നത്.\n27 Jul, 2018 at 04:19 PM\nരാജ്യത്ത് പശുവിന്റെ പേരിലുള്ള ആൾക്കൂട്ട കൊലപാതകങ്ങൾ വർദ്ധിക്കുകയും അതിനെതിരെ ജനരോഷമുയരുകയും ചെയ്തിരിക്കുന്ന സാഹചര്യത്തിൽ വിഷയത്തെ കുറിച്ച് പഠിക്കാൻ ഉന്നതതല സമിതിയെ ചുമതലപ്പെടുത്തിയിരിക്കുകയാണ് കേന്ദ്ര സർക്കാർ. ആൾക്കൂട്ടം നിയമം കയ്യിലെടുക്കുന്നത് തടയാനുള്ള നടപടികൾ കൈകൊള്ളാൻ സംസ്ഥാനങ്ങളോട് കർശനമായി നിർദേശിച്ചിട്ടുമുണ്ട് കേന്ദ്രം.\nപക്ഷെ, ഈ നടപടികളെയൊക്കെ പൊതുജനം സംശയത്തോടെ വീക്ഷിക്കുന്ന രീതിയിലുള്ളതാണ് പശു സംരക്ഷണത്തെ ചൊല്ലിയുള്ള ആൾക്കൂട്ട കൊലപാതകങ്ങളോട് കേന്ദ്ര സർക്കാർ സ്വീകരിക്കുന്ന സമീപനം. രാജ്യത്ത് പശു ഭീകരതയെ ഇല്ലാതാക്കാനും നിയമം കയ്യിലെടുക്കുന്ന അക്രമാസക്ത ആൾക്കൂട്ടങ്ങളെ നിയമത്തിന് മുന്നിൽ കൊണ്ടുവരാനും കേന്ദ്രം ഭരിക്കുന്ന ബി.ജെ.പി സർക്കാരിന് ഉദ്ദേശമുണ്ടെങ്കിൽ അതിന് സ്വീകരിക്കാവുന്ന ഏറ്റവും ഫലപ്രദമായ അഞ്ചു വഴികളാണ് താഴെ പറയുന്നത്.\n1. ആൾക്കൂട്ട കൊലപാതക കേസുകളിൽ കുറ്റാരോപിതരായവരെ പിന്തുണക്കുകയോ ഏതെങ്കിലും തരത്തിൽ അവരോട് സഹതാപം പ്രകടിപ്പിക്കുകയോ ചെയ്യുന്ന മന്ത്രിമാരെയും ജനപ്രതിനിധികളെയും നിലക്ക് നിർത്തുക.\nഇത്തരം സംഭവങ്ങൾ പലകുറി നടക്കുകയും ഇപ്പോഴും തുടർന്നുകൊണ്ടിരിക്കുകയും ചെയ്യുന്നുണ്ട്. പശു ഭീകരത ആരോപിക്കപ്പെട്ട വ്യക്തിയുടെ ശവമടക്കിൽ പങ്കെടുത്ത ഉത്തർപ്രദേശിലെ മന്ത്രിമാർക്കോ ജാർഖണ്ഡിൽ ആൾക്കൂട്ട കൊലപാതകത്തിൽ ജയിലിൽ കിടന്ന് ജാമ്യത്തിൽ ഇറങ്ങിയ കുറ്റവാളികളെ മാലയണിയിച്ചു സ്വീകരിച്ചവർക്കോ അതിന്റെ പേരിൽ ഒരു നടപടിയും നേരിടേണ്ടി വന്നിട്ടില്ല. ഈ അവസ്ഥ ഉടനടി മാറേണ്ടതുണ്ട്. അവരെ സർക്കാരിൽ നിന്നും ആവശ്യമെങ്കിൽ പാർട്ടിയിൽ നിന്നും പുറത്താക്കണം.\n2. പശുവിന്റെ പേരിലുള്ള ആൾക്കൂട്ട കൊലപാതകങ്ങളെ അപലപിക്കുന്നതിൽ വിമുഖത കാണിക്കാതിരിക്കുക. വ്യക്തമായ ഭാഷയിൽ തന്നെ അക്രമികളെ തള്ളിപ്പറയുക.\nഓരോ ആൾക്കൂട്ട കൊലപാതകങ്ങൾക്ക് ശേഷവും അതു സംബന്ധിയായ ചർച്ചകളെ വഴിതിരിച്ചു വിടുക എന്നത് ബിജെപി യുടെയും ആർ എസ് എസിന്റെയും പതിവ് രീതിയാണ്. ആക്രമണം എന്ന കാതലായ വിഷയത്തിൽ നിന്ന് മാറി പശുക്കടത്തു, പശുവിനെ കശാപ്പ് ചെയ്യൽ, പശു സ്നേഹം എന്നിത്യാദി വിഷയങ്ങളിൽ കിടന്ന് കറങ്ങും അവരുടെ ചർച്ചകളും പ്രസ്താവനകളുമൊക്കെ. ചിലയാളുകൾ ഇതിനെ മോദി സർക്കാരിനെതിരെയുള്ള ഒരു ഗൂഢാലോചനയായി പോലും ചിത്രീകരിക്കാറുണ്ട്. ആൾക്കൂട്ട കൊലപാതകങ്ങൾ അപലപനീയം തന്നെ, പക്ഷെ... എന്ന ലൈനിലായിരിക്കും ചർച്ചകളുടെ പോക്ക്. ബോംബ് സ്ഫോടനം നടത്തുന്നത് തെറ്റ് തന്നെയാണ്, പക്ഷെ... എന്ന തീവ്രവാദികളുടെ നിലപാടിന് സമാനം തന്നെയാണിത്.\n3. പശു സംരക്ഷണ സേനകളെ നിലക്ക് നിർത്തുക, ഇരകളെ വേട്ടയാടുന്നത് അവസാനിപ്പിക്കുക.\nഒട്ടുമിക്ക പശു കൊലപാതക കേസുകളിൽ പോലീസ് പശു ഭീകരവാദികളുടെ ഏജന്റുകളെ പോലെയാണ് പെരുമാറുന്നത്. അടിച്ചുകൊല്ലപ്പെടുന്ന വ്യക്തി സംശയത്തോടു കുടി വീക്ഷിക്കപ്പെടുന്നു. പലപ്പോഴും ഇരകൾക്കെതിരെ ഒരു തെളിവിന്റെയും പിൻബലമില്ലാതെ കേസുകൾ റെജിസ്റ്റർ ചെയ്യുന്ന സാഹചര്യവും ഉണ്ടാകുന്നുണ്ട്. ഇരകളെ പൊലീസ് മർദിക്കുന്ന സ്ഥിതിവിശേഷം പോലുമുണ്ടാകാറുണ്ട്.\nഇതിനൊരു അവസാനമുണ്ടാകണം. പശു ഭീകരർ വളരെ പരസ്യമായിട്ടാണ് ആക്രമണങ്ങൾ നടത്തുന്നതും അത് ചിത്രീകരിച്ചു സാമൂഹ്യ മാധ്യമങ്ങളിൽ പ്രചരിപ്പിക്കുന്നതും. അവരെ നിയമത്തിന് മുന്നിൽ കൊണ്ടുവരണം. പശു സംരക്ഷകർക്ക് അനധികൃത പശുക്കടത്തിനെ കുറിച്ച് വിവരങ്ങൾ കൈമാറണമെന്നുണ്ടെങ്കിൽ തന്നെ അത് നിയമപരമായ രീതിയിലായിരിക്കണം.\n4. ആൾക്കൂട്ട കൊലപാതക കേസുകളിൽ കുറ്റാരോപിതരായവർക്കെതിരെ നടപടിയെടുക്കാൻ പൊലീസിന് സർവ്വ സ്വാതന്ത്ര്യവും നൽകുക.\nപശു ഭീകരരോട് യാതൊരു സഹിഷ്ണുതയും കാണിക്കേണ്ടതില്ലെന്നും സർക്കാർ ഒരിക്കലും അവരെ പിന്തുണക്കുന്നില്ലെന്നും പൊലീസിനെ അറിയിക്കുക.\n5. രാജ്യത്ത് പശുക്കൾ അപകടത്തിലാണ് എന്ന പൊള്ളയായ വാദം പ്രചരിപ്പിക്കാതിരിക്കുക.\nഈ സർക്കാർ അധികാരത്തിൽ വന്നതിന് ശേഷം ഇന്ത്യയിൽ അനധികൃത പശുക്കടത്തു വ്യാപകമാണെന്നും അതിനെതിരെ ശക്തമായ നടപടികൾ വേണമെന്നുമുള്ള ഒരു വിശ്വാസം ആളുകൾക്കിടയിൽ വ്യാപകമായിട്ടുണ്ട്. പശുവിനെ കശാപ്പ് ചെയ്യുന്നതും നിയമവിരുദ്ധമായ പശുക്കടത്തും ഒരു പ്രശ്നം തന്നെയാണ്. പക്ഷെ അതിന്റെ പേരിൽ ഭീതി പരത്തുന്നത് അപകടകരവും വാസ്തവവിരുദ്ധവുമാണ്. ഇത്തരം അനധികൃത കശാപ്പും കന്നുകാലി കടത്തും അധികരിച്ചിട്ടുണ്ടെന്നതിന് ഒരു തെളിവും ഹാജരാക്കാൻ ഒരു ഗവണ്മെന്റിനും കഴിഞ്ഞിട്ടില്ല എന്നതാണ് വസ്തുത. മറിച്ചു ലഭ്യമായ വിവരങ്ങളൊക്കെയും പശു അപകടത്തിലാണെന്ന വാദത്തെ നിരാകരിക്കുന്നുമുണ്ട്.\n6. പശുക്കടത്തു, പശുവിനെ കശാപ്പു ചെയ്യൽ എന്നിവക്കൊക്കെ എതിരെ കൂടുതൽ നിയമനിർമ്മാണം നടത്തുകയും അതിന്റെ പേരിൽ രാഷ്ട്രീയ നേട്ടം ഉണ്ടാക്കുകയും ചെയ്യുന്നത് അവസാനിപ്പിക്കുക.\nഒട്ടുമിക്ക ഇന്ത്യൻ സംസ്ഥാനങ്ങൾക്കും പശു കശാപ്പിനെതിരെ അര നൂറ്റാണ്ടോളം പഴക്കമുള്ള നിയമങ്ങളുണ്ട്. എന്നിട്ടും 2014 ന് ശേഷം ബിജെപി അധികാരത്തിലിരിക്കുന്ന പല സംസ്ഥാനങ്ങളും കേന്ദ്രം തന്നെയും കന്നുകാലി കടത്തിനും കശാപ്പിനുമെതിരെ ശക്തമായ നിയമങ്ങൾ കൊണ്ടുവന്നു. നിയമങ്ങളല്ല പ്രധാനം, അവ ശരിയായ രീതിയിൽ നടപ്പിലാക്കുന്നതാണ്. കൂടുതൽ നിയമങ്ങൾ ഉണ്ടാക്കും തോറും പശു അപകടത്തിലാണ് എന്ന അനാവശ്യ ഭീതിയും അതുണ്ടാക്കും. അത് കൊണ്ട് ഇന്ത്യയിലെ പശുക്കൾക്ക് ഒരു ഗുണവുമുണ്ടാവുകയില്ല താനും.\nരാജ്യം തിരഞ്ഞെടുപ്പിനെ നേരിടാനിരിക്കുകയാണ്. പശു രാഷ്ട്രീയം അവസാനിപ്പിക്കണോ അതോ അതിൽ മാറ്റം വരുത്തണോ എന്ന് തീരുമാനിക്കേണ്ടത് ബി.ജെ.പിയാണ്. പ്രതിച്ഛായ മെച്ചപ്പെടുത്തണം എന്നതാണ് ബി.ജെ.പിയുടെ തീരുമാനമെങ്കിൽ മുകളിൽ പറഞ്ഞ അഞ്ചു മാർഗ്ഗങ്ങളിൽ ഏതു കൊണ്ട് വേണമെങ്കിലും അവർക്ക് തുടങ്ങാവുന്നതാണ്.


ബോട്ടിംഗ് kk തെക്കടി - 24 TIME MEDIA ബോട്ടിംഗ് kk തെക്കടി - 24 TIME MEDIA\nഅടുത്ത ദിവസം തന്നെ ഞങ്ങൾ ബോട്ട് യാത്ര ആരംഭിച്ചു. രാവിലെ 6.30 ഓടെ കെടിഡിസി പെരിയാർ ഹൗസിൽ നിന്ന് ടിക്കറ്റ് ബുക്ക് ചെയ്തു. ശാന്തവും തണുത്തതുമായ പ്രഭാതം ഞങ്ങളെ എല്ലാവരെയും സ്വാഗതം ചെയ്തു. അതിരാവിലെ പോലും വിനോദസഞ്ചാരികൾ കാടിന്റെ റോഡുകളിലൂടെ നടക്കുന്നതും ജോഗിംഗ് നടത്തുന്നതും ഓടുന്നതും കണ്ടു. സ്വകാര്യ വാഹനങ്ങൾ അനുവദിച്ചില്ല. പക്ഷികൾ പാടുന്നതും പറക്കുന്നതും നൃത്തം ചെയ്യുന്നതുമായിരുന്നു. കുരങ്ങുകൾ എല്ലായിടത്തും ഒരു സാധാരണ സൈറ്റായിരുന്നു. ബോട്ടിംഗിനായി ഞങ്ങൾ സ്ഥലത്തെത്തി, ക്യൂ ഇതിനകം അണിനിരന്നിരുന്നു, ഞങ്ങളും ഇതിന്റെ ഭാഗമായി.തടാകത്തിന്റെ മറുവശത്ത് സൂര്യൻ ഉദിച്ചുകൊണ്ടിരുന്നു, മഴ പെയ്യുകയും വെളിച്ചം എറിയുകയും ചെയ്തു. തല കുനിച്ചും ഹൃദയത്തോടും ആത്മാവോടും കൂടി ഞങ്ങൾ സൂര്യനെ സ്വാഗതം ചെയ്തു.ഞങ്ങളുടെ കൂടെയുള്ള ക്യാമറയ്‌ക്കായി പ്രത്യേക ടിക്കറ്റുകൾ എടുക്കേണ്ടിവന്നു, അതിനായി ഞങ്ങൾക്ക് ക .ണ്ടർ തിരികെ നൽകേണ്ടിവന്നു. ഓരോരുത്തർക്കും യാത്രയ്ക്കായി ബോട്ടിൽ ഇരിക്കേണ്ടിവന്നു. ഇരിപ്പിടങ്ങൾ നന്നായി ക്രമീകരിച്ച് ആസൂത്രണം ചെയ്തിരുന്നു. കുട്ടിയടക്കം ഞങ്ങൾ സുരക്ഷാ ജാക്കറ്റുകൾ ധരിക്കേണ്ടിവന്നു. പരിചാരകർ ഹ്രസ്വമായ ചിത്രീകരണങ്ങൾ നൽകി. തടാകത്തിലെ വെള്ളം നിറഞ്ഞിട്ടില്ലെങ്കിലും എന്തായാലും ബോട്ടിംഗിന് തടസ്സമായില്ല. സൈറ്റുകൾ പിടിക്കാനായി ഞങ്ങൾ എല്ലാവരും വിനോദസഞ്ചാരികൾ സന്തോഷത്തോടെയും ആകാംക്ഷയോടെയും കാത്തിരിക്കുകയായിരുന്നു. വലുതും ചെറുതുമായ മൃഗങ്ങളെ നമ്മുടെ പ്രദേശത്ത് കാണാത്ത വ്യത്യസ്ത തരം പക്ഷികളെ നമുക്ക് കാണാൻ കഴിഞ്ഞു. വിവിധ മൃഗങ്ങളുടെ ശബ്ദം നമുക്ക് കേൾക്കാമായിരുന്നു. ശാന്തവും ശാന്തവുമായ ഒരു കാറ്റ് യാത്രയിലുടനീളം ഞങ്ങളെ സ്വാഗതം ചെയ്യുകയും പിന്തുടരുകയും ചെയ്തു.\nകെടിഡിസിയുടെ ഒരു കൊട്ടാരം ഹോട്ടൽ കെടിഡിസി തടാക കൊട്ടാരം എന്ന വനത്തിലെ ഒരു കുന്നിൻ മുകളിൽ ഉണ്ടായിരുന്നു. വിനോദസഞ്ചാരികൾക്കായി പ്രത്യേക താമസസൗകര്യവും ഒരുക്കിയിട്ടുണ്ട്. കുന്നിൻ ചുവട്ടിലുള്ള ചില തൊഴിലാളികളെ ഇറക്കാനായി ഞങ്ങളുടെ ബോട്ട് ആദ്യം അവിടെ കുറച്ചുനേരം നിർത്തി.\nവെള്ളത്തിന്റെ നീളവും വീതിയും കൊണ്ട് ഞങ്ങൾ വീണ്ടും മുല്ലാപെരിയാർ അണക്കെട്ടിനടുത്തുള്ള തടാകത്തിന്റെയും കുന്നുകളുടെയും പുറകുവശത്ത് തുടർന്നു.\nതടാകങ്ങളിൽ വെള്ളത്തിൽ നിന്ന് പുറന്തള്ളുന്നത് കണ്ട വലിയ മരങ്ങൾ കണ്ടു. ശ്രമിച്ച വൃക്ഷങ്ങളുടെ തൂണുകളിൽ പക്ഷികൾ വിശ്രമിക്കുകയും കൂടുണ്ടാക്കുകയും പാടുകയും നൃത്തം ചെയ്യുകയും ചെയ്തു. തടാകങ്ങൾ ഒരു കാലത്ത് കട്ടിയുള്ള വനമായിരുന്നു, പിന്നീട് വെള്ളത്തിൽ മുങ്ങിപ്പോയി.\nവിനോദസഞ്ചാരികൾ കൂടുതലും ഉത്തരേന്ത്യക്കാരായിരുന്നു, നല്ല ഇംഗ്ലീഷും ഹിന്ദിയും സംസാരിക്കുന്നവർ, കുടുംബത്തോടൊപ്പം അന്ന് കാഴ്ചകൾ ആസ്വദിച്ച് മടങ്ങിയെത്തി.\nമണിക്കൂറുകളോളം ഉത്കണ്ഠയും സന്തോഷവും ഉത്സാഹവും ചെലവഴിച്ച് ഞങ്ങൾ കരയിലേക്ക് മടങ്ങി.


യോഗിക്ക് തിരിച്ചടി; അറസ്റ്റ് ചെയ്ത മാധ്യമപ്രവര്‍ത്തകനെ വിട്ടയക്കാൻ സുപ്രീം കോടതി |\nയോഗിക്ക് തിരിച്ചടി; അറസ്റ്റ് ചെയ്ത മാധ്യമപ്രവര്‍ത്തകനെ വിട്ടയക്കാൻ സുപ്രീം കോടതി\nഉത്തര്‍പ്രദേശ് മുഖ്യമന്ത്രി യോഗി ആദിത്യനാഥിനെതിരെ സമൂഹ മാധ്യമങ്ങളില് പോസ്റ്റിട്ടുവെന്ന കുറ്റത്തിന് അറസ്റ്റിലായ മാധ്യമപ്രവര്‍ത്തകന് പ്രശാന്ത് കനോജിയയെ ഉടന് ജാമ്യത്തില് വിട്ടയക്കണമെന്ന് സുപ്രീം കോടതി. അറസ്റ്റ് ഭരണഘടനാ വിരുദ്ധമാണെന്ന് വ്യക്തമാക്കിയാണ് കോടതി നടപടി. ഓണ്‍ലൈന് വാര്‍ത്ത വെബ്‌സൈറ്റായ ദ വയറിലെ മുന് മാധ്യമപ്രവര്‍ത്തകനായ പ്രശാന്ത് കനോജിയയുടെ ഭാര്യ ജഗിഷ അറോറ നല്‍കിയ ഹര്‍ജി പരിഗണിക്കുകയായിരുന്നു കോടതി.\nമുഖ്യമന്ത്രി യോഗി ആദിത്യനാഥിനെ അപകീര്‍ത്തിപ്പെടുത്തിയെന്നത് കൊലക്കുറ്റം പോലെ കണക്കാക്കാനാകില്ലെന്ന് കോടതി നിരീക്ഷിച്ചു. പ്രശാന്തിന്റെ സോഷ്യല് മീഡിയാ പോസ്റ്റുകളെ കുറിച്ച് അഭിപ്രായം പറയുന്നില്ലെന്ന് പറഞ്ഞ കോടതി മാധ്യമപ്രവര്‍ത്തകന്റെ സ്വാതന്ത്ര്യത്തെ ഹനിക്കരുതെന്നും വ്യക്തമാക്കി. ഇത്തരത്തിലുള്ള പോസ്റ്റുകളെ അംഗീകരിക്കുന്നില്ല. പക്ഷേ അതിന്റെ പേരില് സ്വാതന്ത്ര്യം നിഷേധിക്കപ്പെടുന്ന സ്ഥിതി ഉണ്ടായിക്കൂട. എന്നാൽ ഉത്തരവിനെ അപകീർത്തികരമായ പോസ്റ്റുകൾ ഇടുന്നതിനുള്ള അ‌ംഗീകാരമായി ആരും കാണേണ്ടെന്നും സുപ്രീ കോടതി വ്യക്തമാക്കി. ജസ്റ്റിസ് ഇന്ദിരാ ബാനര്‍ജിയുടെ ബെഞ്ചാണ് ഹര്‍ജി പരിഗണിച്ചത്.\nയോഗി ആദിത്യനാഥിനെ വിവാഹം കഴിക്കാന് താത്പര്യമുണ്ടെന്ന് യുവതി പറയുന്ന വീഡിയോ ഫേസ്ബുക്കിലൂടെ പ്രചരിപ്പിച്ചതിനാണ് പ്രശാന്ത് കനോജിയയെ അറസ്റ്റ് ചെയ്തത്. പ്രശാന്ത് കനോജിയക്കെതിരെ ഐടി ആക്ടിലെ സെക്ഷന് 500, സെക്ഷന് 66 എന്നീ വകുപ്പുകള് പ്രകാരം ആദ്യം കേസെടുത്ത പോലീസ് പിന്നിറ്റ് കൂടുതല് വകുപ്പുള് ഇദ്ദേഹത്തിനെതിരെ ചുമത്തിയിരുന്നു.


ഇനി താരങ്ങളുടെ പോരട്ടം ; സെലിബ്രിറ്റി ബാഡ്മിന്റനു തുടക്കമായി - ഇ വാർത്ത | evartha\nഇനി താരങ്ങളുടെ പോരട്ടം ; സെലിബ്രിറ്റി ബാഡ്മിന്റനു തുടക്കമായി\nകൊച്ചി:ചലച്ചിത്ര താരങ്ങളെ മുന് നിര്‍ത്തിയുള്ള സെലിബ്രിറ്റി ബാഡ്മിന്റനു തിരി തെളിഞ്ഞു.മമ്മുട്ടിയാണ് ഉദ്ഘാടനം നിര്‍വഹിച്ചത്. പ്രഥമ സെലിബ്രിറ്റി ബാഡ്മിന്റന് ലീഗ് കൊച്ചി റീജണല് സ്‌പോര്‍സ് സെന്ററിലാണ് നടക്കുന്നത്.്\nആെദ്യ മത്സരം ജയറാം നയിക്കുന്ന കേരള റോയല്‍സും ടോളിവുഡ് തണ്ടേഴ്‌സും തമ്മിലാണ്. സൂധീര് ബാബുവാണ് തെലുങ്കു ടീമായ ടോളിവുഡ് തണ്ടേഴ്‌സിനെ നയിക്കുന്നത്. നരേന്,കുഞ്ചാക്കോ ബോബന്,രാജീവ് പിള്ള,അര്‍ജുന്‍നന്ദകൂമാര്,സൈജു കുറുപ്പ്, പാര്‍വ്വതി നമ്പ്യാര്,റോസിന്,രഞ്ജനി ഹരിദാസ്, മംമത മോഹന്‍ദാസ്,പേളി മാണി എന്നിവരാണ് കേരള ടീമിലുള്ളത്.\nസാഗര് പണ്ടേല,ധീരജ്,തരുണ് കൂമാര്,അനില് കൃഷ്ണ ചൈതന്യ,കൗശല് മന്‍ഡ, സത്യദേവ്,നവീന്,തേജസ്വി,സഞ്ചന ഗല്‍റാണി, അപൂര്‍വ ശ്രീനിവാസന്, തുടങ്ങിയവരാണ് തണ്ടേഴ്‌സ് ടീമിലുള്ളത്.


കൊല്‍ക്കത്ത നൈറ്റ് റൈഡേഴ്‌സില് മക്കല്ലത്തിന് ഇനി പുതിയ ചുമതല\nവെടിക്കെട്ട് ബാറ്റിങ് ശൈലിക്കുടമയായ മക്കല്ലം സ്ഥാനമേല്‍ക്കുമ്പോള് കൊല്‍ക്കത്തന് ക്യാമ്പും ആരാധകരും പ്രതീക്ഷയിലാണ്.\n15 Aug, 2019 at 02:11 PM\nകൊൽക്കത്ത നൈറ്റ് റൈഡേഴ്‌സ് മുഖ്യപരിശീലകനായി മുൻ ന്യൂസിലാൻഡ് ക്യാപ്റ്റൻ ബ്രണ്ടൻ മക്കല്ലത്തിനെ നിയമിച്ചു. കൊൽക്കത്ത നൈറ്റ് റൈഡേഴ്‌സിനൊപ്പം തന്നെ കരീബിയൻ പ്രീമിയർ ലീഗിൽ ട്രിബാഗോ നൈറ്റ് റൈഡേഴ്‌സിന്റെയും കോച്ചായി മക്കല്ലം സ്ഥാനമേൽക്കും.\nഇതാദ്യമായാണ് മക്കല്ലം ഐ.പി.എല്ലിൽ ഒരു ടീമിന്റെ പരിശീലകനാകുന്നത്. ഐ.പി.എല്ലിന് തുടക്കമിട്ട 2008ൽ കൊൽക്കത്തയ്ക്ക് വേണ്ടിയാണ് മക്കല്ലം ഐ.പി.എൽ അരങ്ങേറ്റം കുറിച്ചത്. ആദ്യ മത്സരത്തിൽ തന്നെ പുറത്താകാതെ 158 റൺസും മക്കല്ലം നേടിയിരുന്നു. ഏവരെയും അമ്പരപ്പിച്ച ഇന്നിങ്സായിരുന്നു അത്. 2015 ഒക്ടോബർ മുതൽ ടീമിനെ പരിശീലിപ്പിച്ച ദക്ഷിണാഫ്രിക്കൻ താരം ജാക്വസ് കാലിസ് സ്ഥാനമൊഴിഞ്ഞ സാഹചര്യത്തിലാണ് മക്കല്ലത്തിന്റെ നിയമനം.\nരണ്ടു തവണയായി കൊൽക്കത്ത നൈറ്റ് റൈഡേഴ്സിന്റെ താരമായിരുന്നു മക്കല്ലം. 2008 മുതൽ 2010 വരെയും പിന്നീട് 2012–13 സീസണിലുമാണ് മക്കല്ലം കൊൽക്കത്ത ജഴ്സിയണിഞ്ഞിരുന്നത്. വെടിക്കെട്ട് ബാറ്റിങ് ശൈലിക്കുടമയായ മക്കല്ലം സ്ഥാനമേല്‍ക്കുമ്പോള് കൊല്‍ക്കത്തന് ക്യാമ്പും ആരാധകരും പ്രതീക്ഷയിലാണ്.


11 - അദ്ധ്യായം :5മലങ്കര ഓർത്തഡോക്സ് സുറിയാനി സഭാ സത്യവേദപുസ്തകം | എം ഒ എസ് സി ബൈബിൾ | Malankara Orthodox Syrian Church Bible | MOSC Bible\nശലോമോനെ അവന്റെ അപ്പന്നു പകരം രാജാവായിട്ടു അഭിഷേകം ചെയ്തു എന്നു സോർരാജാവായ ഹീരാം കേട്ടിട്ടു ഭൃത്യന്മാരെ അവന്റെ അടുക്കൽ അയച്ചു. ഹീരാം എല്ലായ്പോഴും ദാവീദിന്റെ സ്നേഹിതനായിരുന്നു.\nശലോമോൻ ഹീരാമിന്റെ അടുക്കൽ ആളയച്ചു പറയിച്ചതു എന്തെന്നാൽ:\nഎന്റെ അപ്പനായ ദാവീദിന്റെ ശത്രുക്കളെ യഹോവ അവന്റെ കാൽക്കീഴാക്കുംവരെ ചുറ്റുമുള്ള യുദ്ധം ഹേതുവായി തന്റെ ദൈവമായ യഹോവയുടെ നാമത്തിന്നു ഒരു ആലയം പണിവാൻ അവന്നു കഴിഞ്ഞില്ല എന്നു നീ അറിയുന്നുവല്ലോ.\nഎന്നാൽ ഇപ്പോൾ ഒരു പ്രതിയോഗിയോ വിഘ്നമോ ഇല്ല; എന്റെ ദൈവമായ യഹോവ ചുറ്റും എനിക്കു സ്വസ്ഥത നല്കിയിരിക്കുന്നു.\nആകയാൽ ഇതാ, ഞാൻ നിനക്കു പകരം നിന്റെ സിംഹാസനത്തിൽ ഇരുത്തുന്ന നിന്റെ മകൻ എന്റെ നാമത്തിന്നു ഒരു ആലയം പണിയുമെന്നു യഹോവ എന്റെ അപ്പനായ ദാവീദിനോടു അരുളിച്ചെയ്തതു പോലെ എന്റെ ദൈവമായ യഹോവയുടെ നാമത്തിന്നു ഒരു ആലയം പണിവാൻ ഞാൻ വിചാരിക്കുന്നു.\nആകയാൽ ലെബാനോനിൽനിന്നു എനിക്കായി ദേവദാരുമരം മുറിപ്പാൻ കല്പന കൊടുക്കേണം; എന്റെ വേലക്കാർ നിന്റെ വേലക്കാരോടുകൂടെ ഉണ്ടായിരിക്കും; നിന്റെ വേലക്കാർക്കും നീ പറയുന്ന കൂലി ഞാൻ എത്തിച്ചു തരാം; സീദോന്യരെപ്പോലെ മരം മുറിപ്പാൻ പരിചയമുള്ളവർ ഞങ്ങളുടെ ഇടയിൽ ആരും ഇല്ല എന്നു നീ അറിയുന്നുവല്ലോ.\nഹീരാം ശലോമോന്റെ വാക്കു കേട്ടപ്പോൾ ഏറ്റവും സന്തോഷിച്ചു: ഈ മഹാജനത്തെ വാഴുവാൻ ദാവീദിന്നു ജ്ഞാനമുള്ളോരു മകനെ കൊടുത്ത യഹോവ ഇന്നു വാഴ്ത്തപ്പെടുമാറാകട്ടെ എന്നു പറഞ്ഞു.\nഹീരാം ശലോമോന്റെ അടുക്കൽ ആളയച്ചു പറയിച്ചതു എന്തെന്നാൽ: നീ പറഞ്ഞയച്ച വസ്തുത ഞാൻ കേട്ടു; ദേവദാരുവിന്റെയും സരളമരത്തിന്റെയും കാര്യത്തിൽ നീ ഇച്ഛിച്ചതു ഒക്കെയും ഞാൻ ചെയ്യാം.\nഎന്റെ വേലക്കാർ ലെബാനോനിൽനിന്നു കടലിലേക്കു അവയെ ഇറക്കിയശേഷം ഞാൻ ചങ്ങാടം കെട്ടിച്ചു നീ പറയുന്ന സ്ഥലത്തേക്കു കടൽ വഴിയായി എത്തിച്ചു കെട്ടഴിപ്പിച്ചുതരാം; നീ ഏറ്റുവാങ്ങേണം; എന്നാൽ എന്റെ ഗൃഹത്തിന്നു ആഹാരം എത്തിച്ചുതരുന്ന കാര്യത്തിൽ നീ എന്റെ ഇഷ്ടവും നിവർത്തിക്കേണം.\nഅങ്ങനെ ഹീരാം ശലോമോന്നു ദേവദാരുവും സരളമരവും അവന്റെ ഇഷ്ടംപോലെ ഒക്കെയും കൊടുത്തു പോന്നു.\nശലോമോൻ ഹീരാമിന്റെ ഗൃഹത്തിലേക്കു ആഹാരംവകെക്കു ഇരുപതിനായിരം പറ കോതമ്പും ഇരുപതു പറ ഇടിച്ചെടുത്ത എണ്ണയും കൊടുത്തു; ഇങ്ങനെ ശലോമോൻ ഹീരാമിന്നു ആണ്ടുതോറും കൊടുക്കും.\nയഹോവ ശലോമോനോടു അരുളിച്ചെയ്തതുപോലെ അവന്നു ജ്ഞാനം നൽകി; ഹീരാമും ശലോമോനും തമ്മിൽ സമാധാനമായിരുന്നു; അവർ ഇരുവരും തമ്മിൽ ഉടമ്പടിയും ചെയ്തു.\nശലോമോൻ രാജാവു യിസ്രായേലിൽനിന്നൊക്കെയും ഊഴിയവേലക്കാരെ വരിയിട്ടെടുത്തു; ഊഴിയ വേലക്കാർ മുപ്പതിനായിരംപേരായിരുന്നു.\nഅവൻ അവരെ മാസംതോറും പതിനായിരംപേർവീതം മാറി മാറി ലെബാനോനിലേക്കു അയച്ചു; അവർ ഒരു മാസം ലെബാനോനിലും രണ്ടുമാസം വീട്ടിലും ആയിരുന്നു; അദോനീരാം ഊഴിയവേലക്കാർക്കു മേധാവി ആയിരുന്നു.\nവേല ചെയ്യുന്ന ജനത്തെ ഭരിച്ചു വേല നടത്തുന്ന മൂവായിരത്തിമുന്നൂറു പ്രധാനകാര്യക്കാരന്മാരൊഴികെ\nശലോമോന്നു എഴുപതിനായിരം ചുമട്ടുകാരും മലയിൽ എണ്പതിനായിരം കല്ലുവെട്ടുകാരും ഉണ്ടായിരുന്നു.\nആലയത്തിന്നു ചെത്തിയ കല്ലുകൊണ്ടു അടിസ്ഥാനം ഇടുവാൻ അവർ രാജകല്പനപ്രകാരം വിശേഷപ്പെട്ട വലിയകല്ലു വെട്ടി.\nശലോമോന്റെ ശില്പികളും, ഹീരാമിന്റെ ശില്പികളും ഗെബാല്യരും ആലയപ്പണിക്കായി മരവും കല്ലും ചെത്തി ഒരുക്കി.


കോവിഡ് പ്രതിരോധം; അബൂദാബിയില് പുതിയ മാര്‍ഗനിര്‍ദേശങ്ങള് പുറപ്പെടുവിച്ചു.Kovid resistance; New guidelines have been issued in Abu DhabiPunalur News \nഹോം Videsham കോവിഡ് പ്രതിരോധം; അബൂദാബിയില് പുതിയ മാര്‍ഗനിര്‍ദേശങ്ങള് പുറപ്പെടുവിച്ചു.Kovid resistance; New guidelines have been issued in Abu Dhabi\nകോവിഡ് പ്രതിരോധം; അബൂദാബിയില് പുതിയ മാര്‍ഗനിര്‍ദേശങ്ങള് പുറപ്പെടുവിച്ചു.Kovid resistance; New guidelines have been issued in Abu Dhabi\nകോവിഡ് പ്രതിരോധം; അബൂദാബിയില് പുതിയ മാര്‍ഗനിര്‍ദേശങ്ങള് പുറപ്പെടുവിച്ചു\nകോവിഡിനെതിരായ പോരാട്ടം ശക്തിപ്പെടുത്തുന്നതിന്‍റെ ഭാഗമായി അബൂദബിയില് പുതിയ മാര്‍ഗനിര്‍ദേശങ്ങള് പുറപ്പെടുവിച്ചു. എമിറേറ്റിലെ എല്ലാവരെയും കോവിഡ് പരിശോധനക്ക് വിധേയരാക്കുകയാണ് ലക്ഷ്യം. തൊഴിലാളികള്, വ്യാപാര-വാണിജ്യ സ്ഥാപനങ്ങളിലെ ജീവനക്കാര് തുടങ്ങി തൊഴില്‍മേഖലയിലുള്ള എല്ലാവരും ഓരോ 14 ദിവസം പിന്നിടുമ്ബോള് കോവിഡ് ടെസ്റ്റ് നടത്തണമെന്നാണ് പുതിയ നിര്‍ദേശത്തില് പറയുന്നത്.\nറെസ്റ്റോറന്‍റുകള്, കഫേകള്, സൂപ്പര്‍മാര്‍ക്കറ്റുകള്, ഗ്രോസറികള്, ബേക്കറികള്, കശാപ്പുശാലകള്, ചില്ലറ വ്യാപാരികള്, ഷോപ്പിംഗ് മാളുകള്, വാണിജ്യ കേന്ദ്രങ്ങള് തുടങ്ങി ലൈസന്‍സുള്ള എല്ലാ വാണിജ്യ സ്ഥാപനങ്ങള്‍ക്കും അവിടങ്ങളിലെ ജീവനക്കാര്‍ക്കും പുതിയ നിര്‍ദേശം ബാധകമായിരിക്കും.


സിറിയയില് വ്യോമാക്രമണം 34 പേര് കൊല്ലപ്പെട്ടു – TrueMax Media, your events partner\nസിറിയയില് വ്യോമാക്രമണം 34 പേര് കൊല്ലപ്പെട്ടു\nഡമാസ്‌കസ്: റഷ്യ സിറിയയില് മേല് നടത്തിയ വ്യോമാക്രമണത്തില് മൂന്ന് കുട്ടികളുള്‍പ്പെടെ 34 പേര് കൊല്ലപ്പെട്ടു. സിറിയന് സര്‍ക്കാറിന്റെ പിന്തുണയോടെ അലപ്പോയിലായിരുന്നു വ്യോമാക്രമണം. വിമത സ്വാധീന മേഖലകളായ അല്‍ബാബ്, ഹമാ, സോറന് തുടങ്ങിയ മേഖലകളില് റഷ്യന് സൈന്യം ആക്രമണം തുടരുകയാണ്.\nവിമത നേതാക്കളും പ്രസിഡന്റ് ബശ്ശാര് അല്‍അസദും തമ്മിലുള്ള ചര്‍ച്ച തുടരുന്നതിനിടെയാണ് അലപ്പോയിലെ ആക്രമണം. ആക്രമണത്തെ തുടര്‍ന്ന് ഫെബ്രുവരി 25ന് നടക്കാനിരുന്ന സമാധാന ചര്‍ച്ച പ്രതിസന്ധിയിലായിരിക്കുകയാണ്. അഞ്ചു വര്‍ഷം നീണ്ട ആഭ്യന്തര യുദ്ധം അവസാനിപ്പിക്കാനാണ് ജനീവയില് നടക്കുന്ന സമാധാന ചര്‍ച്ചകള്‍ക്ക് യു.എന് ചുക്കാന് പിടിക്കുന്നത്. ക്രിയാത്മക നിര്‍ദേശങ്ങള് ഉരുത്തിരിയാത്ത പക്ഷം ചര്‍ച്ചയില് പ്രതീക്ഷയില്ലെന്ന് വിമത നേതാവ് മുഹമ്മദ് അല്ലൂശ് കഴിഞ്ഞ ദിവസം വ്യക്തമാക്കിയിരുന്നു.\n2015 സെപ്തംബര് മുതലാണ് റഷ്യ സിറിയയില് വ്യേമാക്രമണം ആരംഭിച്ചത്. ഐ.എസിനെ തുരത്താനെന്ന പേരില് നടത്തുന്ന ആക്രമണത്തില് ബശ്ശാര് വിമതരെയാണ് റഷ്യ ലക്ഷ്യം വെക്കുന്നതെന്നാണ് ആരോപണം. റഷ്യന് ആക്രമണത്തില് ഇതുവരെ ഒട്ടേറെ വിമതരും സിവിലിയന്‍മാരും കൊല്ലപ്പെട്ടു.\n← സാന്റാഅന്നയില് വി. സെബസ്ത്യാനോസിന്റെ തിരുനാള് ആഘോഷിച്ചു\nയു.പിയില് ബി.ജെ.പി മുഖ്യമന്ത്രി സ്ഥാനാര്‍ഥിയാകാന് സ്മൃതി ഇറാനി →


കിടക്കാന് നേരം ഇത്, വയര് പെട്ടെന്നു പോകും | This Drink Before Sleep Burn Your Belly Fat - Malayalam BoldSky\nകിടക്കാന് നേരം ഇത്, വയര് പെട്ടെന്നു പോകും\n| Published: Saturday, November 25, 2017, 10:06 [IST]\nവയര് സൗന്ദര്യപ്രശ്‌നം മാത്രമല്ല,ആരോഗ്യപ്രശ്‌നം കൂടിയാണ്. വയര് ചാടുന്നത് പല തരത്തിലുള്ള അസുഖങ്ങള്‍ക്കും കാരണമാകും.\nതടി കൂടുന്നതാണ് വയര് ചാടുന്നതിന്റെ പ്രധാന കാരണം. ഇതിനു പുറമെ പ്രസവം, വയറ്റിലെ ചില ശസ്ത്ര ക്രിയകള് എന്നിവയും ഇതിനു കാരണമാകും.വയറ്റില് കൊഴുപ്പടിഞ്ഞു കൂടുന്നതിന് കാരണങ്ങള് പലതുണ്ട്. ഇതില് ഭക്ഷണശീലങ്ങള് മുതല് വ്യായാമക്കുറവ് വരെ കാരണമാകും. ഒരിക്കല് വന്നാല് വയറ്റിലെ കൊഴുപ്പു കളയാന് ഏറെ ബുദ്ധിമുട്ടേണ്ടി വരികയും ചെയ്യും. ഭക്ഷണക്രമം ശരിയല്ലാതിരിക്കുക, ശോധന ശരിയാവാതിരിക്കുക, ഭക്ഷണം വളരെ വേഗത്തില് കഴിച്ചു തീര്‍ക്കുക എന്നിങ്ങനെയുള്ള കാര്യങ്ങള് ഇത്തരം വയറിന് കാരണമാകും.\nവയറ്റിലെ കൊഴുപ്പടിഞ്ഞു കൂടുന്നതു തടയാന് ചെയ്യാവുന്ന പല കാര്യങ്ങളുമുണ്ട്. ഇവ ജീവിതത്തില് നിത്യവും ശീലമാക്കുന്നത് ആരോഗ്യപരമായ പല ഗുണങ്ങളും നല്‍കുകകയും ചെയ്യും. വയര് കുറയ്ക്കാനുള്ള പ്രകൃതിദത്ത വഴികളില് പെട്ട ഒന്നാണ് പറയുന്നത്. ഇത് ഒരു പാനീയമാണ്. നമുക്കു തന്നെ വീട്ടില് എളുപ്പം തയ്യാറാക്കാവുന്ന ഒന്ന്. ഇത് രാത്രി കിടക്കാന് നേരത്ത് കുടിയ്ക്കുന്നത് വയര് ഒതുക്കാന് ഏറെ നല്ലതാണ്.\nഅര ഗ്ലാസ് വെള്ളം, 1 ടേബിള് സ്പൂണ് കറ്റാര് വാഴ ജ്യൂസ്, ഒരു കുക്കുമ്പര്, ഇഞ്ചി അരിഞ്ഞത്, ഒരു ചെറുനാരങ്ങ കഷ്ണമാക്കിയത്, അല്‍പം പാര്‍സ്ലി എന്നിവയാണ് ഇതിനു വേണ്ടത്.\nകുക്കുമ്പര് വയര് കുറയ്ക്കാന് ഏറെ നല്ലതാണ്. ഇതില് ധാരാളം വെള്ളം അടങ്ങിയിട്ടുണ്ട്. ധാരാളം ഫൈബറും ഇതിലുണ്ട്. കൊഴുപ്പാണെങ്കില് തീരെ കുറവും. ഇത് വയറും തടിയുമെല്ലാം കുറയ്ക്കാന് ഏറെ നല്ലതാണ്. വിശപ്പും കുറയ്ക്കും.\nപാര്‍സ്ലിയിലും ആന്റിഓക്‌സിഡന്റുകള് അടങ്ങിയിട്ടുണ്ട്. ഇത് ശരീരത്തിലെ കൊഴുപ്പും വിഷാംശവുമെല്ലാം നീക്കം ചെയ്യുന്നു. വയര് കുറയ്ക്കാനും തടി കുറയ്ക്കാനും നല്ലതാണ്. കൊഴുപ്പു തീരെ കുറവായ ഇത് ദഹനത്തിനും നല്ലതാണ്. ഇതുവഴിയും തടി കുറയ്ക്കും.\nചെറുനാരങ്ങാനീര് വൈറ്റമിന് സി, ആന്റിഓക്‌സിഡന്റുകള് എന്നിവയുടെ കലവറയാണെന്നു വേണം, പറയാന്. ഇവയെല്ലാം തടിയും കൊഴുപ്പും കുറയ്ക്കാന് സഹായിക്കുന്ന ഘടകങ്ങളാണ്. ശരീരത്തിലെ കൊഴുപ്പു കളയാന് ചെറുനാരങ്ങ ഏറെ നല്ലതാണ്.\nകറ്റാര് വാഴ ജ്യൂസിലും ഏറെ ആന്റിഓക്‌സിഡന്റുകള് അടങ്ങിയിട്ടുണ്ട്. ഇത് ശരീരത്തിലെ കൊഴുപ്പു കളയും. തടി കുറയ്ക്കും. കഴിയ്ക്കാന് മാത്രമല്ല, തൊലിപ്പുറത്തും ഏറെ ഗുണങ്ങള് നല്‍കുന്ന ഒന്നാണിത്. ചര്‍മത്തിലുണ്ടാകുന്ന അലര്‍ജിയ്ക്കും സോറിയായിസ് പോലുള്ള ചര്‍മ രോഗങ്ങള്‍ക്കുമെല്ലാം ഉത്തമമാണ് ഒരു ഔഷധമാണ് കറ്റാര് വാഴ. മുടിയ്ക്ക് ഈര്‍പ്പം നല്‍കാനും മുടി വളരാനുമെല്ലാം അത്യുത്തമമെന്നു വേണം, പറയാന്. കറ്റാര് വാഴയുടെ ജ്യൂസ് കുടിയ്ക്കുന്നത് ഏറെ നല്ലതാണ്. ആരോഗ്യപരമായ ഗുണങ്ങള്‍ക്കു മാത്രമല്ല, ചര്‍മത്തിനും മുടിയ്ക്കുമെല്ലാം ഇത് ഒരുപോലെ ഗുണം ചെയ്യും.\nഇതുപോലെ തന്നെയാണ് ഇഞ്ചിയും. ഇഞ്ചി പല ആരോഗ്യഗുണങ്ങളും നല്‍കുന്ന ഒന്നാണ്. ഇഞ്ചി ശരീരത്തില് ചൂടുല്‍പാദിപ്പിയ്ക്കും. ഇതുവഴി അപചയപ്രക്രിയ ശക്തിപ്പെടുത്തും. ഇത് തടിയും കൊഴുപ്പും കത്തിച്ചു കളയാന് ഏറെ നല്ലതാണ്. ദഹനം ശക്തിപ്പെടുത്താനും ഏറെ ഗുണകരമാണ് ഇഞ്ചി. ഇതും തടിയും വയറും കുറയ്ക്കുന്നതിന് സഹായകമാണ്.ഇഞ്ചി ശരീരത്തില് ചൂടുല്‍പാദിപ്പിച്ച് അപചയപ്രക്രിയ ശക്തിപ്പെടുത്തുന്ന ഒന്നാണ്. ശരീരത്തിലെ കൊഴുപ്പു കളയുന്ന ഒരു ഘടകം. ദഹനം ശരിയാക്കാനും മലബന്ധം അകറ്റാനുമെല്ലാം ഇത് ഏറെ നല്ലതാണ്. ഇതെല്ലാം വയര് കുറയ്ക്കാന് സഹായിക്കുന്ന ഘടകങ്ങളുമാണ്.\nവെള്ളത്തില് എല്ലാ ചേരുവകളും\nവെള്ളത്തില് എല്ലാ ചേരുവകളും രാവിലെ ഇട്ടു വയ്ക്കുക. രാത്രി കിടക്കാന് നേരത്ത് ഇത് കുടിയ്ക്കാം. ഇത് അടുപ്പിച്ചു ചെയ്യുന്നത് വയര് കുറയ്ക്കാന് ഏറെ സഹായകമാകും.\nഈ പാനീയം വയര് ചാടുന്നതു കുറയ്ക്കാന് മാത്രമല്ല, ദഹനത്തിനും വയറിന്റെ സുഖത്തിനുമെല്ലാം ഏറെ നല്ലതാണ്. അസിഡിറ്റി പോലുള്ള പ്രശ്‌നങ്ങള് പരിഹരിയ്ക്കാന് ഏറെ ഗുണകരം\nThis Drink Before Sleep Burn Your Belly Fat\nThis Drink Before Sleep Burn Your Belly Fat, Read more to know about\nStory first published: Saturday, November 25, 2017, 10:06 [IST]


ടിക് ടോക് താരസുന്ദരി സൗഭാഗ്യ വെങ്കിടേഷ് വിവാഹിതയായി;വൈറലായി ഫോട്ടോകള് - Pravasishabdam\nHome Entertainment ടിക് ടോക് താരസുന്ദരി സൗഭാഗ്യ വെങ്കിടേഷ് വിവാഹിതയായി;വൈറലായി ഫോട്ടോകള്\nടിക് ടോക്കിലെ താരസുന്ദരി സൗഭാഗ്യ വെങ്കിടേഷിനെ നമുക്കെല്ലാവര്‍ക്കും സുപരിചിതമാണ്. മറ്റൊരു പരിചയപ്പെടുത്തലിന്റെയും ആവശ്യമില്ല സൗഭാഗ്യയെക്കുറിച്ച്. അഭിനയത്തിലും നൃത്തത്തിലും തിളങ്ങി നിന്ന സൗഭാഗ്യയുടെ കുടുംബം മുഴുവന് കലാപരമായി തിളങ്ങിക്കൊണ്ടിരിക്കുകയാണ്. നടിയും നര്‍ത്തകിയുമായ താര കല്ല്യാണിന്റെ മകള് സൗഭാഗ്യ വെങ്കിടേഷിന്റെ വിവാഹമായിരുന്നു ഇന്ന്. ഗുരുവാഹൂര് ക്ഷേത്ത്രതില് വെച്ച് വളരെ ലളിതമായിട്ടായിരുന്നു ചടങ്ങുകള് എല്ലാം നടന്നത്.\nബന്ധുക്കളും അടുത്ത സുഹൃത്തുക്കളും ചടങ്ങിനെത്തിയിരുന്നു. വിവാഹത്തിന്റെ വീഡിയോകളും ചിത്രങ്ങളും ഇതിനോടകം സോഷ്യൽ മീഡിയയിൽ വൈറലാണ്.ഇപ്പോഴിതാ, വിവാഹത്തിന് മുന്നോടിയായി വരനേയും വധുവിനേയും ആനയിക്കുന്ന ചടങ്ങില് അതിഥികള്‍ക്ക് മുന്നില് താരകല്യാണ് സംസാരിക്കുന്നതിന്റെ വിഡിയോയും സോഷ്യൽ മീഡിയയിൽ വെെറലാണ്. അര്‍ജുനെപ്പോലൊരാളെ മകളുടെ ഭര്‍ത്താവായി ലഭിക്കുന്നതില് അതിയായ സന്തോഷമുണ്ടെന്ന് താര കല്യാണ് പറഞ്ഞു.”അര്‍ജുനെപ്പോലൊരാളെ മകളുടെ ഭര്‍ത്താവായി ലഭിക്കുന്നതില് അതിയായ സന്തോഷമുണ്ട്.\nവിദ്യാര്‍ഥിയായിരുന്നു അര്‍ജുന്. ഒരിക്കല് മറ്റൊരു കുട്ടി ചെയ്ത വികൃതിയ്ക്ക് ഞാന് അവനെ വല്ലാതെ ചീത്ത പറഞ്ഞു. സാധാരണ അദ്ധ്യാപികമാര് വഴക്ക് പറഞ്ഞാല് കുട്ടികള് ഭയം കാരണം പ്രതികരിക്കില്ല. എന്നാല് അര്‍ജുന് അങ്ങനെ ആയിരുന്നില്ല. വഴക്ക് കേട്ടതിന് ശേഷം അര്‍ജുന് മിണ്ടാതിരുന്നില്ല. അവന് എന്റെ അടുത്ത് വന്ന് പറഞ്ഞു. ടീച്ചര് അത് ചെയ്തത് ഞാനല്ല പിന്നെ എന്തിനാണ് എന്നെ വഴക്ക് പറഞ്ഞത്. അര്‍ജുന്റെ വാക്കുകള് കേട്ടപ്പോള് എനിക്ക് വല്ലാത്ത വിഷമം തോന്നി. എന്നെ തിരുത്തിയ കുട്ടിയാണ്. എന്റെ മകളെ ഞാന് സന്തോഷത്തോടെ ഏല്‍പ്പിക്കുന്നു”- താര പറഞ്ഞു. സൗഭാഗ്യയെ അർജുന് അല്ലാതെ ലോകത്ത് വേറാർക്കും കൊടുക്കില്ലെന്നും നിറകണ്ണോടെ താര പറഞ്ഞു.\nരാജാറാമിന്റെയും താരാ കല്യാണിന്റെയും മകൾ കൂടിയാണ് സൗഭാഗ്യ. ടിക്‌ടോക്കിൽ അമ്മ താരാ കല്യാണും മകൾക്കൊപ്പം എത്താറുണ്ട്. ഇരുവരുടെയും വിവാഹനിശ്ചയം കഴിഞ്ഞ മാസമായിരുന്നു നടന്നത്.ഡബ്മാഷിലെ അവതരണ രീതിയാണ് സൗഭാഗ്യയ്ക്ക്പ്രേക്ഷക ശ്രദ്ധ നേടികൊടുത്തത്. ലേഡി സലീം കുമാർ എന്ന വിളിപ്പേരും സൗഭാഗ്യ ഇതിനോടകം നേടി കഴിഞ്ഞിട്ടുണ്ട്. സലീം കുമാറിന്റെ കിടിലൻ കോമഡി സീനുകളാണ് പ്രധാനമായും സൗഭാഗ്യ അവതരിപ്പിക്കുന്നത്\nസാധാരണയിൽ നിന്ന് വ്യത്യസ്തമായി ഡബ്മാഷിൽ ഡയലോഗ് പ്രസന്റേഷനോടൊപ്പം തന്നെ മേക്കപ്പും ലുക്കും ഒക്കെ കൃത്യമായി ചെയ്തതിനു ശേഷമാണു വീഡിയോ ചിത്രീകരിക്കുന്നത്. അത് തന്നെയാണ് ചുരുങ്ങിയ സമയം കൊണ്ട് താരം ശ്രദ്ധിക്കപ്പെട്ടതും.ഗുരുവായൂര് ക്ഷേത്രത്തില് രാവിലെ9ന് നടന്ന ചടങ്ങില് ബന്ധുക്കളും അടുത്ത സുഹൃത്തുക്കളും മാത്രമാണ് പങ്കെടുത്തത്. തമിഴ് ബ്രാഹ്മണ ആചാര പ്രകാരമായിരുന്നു വിവാഹം.സൗഭാഗ്യയുടെ വീഡിയോകളിലൂടെയാണ് അര്‍ജുനും ശ്രദ്ധ നേടുന്നത്. ഇരുവരും2വര്‍ഷത്തോളമായി പ്രണയത്തിലായിരുന്നു. പത്മനാഭസ്വാമി ക്ഷേത്രത്തില് വെച്ചുള്ള ഇരുവരുടേയും ചിത്രം പങ്കുവെച്ച് കൊണ്ട് ഇവിടെയാണ് എല്ലാം തുടങ്ങിയതെന്ന് താരം കുറിച്ചതോടെയാണ് പ്രണയം പുറത്തറിയുന്നത്.മാത്രമല്ല ഇവരുടെ പ്രീവെഡ്ഡിങ് ഷൂട്ടും വിവാഹക്ഷണക്കത്തും ഇന്‍സ്റ്റഗ്രാമിലൂടെ കഴിഞ്ഞ ദിവസം താരം പങ്കുവച്ചിരുന്നു.\nPrevious articleതലനാരിഴയ്ക്കാണ് താന് രക്ഷപെട്ടതും ഇപ്പോള് ജീവിച്ചിരിക്കുന്നതും;ലൊക്കേഷനിലെ അപകടത്തെക്കുറിച്ച് കാജല്\nNext articleതിരുവനന്തപുരത്തെ 16 കാരന്റെ ദുരൂഹമരണം;ഉന്നതതല അന്വേഷണം വേണമെന്ന് ബാലാവകാശ കമ്മീഷന്\nകോവിഡിന് മുന്നില് പകച്ച് മലയാളികള്, പിതാവിന്റെ ശവസംസ്‌കാരം മക്കള് കണ്ടത് ടിവിയിലൂടെ\n‘തെറ്റുപറ്റി, ഉദ്ദേശിച്ചത് ഭാരതീയരായ അന്യസംസ്ഥാന തൊഴിലാളികളെ അല്ല’ ; രാജസേനന്\nവരുമാനമില്ല, ശമ്പള വിതരണത്തിൽ നിയന്ത്രണം വേണ്ടി വരുമെന്ന് ധനമന്ത്രി


‘120 കോടിയുടെ ടൈറ്റാനിയം കമ്പനിയ്ക്ക് 414 കോടി രൂപയുടെ മലിനീകരണ നിയന്ത്രണ പദ്ധതി’അധികാര ദുർവിനിയോഗത്തിൽ ഇത് ഉമ്മൻചാണ്ടി മാതൃക | Kerala | Deshabhimani | Tuesday Sep 3, 2019\n‘120 കോടിയുടെ ടൈറ്റാനിയം കമ്പനിയ്ക്ക് 414 കോടി രൂപയുടെ മലിനീകരണ നിയന്ത്രണ പദ്ധതി’അധികാര ദുർവിനിയോഗത്തിൽ ഇത് ഉമ്മൻചാണ്ടി മാതൃക\nഡോ.തോമസ് ഐസക്Updated: Tuesday Sep 3, 2019\n120 കോടിയുടെ കമ്പനിയ്ക്ക് 414 കോടി രൂപയുടെ മലിനീകരണ നിയന്ത്രണ പദ്ധതിയോ?.. ടൈറ്റാനിയം കമ്പനിയിൽ ഉമ്മൻചാണ്ടി നടത്തിയ അധികാര ദുർവിനിയോഗത്തിന്റെ ഒരു ഉദാഹരണം മാത്രമാണിതെന്ന് ധനമന്ത്രി തോമസ് ഐസക്. നായനാര് ഭരണകാലത്ത് രൂപം നല്‍കിയിരുന്ന 108 കോടി രൂപയുടെ മലിനീകരണ നിയന്ത്രണ പദ്ധതി പൊളിച്ചാണ് നിർമ്മാണചെലവ് 414 കോടിയിലേക്കുയരുന്ന പുതിയ പദ്ധതിക്ക് ഉമ്മൻചാണ്ടി ശ്രമിച്ചത്. ഇത് നടപ്പാക്കാൻ പരിസ്‌ഥിതി ചുമതലയുള്ള മന്ത്രിയെവരെ മാറ്റിയാണ് പൊലുഷൻ കൺട്രോൾ ബോർഡിന്റെ അനുമതി കൈക്കലാക്കിയത്. ടൈറ്റാനിയം കമ്പനിയ്ക്ക് വന്‍ബാധ്യത വരുന്ന പദ്ധതി മെക്കോണിന് നല്‍കാനുള്ള ഗൂഢാലോചനയുടെ പിറകിലും ഉമ്മൻചാണ്ടിയാണെന്ന് 2014ൽ എഴുതിയ ലേഖനത്തിൽ ഐസക് പറയുന്നു\nഉമ്മൻ ചാണ്ടിക്കെതിരെയുളള ഞങ്ങളുടെ ആരോപണം മൂന്നാണ്.\nഒന്ന്) നായനാര് ഭരണകാലത്ത് രൂപം നല്‍കിയിരുന്ന 108 കോടി രൂപയുടെ മലിനീകരണ നിയന്ത്രണ പദ്ധതി പൊളിച്ച് 256 കോടി രൂപയുടെ പദ്ധതിയ്ക്കു രൂപം നല്‍കി. യഥാര്‍ത്ഥത്തില് ഇതിന്‍റെ ചെലവ് 414 കോടി രൂപ ആകുമെന്ന് പുഷ്പവനം കമ്മിറ്റി കണ്ടെത്തി. ടൈറ്റാനിയം കമ്പനിയുടെ ആകെ വരുമാനം 120 കോടി രൂപയേ വരൂ. 120 കോടിയുടെ കമ്പനിയ്ക്ക് 414 കോടി രൂപയുടെ മലിനീകരണ നിയന്ത്രണ പദ്ധതിയോ? ആരാണ് ഈ അസംബന്ധത്തിനുപിന്നില്? ഏതായാലും ഇടതുപക്ഷം അല്ലല്ലോ.\nരണ്ട്) ഉമ്മന്‍ചാണ്ടിയുടെ ഈ പുതിയ പദ്ധതി പന്ത്രണ്ടു കാരണങ്ങള് ചൂണ്ടിക്കാണിച്ച് അപ്രായോഗികവും നടപ്പാക്കാന് പാടില്ലാത്തതാണെന്ന് പൊളൂഷന് കണ്‍ട്രോള് ബോര്‍ഡ് വിധിച്ചു. ഈ തീര്‍പ്പിരിക്കെ മലീനീകരണ നിയന്ത്രണ ബോര്‍ഡ് പദ്ധതി അംഗീകരിച്ചുവെന്ന് മുഖ്യമന്ത്രിയായിരുന്ന ഉമ്മൻ ചാണ്ടി സുപ്രിംകോടതി മോണിറ്ററിംഗ് കമ്മിറ്റി തലവന് ത്യാഗരാജന് കത്തയച്ചു. ഈ കത്ത് എഴുതിയ ദിവസം തന്നെ രാമചന്ദ്രന് മാസ്റ്ററുടെ പക്കല് നിന്ന് പൊളൂഷന് കണ്‍ട്രോള് ബോഡെടുത്ത് സുജനപാലനിന് നല്‍കി. പുതിയ മന്ത്രി അനുവാദവും നല്‍കി. പക്ഷേ, കല്ലുവെച്ച നുണ മുഖ്യമന്ത്രി ഒപ്പിട്ട് അയച്ചുവെന്നത് നിഷേധിക്കാനാവുമോ?\nമൂന്ന്) ടൈറ്റാനിയത്തെ രക്ഷിക്കാന് വേണ്ടിയാണ് ഈ നുണ പറഞ്ഞത് എന്നാണ് മുഖ്യമന്ത്രിയുടെ വിശദീകരണം. പക്ഷേ, പടിയിറങ്ങുന്നതിനു മുമ്പ് പ്രതിമാസം 36 കോടി രൂപ മെക്കോണിന്‍റെ ഒരു സബ്കോണ്‍ട്രാക്ടായി കൊടുത്തതിനും മെക്കോണിന് ഏതാണ് 70 കോടി രൂപയുടെ എല്‍സി (letter of credit) ഓപ്പണ് ചെയ്തു കൊടുത്തതിനും അഞ്ചുകോടി രൂപയുടെ സര്‍വീസ് ഫീ നല്‍കിയതിനും എന്തു വിശദീകരണമാണ് ഉമ്മൻ ചാണ്ടിക്കുള്ളത്. ഇതൊക്കെ പുതിയ സര്‍ക്കാരിനു വിട്ടുകൊടുത്താല് പോരായിരുന്നോ?\nഭരണത്തില് വന്ന ഇടതുപക്ഷ മുന്നണി പുഷ്പവനത്തെ കമ്മീഷനായി വെച്ച് റിപ്പോര്‍ട്ടായി വാങ്ങി ഈ തീവെട്ടിക്കൊളള നിര്‍ത്തിവെപ്പിച്ചു. ഈ 414 കോടി രൂപയുടെ ഒരു കാര്യവും ഇന്നേവര നടപ്പായിട്ടില്ല. പക്ഷേ ടൈറ്റാനിയം ഫാക്ടറി പ്രവര്‍ത്തിച്ചുകൊണ്ടേയിരിക്കുന്നു. ഇപ്പോള് നടപ്പാക്കുന്നത് 80 കോടി രൂപയുടെ മലിനീകരണ നിയന്ത്രണ പദ്ധതിയാണ്.\nടൈറ്റാനിയം കമ്പനിയ്ക്ക് വന്‍ബാധ്യത വരുന്ന പദ്ധതി മെക്കോണിന് നല്‍കാന് ഗൂഢാലോചനയും അധികാര ദുര്‍വിനിയോഗവും നടത്തിയെന്ന ആരോപണങ്ങളാണ് ഉമ്മന് ചാണ്ടിയ്ക്കെതിരെ ഉയര്‍ന്നത്. 2006ലെ നിയമസഭാ തിരഞ്ഞെടുപ്പിന്റെ ഫണ്ടുസമാഹരണത്തിന് ടൈറ്റാനിയത്തിലെ മാലിന്യപ്രശ്നം ആയുധമാക്കുകയായിരുന്നു അദ്ദേഹം.\n2001ലെ ഇ കെ നായനാര് സര്‍ക്കാരിന്റെ കാലത്ത് എ ഡി ദാമോദരന് കമ്മിഷന്റെ നിര്‍ദ്ദേശപ്രകാരം ആവിഷ്കരിച്ച 108 കോടിയുടെ മലിനീകരണ പദ്ധതി അട്ടിമറിച്ചാണ് 256 കോടിയുടെ മെക്കോണ് പദ്ധതിയ്ക്കു വേണ്ടി ഉമ്മന് ചാണ്ടി കരുക്കള് നീക്കിയത്. വ്യക്തമായ പരിശോധനകളൊന്നും കൂടാതെയാണ് ഈ പദ്ധതിയ്ക്ക് അനുമതി നല്‍കിയത്. 256 കോടിയുടെ പദ്ധതി ഒരു വര്‍ഷം കൊണ്ട് 414 കോടിയുടെ പദ്ധതിയായി പെരുകിയപ്പോഴാണ് ഈ പദ്ധതിയിലെ അഴിമതി എല്‍ഡിഎഫ് സര്‍ക്കാര് തിരിച്ചറിഞ്ഞത്.\nഗൂഢാലോചനയില് ഉമ്മന് ചാണ്ടിയുടെ പങ്കുവെളിപ്പെടുത്തുന്ന രണ്ടു രേഖകളുണ്ട്. അതിലേറ്റവും പ്രധാനപ്പെട്ടത് സുപ്രിംകോടതി മോണിറ്ററിംഗ് കമ്മിറ്റി ചെയര്‍മാന് ഡോ. ജി. ത്യാഗരാജന് 2005 ജനുവരി 5ന് ഉമ്മന് ചാണ്ടി എഴുതി കത്താണ്. ആ കത്തില് ഉമ്മന് ചാണ്ടി നടത്തുന്ന അവകാശവാദം ഇങ്ങനെയാണ്:\n"The State Pollution Control Board, after being satisfied with the adequacy with pollution control measures proposed by TTPL, has already scheduled the Public Hearing on 13-01—2006."\nമാലിന്യനിയന്ത്രണത്തിന് ടൈറ്റാനിയം കമ്പനി നിര്‍ദ്ദേശിച്ച മാനദണ്ഡങ്ങളില് സംസ്ഥാന മലിനീകരണ നിയന്ത്രണ ബോര്‍ഡ് സംതൃപ്തി രേഖപ്പെടുത്തിയെന്നാണ് ഈ വാചകത്തിന്റെ അര്‍ത്ഥം. എന്നാല് 2005 ആഗസ്റ്റ് 1ന് കമ്പനിയ്ക്ക് അയച്ച കത്തില് മെക്കോണ് പദ്ധതിയെക്കുറിച്ച് സംസ്ഥാന മലിനീകരണ നിയന്ത്രണ ബോര്‍ഡ് വ്യക്തമായ എതിര്‍പ്പ് രേഖപ്പെടുത്തിയിരുന്നു. ആ എതിര്‍പ്പ് കത്തില് നിന്നും ഉദ്ധരിക്കാം.\nThe proposal of MECON suffer from may infirmities, the Board is not able to entertain your applications for consent to establish and consent to operate and your request for public hearing.\nമെക്കോണ് പദ്ധതിയില് പന്ത്രണ്ടു വൈകല്യങ്ങളാണ് സംസ്ഥാന മലിനീകരണ നിയന്ത്രണ ബോര്‍ഡ് ചൂണ്ടിക്കാട്ടിയത്. അവ ഈ കത്തില് അക്കമിട്ടു നിരത്തിയിട്ടുണ്ട്. ഇക്കാര്യങ്ങള് സുപ്രിംകോടതി കമ്മിറ്റിയില് നിന്നും മനഃപൂര്‍വം മറച്ചുവെയ്ക്കുകയായിരുന്നു, അന്നത്തെ മുഖ്യമന്ത്രി.\nമെക്കോണ് പദ്ധതിയില് മലിനീകരണ നിയന്ത്രണ ബോര്‍ഡ് എതിര്‍പ്പു രേഖപ്പെടുത്തിയ സാഹചര്യത്തില് കമ്പനിയും സര്‍ക്കാരും ചെയ്യേണ്ടിയിരുന്നത് എന്താണ്? വൈകല്യങ്ങള് പരിഹരിച്ച് പദ്ധതി പുതുക്കാന് മെക്കോണിനോട് നിര്‍ദ്ദേശിക്കുക. പക്ഷെ ഉമ്മന് ചാണ്ടി ചെയ്തതോ? മലിനീകരണ നിയന്ത്രണബോര്‍ഡിന്റെ ചുമതല വഹിക്കുന്ന പരിസ്ഥിതിവകുപ്പു മന്ത്രിയെത്തന്നെ നിഷ്കാസനം ചെയ്യുകയായിരുന്നു. കെ. കെ. രാമചന്ദ്രന് മാസ്റ്ററെ പരിസ്ഥിതി വകുപ്പിന്റെ ചുമതലയില് നിന്നും നീക്കം ചെയ്ത അതേ ദിവസം തന്നെയാണ് ഉമ്മന് ചാണ്ടിയുടെ കത്ത്. രാമചന്ദ്രന് നായരില് നിന്ന് വകുപ്പ് സുജനപാലില് എത്തിയതോടെ പദ്ധതിയിലെ വൈകല്യങ്ങള് ആവിയായി. നിന്ന നില്‍പ്പില് ബോര്‍ഡ് മലക്കംമറിഞ്ഞു.\nമന്ത്രിയെ നീക്കം ചെയ്ത് പദ്ധതിയിലെ വൈകല്യങ്ങള് കരുത്താക്കി മാറ്റാനുളള ഗൂഢാലോചന മുഖ്യമന്ത്രി തലത്തിലേ നടക്കൂ. ഉമ്മന് ചാണ്ടി ചെയ്തതും അതാണ്. തുടര്‍ന്ന് ധൃതിയില് പദ്ധതി അംഗീകരിച്ചു. ലെറ്റര് ഓഫ് ക്രെഡിറ്റ് (Letter of Credit) ആരംഭിച്ചു. കരാര് തുകയുടെ 90 ശതമാനമായ 72 കോടിയ്ക്ക് ലെറ്റര് ഓഫ് ക്രെഡിറ്റ് നല്‍കിയത് 2006 മാര്‍ച്ചിലാണ്. സബ് കോണ്‍ട്രാക്റ്റ് എടുത്ത വിഎ വാബാഗ് എന്ന ചെന്നൈ ആസ്ഥാനമായ കമ്പനിയ്ക്ക് 32.08 കോടി രൂപ മുന്‍കൂറായി നല്‍കിയത് 31-3-2006നാണ്. 5.56 കോടി രൂപ സര്‍വീസ് ചാര്‍ജും ഉമ്മന് ചാണ്ടിയുടെ ഭരണകാലത്ത് നല്‍കി. പദ്ധതിയുടെ ഭാഗമായി ഒരുകല്ലുപോലും സ്ഥാപിച്ചില്ലെങ്കിലും ഇത്രയും ഉയര്‍ന്ന തുക നല്‍കിയിട്ടാണ് ഉമ്മന് ചാണ്ടി ഭരണമൊഴിഞ്ഞത്. അതില്‍നിന്ന് എത്രകോടി രൂപ കോണ്‍ഗ്രസിന്റെ തെരഞ്ഞെടുപ്പു ഫണ്ടണ്ടിലേയ്ക്ക് ഒഴുകിയെന്നാണ് അറിയേണ്ടത്.\nഎന്തുകൊണ്ട് എല്‍ഡിഎഫ് ഇക്കാര്യം അന്വേഷിച്ചില്ല?\nമാലിന്യനിവാരണ പദ്ധതിയുടെ മറവില് ടൈറ്റാനിയത്തില് നടന്ന അഴിമതി എല്‍ഡിഎഫ് സര്‍ക്കാരിന്റെ ശ്രദ്ധയില്‍പ്പെട്ടത് 2007ലാണ്. 256 കോടിയുടെ കരാര്‍തുക 414 കോടിയായി ഉയര്‍ന്നുവെന്ന് മെക്കോണ് സംസ്ഥാന സര്‍ക്കാരിനെ അറിയിച്ചപ്പോഴായിരുന്നു ഇത്. വെറും 120 കോടിയുടെ വാര്‍ഷികവരുമാനമുളള ഒരു കമ്പനിയില് 414 കോടി രൂപ ചെലവിട്ട് മാലിന്യസംസ്ക്കരണ സംവിധാനമുണ്ടാക്കുന്നതിന് ഒരു സാമ്പത്തികന്യായവുമില്ല. തുടര്‍ന്ന് പലതലങ്ങളില് അന്വേഷണം നടത്തി.\nസാമ്പത്തികമായി പദ്ധതി ഗുണകരമാണോ എന്നു പരിശോധിക്കാന് സര്‍ക്കാര് സ്ഥാപനമായ കിറ്റ്കോയെ ചുമതലപ്പെടുത്തി. പദ്ധതിച്ചെലവ് 414 കോടിയെ അധികരിക്കുമെന്ന് കിറ്റ്കോയും റിപ്പോര്‍ട്ടു നല്‍കി. തുടര്‍ന്ന് പദ്ധതി വേണ്ടെന്നു വച്ചു. മെക്കോണ് പദ്ധതിയുടെ ഗുണദോഷങ്ങളെക്കുറിച്ചു പഠിക്കാന് ചെന്നൈ ഐഐടിയിലെ ഡോ. പുഷ്പവനത്തിന്റെ നേതൃത്വത്തിലുളള കമ്മിറ്റിയെ നിയോഗിച്ചു. മെക്കോണ് പദ്ധതി അപ്രായോഗികമാണെന്ന് ഈ കമ്മിറ്റി വിധിയെഴുതി. പകരം അവര് 86 കോടിയുടെ മറ്റൊരു പദ്ധതി നിര്‍ദ്ദേശിച്ചു. ആ പദ്ധതിയാണ് ഇപ്പോള് ട്രാവന്‍കൂര് ടൈറ്റാനിയത്തില് നടപ്പാക്കുന്നത്.\nതന്റെ കത്തുകൊണ്ടാണ് ടൈറ്റാനിയം അടച്ചുപൂട്ടലില് നിന്ന് രക്ഷപെട്ടത് എന്ന ഉമ്മന് ചാണ്ടിയുടെ വാദം ശുദ്ധനുണയാണ് എന്നതിന് ഇതിലപ്പുറം തെളിവെന്ത്? അദ്ദേഹത്തിന്റെ സര്‍ക്കാര് അംഗീകരിച്ച പദ്ധതി പ്രകാരം ഒരു തൂണുപോലും അവിടെ നിര്‍മ്മിച്ചിട്ടില്ല. ഇറക്കുമതിചെയ്ത ഉപകരണങ്ങള് മുഴുവന് ഉപയോഗശൂന്യമായി മഴയും വെയിലുമേറ്റു നശിക്കുന്നു. ചെലവഴിച്ച തുക മുഴുവന് പാഴായി. ഇന്നവിടെ നടപ്പാക്കുന്നത് വേറെ പദ്ധതി. എന്നിട്ടും തന്റെ കത്തുകൊണ്ടാണ് ടൈറ്റാനിയം രക്ഷപെട്ടത് എന്നു മേനിനടിക്കാനുളള തൊലിക്കട്ടി അപാരം തന്നെ.\nഎന്തുകൊണ്ട് എല്‍ഡിഎഫ് സര്‍ക്കാരിന്റെ കാലത്ത് അന്വേഷണം നടത്തി കുറ്റക്കാരെ കണ്ടെത്തിയില്ല എന്ന ന്യായമായ സംശയം ഇവിടെ ഉയരാം. എല്‍ഡിഎഫ് സര്‍ക്കാര് വിജിലന്‍സിനെ അന്വേഷണച്ചുമതല ഏല്‍പ്പിച്ചിരുന്നു. എന്നാല് അന്വേഷണം മന്ദഗതിയിലാണെന്ന് അക്കാലത്തു തന്നെ ശ്രദ്ധയില് പെട്ടിരുന്നു.\nവിദേശ കമ്പനികള് അടക്കം ഉള്‍പ്പെട്ട ഈ കേസ് സിബിഐ അന്വേഷിക്കുന്നതാണ് ഉചിതം എന്ന് എല്‍ഡിഎഫ് മന്ത്രിസഭ തീരുമാനിച്ചിരുന്നു. രണ്ടുതവണ ഇക്കാര്യം കേന്ദ്രസര്‍ക്കാരിനോട് ഔദ്യോഗികമായി ആവശ്യപ്പെടുകയും ചെയ്തു. പക്ഷേ, ടൈറ്റാനിയം അഴിമതിയില് സിബിഐ അന്വേഷണം എന്ന ആവശ്യം രണ്ടുതവണയും കേന്ദ്രസര്‍ക്കാര് നിരസിച്ചു.\nകേന്ദ്രസര്‍ക്കാരിന്റെ ഈ തീരുമാനത്തിനു പിന്നിലും ഉമ്മന് ചാണ്ടി തന്നെയായിരിക്കുന്നു. എല്‍ഡിഎഫിനെ കുറ്റം ചുമത്തി രക്ഷപെടാന് ശ്രമിച്ച ഉമ്മന് ചാണ്ടിയോട് എല്ലാകാര്യങ്ങളും ചേര്‍ത്ത് അന്വേഷിക്കാമോ എന്ന ചോദ്യത്തില് നിന്ന് അദ്ദേഹം നിയമസഭയില് ഒഴിഞ്ഞുമാറിയ രീതി കേരളം കണ്ടതാണ്. എല്‍ഡിഎഫിന് ' ഇക്കാര്യത്തില് ഒളിക്കാനോ ഭയക്കാനോ ഒന്നുമില്ലെന്ന്, രണ്ടുതവണ സിബിഐ അന്വേഷണം ആവശ്യപ്പെട്ടതില് നിന്നു തന്നെ വ്യക്തമാണ്


വിശ്വാസമാണ് ഭരണഘടന സംരക്ഷിക്കേണ്ടത്: കെ സുധാകരൻ - Mathrumalayalam\nHome Uncategorized വിശ്വാസമാണ് ഭരണഘടന സംരക്ഷിക്കേണ്ടത്: കെ സുധാകരൻ\nവിശ്വാസമാണ് ഭരണഘടന സംരക്ഷിക്കേണ്ടത്: കെ സുധാകരൻ\nശബരിമലയില് ആചാരങ്ങള് സംരക്ഷിക്കപ്പെടാന് സര്‍ക്കാര് സുപ്രീംകോടതിയില് റിവ്യൂ ഹര്‍ജി നല്‍കണമെന്ന് കോണ്‍ഗ്രസ് വര്‍ക്കിങ് പ്രസിഡന്റ് കെ സുധാകരന്. നിയമത്തിന്റെ വഴിയിലൂടെ സര്‍ക്കാര് സഞ്ചരിച്ച് വിശ്വാസികളുടെ മനസ്സിനേറ്റ പോറല് മാറ്റണമെന്നും അദ്ദേഹം മാധ്യമങ്ങളോട് പറഞ്ഞു.\n‘ജെല്ലിക്കെട്ട് വിവാദം തമിഴ്‌നാട് സര്‍ക്കാര് കൈകാര്യം ചെയ്ത പോലെ ശബരിമല വിഷയവും കേരള സര്‍ക്കാര് കൈകാര്യം ചെയ്യണം. ആര്‍ത്തവം അശുദ്ധി തന്നെയാണ്. ഇത് ഞാനുണ്ടാക്കിയതല്ല. ഭരണഘടനയുണ്ടാക്കുന്നതിനുള്ള മുമ്പേയുള്ള വിശ്വാസമാണത്. ആ വിശ്വാസമാണ് ഭരണഘടന സംരക്ഷിക്കേണ്ടത്.\nടൂറിസ്റ്റ് മനോഭവത്തോടെ കാണുന്ന സ്ത്രീകള് മാത്രമെ സുപ്രീംകോടതിയുടെ പശ്ചാത്തലത്തില് ശബരിമലയില് പോകുകയുള്ളൂ. അല്ലാത്ത ഒരു വിശ്വാസിയും പോകില്ല. ജനരോഷം കണ്ട് ബിജെപിയും ആര്‍എസ്എസും നിലപാട് മാറ്റിക്കൊണ്ടിരിക്കുന്നു. ശ്രീധരന് പിള്ള ആദ്യം പറഞ്ഞതല്ല ഇപ്പോള് പറയുന്നത്. സര്‍ക്കാര് ഇത് മുന്നില് കാണണം. അവസരം കാത്ത് നില്‍ക്കുന്നവര്‍ക്ക് വദിയുണ്ടാക്കരുതെന്നാണ് എനിക്ക് പറയാനുള്ളതെന്നും’ സുധാകരന് പറഞ്ഞു.\nPrevious articleഫ്രാങ്കോ മുളയ്‌ക്കലിന്റെ ജാമ്യാപേക്ഷ ഹൈക്കോടതി തള്ളി\nNext articleഇറാനെതിരായ ഉപരോധം ഭാഗികമായി നീക്കം ചെയ്യാൻ അമേരിക്കയോട് അന്താരാഷ്ട്ര നീതിന്യായ കോടതി


അടുത്ത ഘട്ട ഡെലിവറിയും ആരംഭിച്ച് റിവോൾട്ട്; ഹിറ്റായി RV 400 ഇലക്‌ട്രിക് ബൈക്ക് - Malayalam DriveSpark\n11 min ago Punch മൈക്രോ-എസ്‌യുവിക്ക് കൂടുതൽ കരുത്തേകാനൊരുങ്ങി Tata; 1.0 ടർബോ പെട്രോൾ മോഡൽ 2022 -ൽ\n37 min ago താങ്ങാനാവുന്ന വിലയും മികച്ച് ശ്രേണിയും; ഇന്ത്യയിലെ ആദ്യത്തെ ഇലക്ട്രിക് ക്രൂയിസര് അവതരിപ്പിക്കാന് Komaki\nഅടുത്ത ഘട്ട ഡെലിവറിയും ആരംഭിച്ച് റിവോൾട്ട്; ഹിറ്റായി RV 400 ഇലക്‌ട്രിക് ബൈക്ക്\nPublished: Monday, July 12, 2021, 14:43 [IST]\nഇലക്‌ട്രിക് മോട്ടോർസൈക്കിളുകളെ പുറത്തിറക്കി രാജ്യത്ത് വിപ്ലവം സൃഷ്‌ടിച്ചവരാണ് റിവോൾട്ട് മോട്ടോർസ്. കമ്പനിയുടെ ആദ്യ മോഡലായ RV 400 പതിപ്പിനായി ഇതിനകം ജനങ്ങൾ ഇടിച്ചുകയറുകയാണ്.\nആര്‍ട്ടിഫിഷ്യല് ഇന്റലിജന്‍സ് (AI) സംവിധാനത്തോടെ രാജ്യത്തെത്തുന്ന ആദ്യ ഇലക്ട്രിക് ബൈക്കാണിത് എന്നതും റിവോൾട്ട് RV 400 പതിപ്പിന്റെ പ്രത്യേകതയാണ്. അടുത്തിടെ ബുക്കിംഗ് ആരംഭിച്ചിരുന്ന ഇവിയുടെ പുതിയ ബാച്ചിനായുള്ള ഡെലിവറിയും കമ്പനി ഇപ്പോൾ പ്രഖ്യാപിച്ചിരിക്കുകയാണ്.\nRV 400 ഇലക്ട്രിക് ബൈക്കിന്റെ പുതിയ ബാച്ച് ഹരിയാനയിലെ മനേസറിലെ നിർമാണശാലയിൽ നിന്ന് രാജ്യത്തിന്റെ വിവിധ ഭാഗങ്ങളിലുള്ള ഉപഭോക്താക്കൾക്ക് എത്തിക്കാൻ തുടങ്ങിയതായി റിവോഞട്ട് ഔദ്യോഗികമായി പ്രഖ്യാപിക്കുകയായിരുന്നു.\nഡൽഹി, മുംബൈ, പൂനെ, ചെന്നൈ, അഹമ്മദാബാദ്, ഹൈദരാബാദ് എന്നീ ആറ് നഗരങ്ങളിലാണ് നിലവിൽ കമ്പനി ഇ-ബൈക്കുകൾ വിൽക്കുന്നത്. ജൂൺ പകുതിയോടെ ഇ-ബൈക്കിന്റെ ബുക്കിംഗ് പുനരാരംഭിച്ചപ്പോൾ റിവോൾട്ടിന് മികച്ച പ്രതികരണം ലഭിച്ചതിന് ശേഷമാണ് പുതിയ ബാച്ചിന്റെ ഡെലിവറി ആരംഭിക്കുന്നത്.\nബുക്കിംഗ് ആറംഭിച്ച് വെറും രണ്ട് മണിക്കൂറിനുള്ളിലാണ് പൂർണ യൂണിറ്റാനായി ആളുകൾ തള്ളിക്കയറിയത്. ഈ സമയം 50 കോടി രൂപയുടെ ബൈക്കുകൾക്കായി ബുക്കിംഗ് ലഭിച്ചെന്നാണ് കമ്പനി അറിയിച്ചിരിക്കുന്നത്.\nഇന്ധനവില നിരന്തരം ഉയരുന്നതിനാൽ ഇലക്ട്രിക് വാഹനങ്ങളുടെ ആവശ്യം ഗണ്യമായി വർധിച്ചുകൊണ്ടിരിക്കുകയാണ്. കൂടാതെ അടുത്തിടെ ഫെയിം II സബ്സിഡിയിൽ 50 ശതമാനം വില കുറവും ലഭിച്ചതും ഇവി വിപണിക്ക് കരുത്തായിട്ടുണ്ട്.\nഅതോടൊപ്പം തന്നെ ഇലക്‌ട്രിക് വാഹനങ്ങളെ പ്രോത്സാഹിപ്പിക്കുന്നതിനായി തെരഞ്ഞെടുത്ത സംസ്ഥാനങ്ങൾ സ്വന്തം സബ്സിഡി നൽകുന്നു എന്നതും ശ്രദ്ധേയമാണ്. ഗുജറാത്തിൽ പുറത്തിറക്കിയ പുതിയ സബ്സിഡി പദ്ധതി പ്രകാരം RV 400 വാങ്ങുന്നവർക്ക് സംസ്ഥാനത്ത് 68,000 രൂപ വരെ ലാഭിക്കാം.\nപെട്രോൾ കരുത്തിൽ പ്രവർത്തിക്കുന്ന ബൈക്കുകളുടെ അതേ രൂപമാണ് റിവോൾട്ട് RV 400 മോഡലിന്റെ പ്രധാന പ്രത്യേകതയും. കൂടാതെ ഇൻറർ‌നെറ്റ്, ക്ലൗഡ് കണക്റ്റിവിറ്റി പോലുള്ള ആധുനിക സവിശേഷതകളും മൈ റിവോൾട്ട് ആപ്ലിക്കേഷനിലേക്കുള്ള ആക്സസ് ചെയ്യാനും സാധിക്കും.\n3.4 കിലോവാട്ട്സ് ലിഥിയം അയൺ ബാറ്ററി പായ്ക്കാണ് ബൈക്കിന് തുടിപ്പേകുന്നത്. ഇത് ഏകദേശം 150 കിലോമീറ്റർ ശ്രേണിയാണ് വാഗ്‌ദാനം ചെയ്യുന്നത്. 85 കിലോമീറ്ററാണ് ഇലക്ട്രിക് ബൈക്കിന്റെ പരമാവധി വേഗത.\nഎട്ട് വർഷമോ അല്ലെങ്കിൽ 1,50,000 കിലോമീറ്റർ വാറണ്ടിയോടെയാണ് ഇവിയുടെ ബാറ്ററി പായ്ക്ക് അവതരിപ്പിക്കുന്നത്. മൂന്ന് വർഷത്തേക്ക് അല്ലെങ്കിൽ 30,000 കിലോമീറ്റർ സൗജന്യ മെയിൻന്റനെൻസ്, അഞ്ച് വർഷത്തേക്ക് അല്ലെങ്കിൽ 75,000 കിലോമീറ്റർ ഉൽപ്പന്ന വാറണ്ടിയും റിവോൾട്ട് വാഗ്‌ദാനം ചെയ്യുന്നു.\nRevolt Motors Started Delivering A New Batch Of RV400 Electric Bike In India. Read in Malayalam\nStory first published: Monday, July 12, 2021, 14:43 [IST]


‘മുസ്‌ലീങ്ങള് എന്‍റെ സഹോദരങ്ങള്, ഇന്ത്യയില് ഞങ്ങള് ഒന്നിച്ച് ജീവിക്കും’ ; തേജസ്വിയുടെ വർഗീയ പരാമർശത്തിനെതിരെ ഡി.കെ ശിവകുമാർ – Jaihind TV\n‘മുസ്‌ലീങ്ങള് എന്‍റെ സഹോദരങ്ങള്, ഇന്ത്യയില് ഞങ്ങള് ഒന്നിച്ച് ജീവിക്കും’ ; തേജസ്വിയുടെ വർഗീയ പരാമർശത്തിനെതിരെ ഡി.കെ ശിവകുമാർ\nബംഗളുരു : കൊവിഡിനെതിരെ ഒരേ മനസോടെ പോരാടേണ്ട സാഹചര്യത്തില് പോലും വർഗീയത ചികഞ്ഞ് വിദ്വേഷം പടർത്താന് ശ്രമിച്ച യുവമോർച്ച നേതാവ് തേജസ്വി സൂര്യക്കെതിരെ കർണാടക പ്രദേശ് കോണ്‍ഗ്രസ് കമ്മിറ്റി അധ്യക്ഷന് ഡി.കെ ശിവകുമാർ. കൊവിഡ് രോഗികളുടെ കിടക്കകള് ബുക്ക് ചെയ്യുന്നത് സംബന്ധിച്ച തേജസ്വി സൂര്യയുടെ വര്‍ഗീയച്ചുവയുള്ള പരാമര്‍ശങ്ങള്‍ക്കെതിരെയാണ് രൂക്ഷ വിമർശനവുമായി ഡി.കെ രംഗത്തെത്തിയത്.\nകൊവിഡ് വാര് റൂമിലെ 205 ജീവനക്കാരുടെ പേരുകളില്‍നിന്ന് 17 മുസ്‌ലിം പേരുകള് മാത്രം തെരഞ്ഞുപിടിച്ച് വെളിപ്പെടുത്തിയ തേജസ്വി സൂര്യ എം.പി, ക്രമക്കേടിന് വര്‍ഗീയ നിറം പകരാനാണ് ശ്രമിക്കുന്നതെന്നും ഇയാളെ അറസ്റ്റ് ചെയ്യണമെന്നും ഡി.കെ ശിവകുമാര് ആവശ്യപ്പെട്ടു.\n‘മുസ്‌ലീങ്ങളെ എങ്ങനെയാണ് തേജസ്വി സൂര്യക്ക് ഇത്തരത്തില് അധിക്ഷേപിക്കാന് സാധിക്കുന്നത്. അവര് എന്‍റെ സഹോദരങ്ങളാണ്. ഇന്ത്യയില് ഞങ്ങള് ഒന്നിച്ചുജീവിക്കും. ഒന്നിച്ചുതന്നെ മരിക്കും. കശ്മീര് മുതല് കന്യാകുമാരി വരെ കോടിക്കണക്കിന് മുസ്‌ലീങ്ങള് ഈ രാജ്യത്തെ സേവിക്കുന്നുണ്ട്. വ്യത്യസ്ത വിശ്വാസങ്ങളും ആചാരങ്ങളുമുണ്ടാകും. എന്നാല് ധര്‍മ്മവും ദൈവത്തിലേക്കുള്ള മാര്‍ഗവും ഒന്നു തന്നെയാണ്. ഇങ്ങനെ അധിക്ഷേപിക്കുന്നവരെ അറസ്റ്റ് ചെയ്യാന് മുഖ്യമന്ത്രി യെദ്യൂരപ്പ നിര്‍ദേശിക്കണം’ – ശിവകുമാര് പറഞ്ഞു.\nബി.ജെ.പി. പ്രവര്‍ത്തകരും സാമാജികരുമാണ് യഥാർത്ഥത്തില് ആശുപത്രികളിലെ കൊവിഡ് കിടക്കകള് മുന്‍കൂട്ടി ബുക്ക് ചെയ്യുന്നതെന്നും ഡി.കെ. ശിവകുമാര് ആരോപിച്ചു. മുസ്‌ലിം സഹോദരങ്ങളും ചേർന്നതാണ് ഇന്ത്യ. ധൈര്യമുണ്ടെങ്കില് ബി.ജെ.പി അവരെ ഇന്ത്യയില് നിന്ന് പുറത്താക്കി കാണിക്കട്ടെയെന്നും ഡി.കെ ശിവകുമാര് വെല്ലുവിളിച്ചു.